***Տ Ե Ղ Ե Կ Ա Տ Վ ՈՒ Թ Յ ՈՒ Ն***

***ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ 2016 ԹՎԱԿԱՆԻ ԻՆՆ ԱՄԻՍՆԵՐԻ***

***ՊԵՏԱԿԱՆ ԲՅՈՒՋԵԻ ԿԱՏԱՐՄԱՆ ԸՆԹԱՑՔԻ ՎԵՐԱԲԵՐՅԱԼ***

***ՀՀ ՍՈՑԻԱԼ-ՏՆՏԵՍԱԿԱՆ ԻՐԱՎԻՃԱԿԸ***

2016 թվականի առաջին ինն ամիսների տվյալների ամփոփումը ցույց տվեց, որ տնտեսության զարգացումն ընթանում է նախորդ տարվա համեմատ ավելի դանդաղ տեմպերով` հիմնականում պայմանավորված գյուղատնտեսության և շինարարության ոլորտների նվազմամբ: Տնտեսական ակտիվության հիմնական շարժիչ ուժերը եղել են ծառայությունները և արդյունաբերությունը, իսկ ամբողջական պահանջարկի տեսանկյունից տնտեսական աճն ուղեկցվել է սպառման և արտահանման բարելավմամբ:

Հարկաբյուջետային քաղաքականությունը 2016 թվականի առաջին ինն ամիսների ընթացքում ամբողջական պահանջարկի վրա ունեցել է խթանող ազդեցություն: Գնանկումային միջավայրի պայմաններում ՀՀ կենտրոնական բանկը շարունակել է իրականացնել ընդլայնող դրամավարկային քաղաքականություն:

***Համախառն առաջարկ***

2016 թվականի հունվար-սեպտեմբերին գործընկեր երկրներից եկող ոչ բարենպաստ տնտեսական զարգացումների պայմաններում տնտեսությունը շարունակում է աճել: Գրանցվել է տնտեսական ակտիվության իրական արտահայտությամբ 1.6% աճ նախորդ տարվա նույն ժամանակահատվածի նկատմամբ, որը զիջում է նախորդ տարվա ցուցանիշը 2.2 տոկոսային կետով: Ընդ որում, տնտեսական ակտիվությանն ամենամեծ նպաստումն են ունեցել ծառայությունների (1.7 տոկոսային կետ) և արդյունաբերության (0.7 տոկոսային կետ) ճյուղերը: Գյուղատնտեսության ու շինարարության ճյուղերը բացասաբար են ազդել տնտեսական ակտիվության վրա՝ համապատասխանաբար 0.3 և 0.5 տոկոսային կետերով: Գործընկեր երկրների տնտեսություններից եկող բացասական զարգացումներն իրենց արտացոլումն են գտել հիմնականում իրական տնօրինվող եկամտի նվազման մեջ:

**Գծապատկեր 1.** 2015-2016 թվականների հունվար-սեպտեմբեր ամիսներին տնտեսության ճյուղերի թողարկումների նպաստումները տնտեսական ակտիվության իրական աճին, տոկոսային կետ

**Արդյունաբերություն[[1]](#footnote-1):** 2016 թվականի հունվար-սեպտեմբերին արդյունաբերությունն աճել է՝ պայմանավորված հիմնականում մշակող արդյունաբերությամբ: Արձանագրվել է արդյունաբերական արտադրանքի թողարկման ծավալի 7.1% աճ:

Մշակող արդյունաբերությունն աճել է՝ պայմանավորված հիմնականում արտաքին շուկայում իրացված ապրանքների ծավալի աճով: Մշակող արդյունաբերության աճը կազմել է 5.6%: Մշակող արդյունաբերության աճին էական դրական նպաստում է ունեցել ոսկերչական (2 անգամ) ու ծխախոտի (19.4%) արտադրա­տեսակների և սննդամթերքի (3.0%) արտադրության աճը: Ոսկերչական արտադրա­տեսակների աճը հիմնականում պայմանավորված է եղել արտաքին սպառման աճով: Ծխախոտային արտադրատեսակների արտադրության աճը պայմանավորված է եղել ծխախոտի արտահանման ծավալների աճով: Սննդամթերքի արտադրության իրացման աճը տեղի է ունեցել ներքին պահանջարկի նվազման և արտաքին պահանջարկի էական ավելացման հաշվին: 2016 թվականի հունվար-սեպտեմբերին խմիչքների արտադրությունն աճել է 6.6%-ով:

Մշակող արդյունաբերության աճի վրա բացասաբար է ազդել հիմնականում այլ ոչ մետաղական հանքային արտադրատեսակների արտադրության 21.1% նվազումը, որը զուգակցվել է արտաքին սպառման 2.5 անգամ աճով և ներքին սպաոման 37% նվազմամբ:

Հանքագործական արդյունաբերությունը, չնայած միջազգային շուկայում մետաղների գների նվազման միտումին[[2]](#footnote-2), շարունակել է մեծ նպաստում ունենալ արդյունաբերությանը: Հանքագործության աճը կազմել է 13.7%:

Էլեկտրաէներգիայի, գազի, գոլորշու և լավորակ օդի մատակարարման և ջրամատակարարման ճյուղերն աճի ցուցանիշներ են արձանագրել: Էլեկտրաէներգիայի և ջրամատակարարման ճյուղերում արձանագրվել է համապատասխանաբար 5.8% և 7.1% աճ: Հատկանշական է, որ ոլորտի աճն ապահովվել է էլեկտրաէներգիայի բաշխման էական աճով, իսկ էլեկտրաէներգիայի արտադրությունը նվազել է 6.5%-ով: Էլեկտրաէներգիայի և ջերմաէներգիայի արտադրության նվազումը պայմանավորված էր հիմնականում ՋԷԿ-երի կողմից արտադրված էլեկտրաէներգիայի 28% նվազմամբ: Միևնույն ժամանակ, ՀԷԿ-երի կողմից արտադրության ծավալներն աճել են 6.1%-ով, իսկ ՀԱԷԿ-ի կողմից արտադրության ծավալները` 1.6%-ով:

**Գյուղատնտեսություն:** 2016 թվականի հունվար-սեպտեմբերին գյուղատնտեսության համախառն թողարկումն իրական արտահայտությամբ նվազել է 2.4%-ով: Գյուղատնտեսության նվազումը հիմնականում պայմանավորված է եղել բուսաբուծության 6.0% նվազմամբ, որը զուգակցվել է պտուղ, հատապտղի 28.5%, բոստանային մշակաբույսերի՝ 13.4%, խաղողի՝ 38.4%, բանջարեղենի՝ 6.9% նվազմամբ: Անասնաբուծությունը և ձկնորսությունը դրականորեն են նպաստել գյուղատնտեսությանը՝ աճելով 4.0%-ով և 2.3%-ով: Անասնաբուծության ճյուղի աճը պայմանավորված է եղել կաթի արտադրության 3.6%, մսի արտադրության՝ 3.3% և ձվի արտադրության՝ 5.6% աճով:

**Շինարարություն:** 2016 թվականի հունվար-սեպտեմբերին շինարարությունը նվազել է: 2016 թվականի հունվար-սեպտեմբերին շինարարությունն իրական արտահայտությամբ նվազել է 9.3%‑ով: Շինարարության ծավալների նվազումը հիմնականում պայմանավորված է եղել կազմակերպությունների (-11.6%) (հատկապես` օտարերկրյա ներդրողների) և պետական բյուջեի միջոցներից ֆինանսավորվող շինարարության ծավալների (-27%) կրճատմամբ: Բացասականորեն է ազդել նաև մարդասիրական օգնության միջոցներով կատարվող շինարարության ծավալների նվազումը (-45.9%): Շինարարության ծավալների նվազմանը հիմնականում հակազդել է միջազգային վարկերով (21.3%) և համայնքների միջոցներով իրականացվող շինարարության ծավալների (22.2%) աճը:

Ըստ տնտեսական գործունեության տեսակների` շինարարության ծավալների նվազումը հիմնականում պայմանավորված է եղել կացության և հանրային սննդի կազմակերպման 78.3% և անշարժ գույքի հետ կապված գործունեության` 18.2% նվազմամբ: Շինարարության ծավալների նվազման վրա ազդել է նաև տեղեկատվության և կապի (-55.2%), ջրամատակարարման, կոյուղու, թափոնների կառավարման և վերամշակման (-39.7%), ինչպես նաև հանքագործական արդյունաբերության և բացահանքերի շահագործման (-58.9%) նվազումը:

Ըստ տնտեսական գործունեության տեսակների՝ շինարարության նվազմանը հիմնականում հակազդել է էլեկտրականության, գազի, գոլորշու և լավորակ օդի մատակարարման (64.6%), գյուղատնտեսության, անտառային տնտեսության և ձկնորսության (73%), ինչպես նաև սպասարկման այլ ծառայությունների (57.2%) աճը:

**Ծառայություններ և առևտուր:** 2016 թվականի հունվար-սեպտեմբերին ծառայությունների աճը գերազանցել է տնտեսական ակտիվության աճին: Մատուցված ծառա­յու­թյունների ծավալը նախորդ տարվա նույն ժամանակահատվածի նկատմամբ իրական ար­տա­հայտությամբ աճել է 8.1%-ով, որին հիմնականում նպաստել է մշակույթի, զվարճու­թյուն­ների և հանգստի (30.6%), ինչպես նաև տրանսպորտի (23.8%) (հատկապես` ցամաքային տրասպորտի (31.2%)) աճը:

Ծառայությունների աճի վրա բացասական ազդեցություն են ունեցել հիմնականում մասնագիտական, գիտական և տեխնիկական գործունեության (հատկապես` գիտական հետազոտությունների և մշակումների) (-6.6%), ինչպես նաև կացության և հանրային սննդի կազմակերպման (-1.9%) ենթաճյուղերը:

2016 թվականի հունվար-սեպտեմբեր ամիսներին առևտրի շրջանառությունը նախորդ տարվա նույն ժամանակաշրջանի համեմատ հա­մա­դրելի գներով նվազել է 0.1%-ով: Առևտրի անկումը պայմանավորվել է մանրածախ առևտրի շրջանառության ծավալների 3.4% նվազմամբ:

**Տրանսպորտ և կապ:** 2016 թվականի հունվար-սեպտեմբերին հանրապետությունում ընդհանուր օգտագործման տրանսպորտով բեռնափոխադրումների ծավալը կտրուկ աճել է, իսկ ուղևորափոխադրումների ծավալը` նվազել:

Ընդհանուր օգտագործման տրանսպորտով բեռնափոխադրումների ծավալն աճել է հիմնականում ավտոմոբիլային տրանսպորտի հաշվին: Արձանագրվել է 2015 թվականի նույն ժամանակաշրջանի համեմատ բեռնափոխադրումների ծավալի 88% աճ: Այն պայմանավորված է եղել ավտոմոբիլային տրանսպորտով բեռնափոխադրումների 1.5 անգամ աճով, որն իր հերթին հիմնականում պայմանավորված է եղել ներհանրապետական բեռնափոխադրումների 2 անգամ աճով: Ընդհանուր օգտագործման տրանսպորտի օդային տեսակով ևս բեռնափոխադրումների զգալի աճ (76.9%) է արձանագրվել (հիմնականում պայմանավորված արտահանման հետ կապված բեռնափոխադրումների 1.2 անգամ աճով), սակայն նպաստումն ընդհանուր բեռնափոխադրումների աճին եղել է շատ չնչին: Իսկ ընդհանուր օգտագործման տրանսպորտի երկաթուղային բեռնափոխադրումների աճը (2.8%) եղել է համեմատաբար փոքր: Բացասաբար են ազդել միայն մայրուղային խողովակաշարային տրանսպորտով բեռնափոխադրումները (9.6%):

Ընդհանուր օգտագործման տրանսպորտով ուղևորափոխադրումների ծավալը նվազել է հիմնականում ավտոմոբիլային տրանսպորտի հաշվին: 2016 թվականի հունվար-սեպտեմբերին ուղևորափոխադրումների ծավալը նվազել է 0.9%-ով: Ուղևորափոխադրումների նվազմանը գերակշիռ մասնակցություն է ունեցել ավտոմոբիլային տրանսպորտով ուղևորափոխադրումների 1.0% նվազումը (հիմնականում պայմանավորված տաքսիներով ուղևորափոխադրումների 15.8% նվազմամբ): Օդային և երկաթուղային տրանսպորտով ուղևորափոխադրումներն աճել են` համապատասխանաբար 5.6% և 1.9%-ով, իսկ էլեկտրատրանսպոտով ուղևորափոխադրումները նվազել են 0.2%-ով:

2016 թվականի հունվար-սեպտեմբերին կապի ծառայությունները նվազել են: Կապի ծառայություններից ստացված հասույթը նախորդ տարվա նույն ժամանակաշրջանի նկատմամբ նվազել է 8.5%-ով, ինչը հիմնականում պայմանավորված է հեռահաղորդակցման ծառայությունների 8.3%-ով կրճատմամբ, որը հիմնականում պայմանավորված է բջջային հեռահաղորդակցման ծառայությունների թե անվանական, թե իրական արտահայտությամբ նվազմամբ (համապատասխանաբար 15.4%-ով և 14%-ով):

***Աշխատանքի շուկա***

2016 թվականի հունվար-սեպտեմբերին պաշտոնապես գրանցված գործազուրկների թվաքանակը հանրապետությունում նախորդ տարվա նույն ժամանակահատվածի նկատմամբ աճել է 8.7%-ով՝ կազմելով 78715 մարդ: Գործազրկության մակարդակը 2016 թվականի երկրորդ եռամսյակում 2015 թվականի նույն եռամսյակի նկատմամբ աճել է 0.2 տոկոսային կետով՝ կազմելով 18.4%[[3]](#footnote-3):

2016 թվականի հունվար-սեպտեմբերին միջին ամսական անվանական աշխատավարձը 2015 թվականի նույն ժամանակահատվածում գրանցված ցուցանիշի նկատմամբ աճել է 2.2%-ով` կազմելով 185270 ՀՀ դրամ[[4]](#footnote-4): Միջին ամսական անվանական աշխատավարձը պետական հատվածում կրճատվել է 0.7%-ով՝ կազմելով 160688 ՀՀ դրամ, իսկ ոչ պետականում աճել է 4.4%‑ով` կազմելով 217943 ՀՀ դրամ: Իրական աշխատավարձը 2015 թվականի նույն ժամանակահատվածի համեմատ աճել է 3.9%-ով:

***Համախառն պահանջարկ*[[5]](#footnote-5)**

2016 թվականի հունվար-սեպտեմբեր ամիսներին տնտեսական աճն ուղեկցվել է ներքին պահանջարկի վերականգնմամբ և զուտ արտահանման բարելավմամբ:

**Սպառում:** 2016 թվականի հունվար-սեպտեմբերին վերջնական սպառումը նախորդ տարվա նույն ժամանակահատվածի նկատմամբ իրական արտահայտությամբ աճել է շուրջ 0.5%-ով: Ընդ որում, վերջնական սպառման աճը պայմանավորվել է հիմնականում մասնավոր սպառման աճով: Առևտրի վերականգնման և սպառողների վստահության բարելավման պայմաններում մասնավոր սպառումն իրական արտահայտությամբ աճել է 0.5%-ով, իսկ պետականը` 0.7%-ով:

**Ներդրումներ:** 2016 թվականի հունվար-սեպտեմբերին կապիտալ ներդրումները նախորդ տարվա նույն ժամանակահատվածի նկատմամբ իրական արտահայտությամբ նվազել են 3.1%-ով` պայմանավորված ինչպես մասնավոր, այնպես էլ պետական ներդրումների նվազմամբ: Մասնավոր ներդրումները նվազել են 3%-ով, իսկ պետական ներդրումները` 3.8%-ով: Մասնավոր ներդրումների նվազմանը նպաստել են շինարարության և օտարերկրյա ուղղակի ներդրումների նվազումը:

Ներդրումներին դրականորեն է նպաստել գյուղատնտեսության, ծառայությունների ու արդյունաբերության ճյուղերի որոշ ենթաճյուղերում կատարված ներդրումների աճը (մասնավորապես` գյուղատնտեսության ճյուղում կատարված շինարարության ծավալն աճել է 73%‑ով, էլեկտրաէներգիայի արտադրության ոլորտում` 64.6%-ով, առողջապահության ոլորտում` 51%-ով և այլն), բացասաբար է ազդել ծառայությունների և արդյունաբերության մի շարք ենթաճյուղերում կատարված ներդրումների նվազումը (մասնավորապես` կացության և հանրային սննդի կազմակերպման ոլորտում շինարարությունը նվազել է 78.3%-ով, անշարժ գույքի հետ կապված գործունեության ոլորտում` 19.2%-ով, ջրամատակարարման ոլորտում` 39%-ով)[[6]](#footnote-6):

**Զուտ արտահանում:** 2016 թվականի հունվար-սեպտեմբերին զուտ արտահանումը բարելավվել է՝ հիմնականում պայմանավորված արտահանման երկնիշ աճով: 2016 թվականի ինն ամիսներին ապրանքների և ծառայությունների արտահանման իրական ծավալները նախորդ տարվա նույն ժամանակահատվածի համեմատ աճել են 19.9%-ով` պայմանավորված արտաքին պահանջարկի աստիճանական բարելավմամբ: Մյուս կողմից, սպառման և առևտրի վերականգնման պայմաններում ապրանքների և ծառայությունների ներմուծումն իրական արտահայտությամբ աճել է 5.2%-ով:

***Գներ և սակագներ***

2016 թվականի ինն ամիսների ընթացքում ՀՀ սպառողական շուկայում պահպանվել է գնանկումային միջավայրը: Միջին գնանկումը կազմել է 1.6%, ինչը հիմնականում պայմանավորվել է պարենային ապրանքների (ներառյալ ոգելից խմիչք և ծխախոտ) 3.7% և ոչ պարենային ապրանքների 2.1% գնանկումով ու ծառայությունների սակագների 2.2% հավելաճով:

ՀՀ սպառողական շուկայում արձանագրված 1.9% 12-ամսյա գնանկումն առավելապես պայմանավորվել է պարենային ապրանքների (ներառյալ ոգելից խմիչքը և ծխախոտը) ապրանքախմբում արձանագրված 3.3% և ոչ պարենային ապրանքների խմբում արձանագրված 3.8% գնանկումով, ինչպես նաև բնակչությանը մատուցված ծառայությունների ոլորտում արձանագրված 1.4% սակագների հավելաճով:

***Արտաքին հատված***

2016 թվականի ինն ամիսներին շարունակվել է տարեսկզբից ձևավորված՝ տնտեսության արտաքին հատվածը բնութագրող ցուցանիշների բարելավումը: Չնայած Հայաստան ներհոսող տրանսֆերտների և գործոնային եկամուտների նվազմանը` արտահանման բարձր աճի պայմաններում ընթացիկ հաշվի պակասուրդը շարունակել է բարելավվել:

**Արտաքին առևտուր (դոլարային արտահայտությամբ)[[7]](#footnote-7):** 2016 թվականի ինն ամիսներին արտաքին առևտրաջրջանառությունն ավելացել է, իսկ առևտրային հաշվեկշռի բացասական մնացորդը` կրճատվել: 2016 թվականի առաջին ինն ամիսներին ապրանքների գծով արտաքին առևտրի բացասական մնացորդը (տե´ս Գծապատկեր 2) կազմել է 1002 մլն ԱՄՆ դոլար` նախորդ տարվա նույն ժամանակաշրջանի նկատմամբ բարելավվելով 18.7%-ով (հիմնականում պայմանավորված արտահանման երկնիշ աճով)[[8]](#footnote-8):

**Գծապատկեր 2.** Առևտրային հաշվեկշռի դինամիկան հունվար-սեպտեմբեր ամիսներին (մլն ԱՄՆ դոլար)

Արտաքին ապրանքաշրջանառությունը 2016 թվականի ինն ամիսների արդյունքներով կազմել է 3588.1 մլն ԱՄՆ դոլար` նախորդ տարվա համեմատ աճելով 5.7%-ով: Հաշվետու ժամանակահատվածում տեղի է ունեցել դոլարային արտահայտությամբ արտահանման երկնիշ աճ և ներմուծման աննշան նվազում. արտահանումն աճել է 19.6%-ով` կազմելով 1293.1 մլն ԱՄՆ դոլար, իսկ ներմուծումը նվազել է 0.8%-ով և կազմել 2295 մլն ԱՄՆ դոլար:

**Ներմուծում:** Ընթացիկ տարվա հունվար-սեպտեմբերին ներմուծումը կրճատվել է 0.8%-ով, ինչը տեղի է ունեցել հիմնականում ներմուծվող ապրանքների գների նվազման հետևանքով:

2016 թվականի ինը ամիսներին ներմուծման նվազման ամենաբարձր` 2.0 տոկոսային կետը պայմանավորվել է կառուցվածքում ամենամեծ կշիռ ունեցող «Հանքահումքային արտադրանք» և 1.7 տոկոսային կետը՝ «Ոչ թանկարժեք մետաղներ և դրանցից պատրաստված իրեր» ապրանքախմբերով` շարունակելով նախորդ տարվա բացասական միտումը: Կառուցվածքում մեծ կշիռ ունեցող մյուս ապրանքախմբերը հակազդել են ներմուծման նվազմանը. «Մանածագործական իրեր» ապրանքախումբը` 1.5, «Թանկարժեք և կիսաթանկարժեք քարեր, թանկարժեք մետաղներ և դրանցից իրեր» ապրանքախումբը` 1.2, «Մեքենաներ, սարքավորումներ և մեխանիզմներ» ապրանքախումբը` 1.2, «Պատրաստի սննդի արտադրանք» ապրանքախումբը` 1.2 և «Քիմիայի և դրա հետ կապված արդյունաբերության ճյուղերի արտադրանք» ապրանքախումբը` 0.9 տոկոսային կետերով:

Տարվա հունվար-սեպտեմբեր ամիսների ընթացքում ըստ ապրանքների լայն տնտեսական դասակարգման[[9]](#footnote-9) ներմուծման նվազմանը նպաստել են. «Միջանկյալ սպառման ապրանքները»` 1.6 տոկոսային կետով, «Մարդատար ավտոմեքենաները»` 1.2 տոկոսային կետով, իսկ «Կապիտալ ապրանքները» և «Վերջնական սպառման ապրանքները» հակազդել են ներմուծման կրճատմանը՝ համապատասխաաբար 0.4 և 1.6 տոկոսային կետերով:

**Արտահանում:** 2016 թվականի առաջին ինն ամիսների արդյունքներով արձանագրվել է արտահանման 19.6% երկնիշ աճ` հիմնականում պայմանավորված դեպի Ռուսաստան ՀՀ արտահանման ծավալների մոտ 55% աճով: Արտահանման աճին նպաստել են կառուցվածքում մեծ կշիռ ունեցող «Թանկարժեք և կիսաթանկարժեք քարեր, թանկարժեք մետաղներ և դրանցից իրեր» (11.7 տոկոսային կետ) և «Պատրաստի սննդի արտադրանք» (5.7 տոկոսային կետ) ապրանքախմբերը, զգալի էր նաև «Մանածագործական իրեր» խմբի նպաստումը (2.1 տոկոսային կետ): Մյուս կողմից, արտահանման աճին հակազդել են հիմնականում «Հանքահումքային արտադրանք» (1.5 տոկոսային կետ) և «Ոչ թանկարժեք մետաղներ և դրանցից պատրաստված իրեր» (1.4 տոկոսային կետ) ապրանքախմբերը, ինչը մասամբ պայմանավորված է միջազգային շուկայում մետաղների գների նվազմամբ:

**Ներմուծման ծածկման գործակից:** Ընթացիկ տարվա ինն ամիսների ընթացքում ներմուծման ծածկման գործակիցն աննախադեպ բարձր մակարդակ է ունեցել` հիմնականում պայմանավորված արտահանման աճով: Նախորդ տարվա համեմատ ցուցանիշը բարելավվել է 10.7 տոկոսային կետով. արտահանման հաշվին ֆինանսավորվել է ներմուծման 66.6%-ը (տե´ս Գծապատկեր 3):

**Գծապատկեր 3.** Ներմուծման ծածկման գործակիցը[[10]](#footnote-10), տոկոսներով (ինն ամիսներ)

**Արտաքին առևտուրն ըստ գործընկեր երկրների:** Ընթացիկ տարվա հունվար-սեպտեմբերին գործընկեր երկրների կազմը և արտաքին առևտրաշրջանառության աշխարհագրական կառուցվածքը գրեթե չեն փոփոխվել: Ընթացիկ տարվա ինն ամիսներին արտաքին առևտրաշրջանառության 29.6%-ը բաժին է ընկել ԱՊՀ, 24.3%-ը` ԵՄ և 46.1%-ը այլ երկրներին` նախորդ տարվա հանապատասխանաբար 28.8%-ի, 25.2%-ի և 46%-ի դիմաց: ԱՊՀ երկրների կշիռը ՀՀ արտաքին առևտրաշրջանառության մեջ աճել է 0.8 տոկոսային կետով, ինչը հիմնականում պայմանավորվել է դեպի այդ երկրներ (հիմնականում՝ Ռուսաստան) արտահանման ծավալների 44.8% աճով:

2015 թվականի հուվար-սեպտեմբեր ամիսներին ՀՀ խոշոր առևտրային գործընկեր-երկրների շրջանակում ընդգրկված էին Չինաստանը (առևտրաշրջանառության 8.8%՝ նախորդ տարվա 10.5%-ի դիմաց), Գերմանիան (համապատասխանաբար` 6.4% և 7.1%), Իրանը (5% և 6.1%), Վրաստանը (5.2% և 4%), Բուլղարիան (4% և 2.2%), Իտալիան (3.3% և 3.8%), ԱՄՆ-ն (2.4% և 3.4%), Կանադան (3.1% և 2.7%), Թուրքիան (2.9% և 2.9%), Իրաքը (2.8% և 2.6%), ինչպես նաև ԱՊՀ երկրներից` Ռուսաստանը (26.1% և 24.6%) և Ուկրաինան (2.2% և 2.8%): Վերջիններիս բաժին է ընկել ՀՀ և ԱՊՀ երկրների միջև ընթացիկ տարվա ինն ամիսների ընթացքում կատարված ապրանքաշրջանառության շուրջ 95.6%-ը: Հանրապետության թվով 38 հիմնական գործընկեր երկրները մեծամասամբ (մոտ 80%-ը) հանդիսանում են ԱՀԿ անդամ պետություններ:

**Երկկողմանի փոխարժեք:** ՀՀ դրամի փոխարժեքն ԱՄՆ դոլարի նկատմամբ, չնայած հարաբերական կայունացմանը, 2016 թվականի երկրորդ եռամսյակից ցուցաբերում է դանդաղ, կայուն արժևորման միտում: Այսպես, 2016 թվականի երրորդ եռամսյակի վերջի՝ սեպտեմբեր ամսվա միջին փոխարժեքը կազմել է 474.1 դրամ մեկ ԱՄՆ դոլարի դիմաց, որը նախորդ տարվա սեպտեմբեր ամսին ձևավորված միջինի (481.07) նկատմամբ արժևորվել է 1.5%-ով, իսկ նախորդ ամսվա միջինի նկատմամբ` 0.3%-ով:

Ընթացիկ տարվա հունվար-սեպտեմբեր ամիսների միջին փոխարժեքը կազմել է 481.03 դրամ մեկ ԱՄՆ դոլարի դիմաց` նախորդ տարվա համապատասխան ժամանակահատվածի (477.71) նկատմամբ արժեզրկվելով 0.7%-ով՝ 2015 թվականի համապատասխան ցուցանիշի 14% արժեզրկման դիմաց: Ըստ էության, փոխարժեքի նման վարքագիծը համաշխարհային տնտեսության և տարածաշրջանային զարգացումների արդյունք է:

***Ֆինանսական շուկա, փող և վարկ***

**Փողի բազա:** Փողի բազան աճել է՝ պայմանավորված ՀՀ ԿԲ զուտ արտաքին ակտիվների աճով և ներքին ակտիվների նվազմամբ: 2016 թվականի սեպտեմբերին փողի բազան կազմել է 898 մլրդ դրամ` նախորդ տարվա նույն ամսվա նկատմամբ աճելով 2.3%-ով: Ընդ որում, զուտ արտաքին ակտիվները աճել են՝ 15.8%-ով, իսկ զուտ ներքին ակտիվները՝ նվազել 10.9%-ով:

Նույն ժամանակահատվածում փողի բազայում ԿԲ-ից դուրս կանխիկն աճել է 8.6%-ով (տեսակարար կշիռը փողի բազայում կազմել է շուրջ 45%), իսկ պարտադիր պահուստները դրամով և արտարժույթով նվազել են 3.6%-ով (տեսակարար կշիռը փողի բազայում կազմել է շուրջ 54%):

**Փողի զանգված:** Փողի զանգվածն ընդլայնվել է՝ պայմանավորված զուտ արտաքին և ներքին ակտիվների աճով: 2016 թվականի սեպտեմբերին փողի զանգվածը կազմել է 1,993 մլրդ դրամ` նախորդ տարվա նույն ժամանակահատվածի նկատմամբ աճելով 16.2%-ով: Ընդ որում, զուտ արտաքին ակտիվներն աճել են 35.9%-ով, զուտ ներքին ակտիվները` 6.8%-ով:

Փողի զանգվածում բանկային համակարգից դուրս կանխիկն աճել է 10.1%-ով, դրամային ավանդների նպաստումը փողի զանգվածի աճին կազմել է 7.9 տոկոսային կետ, իսկ արտարժութային ավանդների դրական նպաստումը` 6.4 տոկոսային կետ[[11]](#footnote-11):

**Դոլարայնացման մակարդակ:** Դոլարայնացման մակարդակը դեռևս բարձր է, չնայած դանադաղ նվազման տեմպին: 2016 թվականի սեպտեմբերին արտարժույթով ավանդների կշիռը փողի զանգվածում կազմել է 51.8%` նախորդ տարվա նույն ժամանակահատվածի նկատմամբ նվազելով 2 տոկոսային կետով, իսկ դոլարային ավանդների կշիռն ընդհանուր ավանդների մեջ կազմել է 62.6%` նվազելով 3.2 տոկոսային կետով:

**ՀՀ ֆինանսական շուկա:** ՀՀ ԿԲ կողմից շարունակվել է դրամավարկային պայմանների աստիճանական թուլացման քաղաքականությունը: Վերաֆինանսավորման տոկոսադրույքը 2015 թվականի սեպտեմբեր ամսին սահմանված 10.25%-ից աստիճանաբար նվազեցվել է` 2016 թվականի սեպտեմբերին կազմելով 6.75%:

**Ավանդներ:** Առևտրային բանկերի կողմից ռեզիդենտներից և ոչ ռեզիդենտներից ներգրավված ավանդները 2016 թվականի սեպտեմբերին նախորդ տարվա նույն ամսվա նկատմամբ աճել են շուրջ 15.7%-ով: Նույն ժամանակահատվածում դրամային ավանդների (մինչև մեկ տարի ժամկետով ներգրավված) տոկոսադրույքների միջին ամսական մակարդակը կազմել է 11.8%` 2015 թվականի 14.1%-ի համեմատ (նվազելով 2.3 տոկոսային կետով), մինչդեռ արտարժույթով ավանդների տոկոսադրույքը 2016 թվականի սեպտեմբերին կազմել է 5.4%` 2015 թվականի 5.9%-ի համեմատ (0.5 նվազելով տոկոսային կետով): Անհրաժեշտ է նշել, որ ՀՀ դրամով ներգրավված ավանդների աճը (28.5%) գերազանցում է արտարժույթով ավանդների աճին (10.3%):

**Վարկեր:** Առևտրային բանկերի կողմից ռեզիդենտներին և ոչ ռեզիդենտներին տրված վարկերը 2016 թվականի սեպտեմբերին նախորդ տարվա նույն ամսվա նկատմամբ աճել են 7.2%‑ով[[12]](#footnote-12): Նշենք, որ վարկերի գերակշռող մասը` 65.6%-ը, կազմում են արտարժույթով վարկերը: ՀՀ դրամով վարկավորման միջին ամսական տոկոսադրույքը 2016 թվականի սեպտեմբերին կազմել է 17.2%` նվազելով 2015 թվականի 17.9%-ի համեմատ (0.7 տոկոսային կետով), իսկ արտարժույթով վարկավորման տոկոսադրույքը նվազել է մինչև 9.7%` 2015 թվականի 10.3%-ից (0.6 տոկոսային կետով): Անհրաժեշտ է նշել, որ 2016 թվականի սեպտեմբերին ՀՀ դրամով և արտարժույթով վարկավորումները հավասար աճի միտում են դրսևորել՝ համապատասխանաբար 7.1% և 7.2%:

**Տոկոսադրույքների սպրեդ:** Ֆինանսական շուկայում նկատվել է տոկոսադրույքների սպրեդի ընդլայնում: 2016 թվականի ինն ամիսների ընթացքում առևտրային բանկերի մինչև մեկ տարի ժամկետով ՀՀ դրամով ներգրաված ավանդների և վարկերի միջին տոկոսադրույքների տարբերության միջև աճի միտում է նկատվում: Միջին ցուցանիշը (սպրեդի) նախորդ տարվա նույն ժամանակահատվածի համեմատ աճել է 1.7 տոկոսային կետով` կազմելով 5.5 տոկոսային կետ:

**Պետական պարտատոմսեր:** 2016 թվականի սեպտեմբերին ՀՀ պետական պարտատոմսերի միջին կշռված եկամտաբերությունը կազմել է 11.4%` 2015 թվականի նույն ժամանակահատվածի 15.3%-ի համեմատ, իսկ ժամկետայնությունը կազմել է 3612 օր` 2015 թվականի նույն ժամանակահատվածի 3669-ի համեմատ:

**Աղյուսակ 1.** Ֆինանսական շուկայի տոկոսադրույքները 2016 թվականի հունվար-հունիս ամիսներին

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| **Ամիսներ** | **I** | **II** | **III** | **IV** | **V** | **VI** | **VII** | **XIII** | **IX** |
| Առևտրային բանկերի վարկեր\* | 17.0 | 19.2 | 19.1 | 17.9 | 18.1 | 16.7 | 17.5 | 17.4 | 17.2 |
| Առևտրային բանկերի ավանդներ\* | 13.4 | 11.4 | 11.5 | 10.8 | 12.2 | 12.8 | 12.4 | 12.0 | 11.8 |
| Պետական պարտատոմսերի միջին կշռված եկամտաբերություն\*\* | 11.9 | 11.8 | 11.4 | 11.2 | 10.5 | 10.3 | 9.7 | 8.9 | 8.6 |
| ՀՀ ԿԲ վերաֆինանսավորման (ռեպո) տոկոսադրույք | 8.75 | 8.5 | 8.25 | 8.25 | 7.75 | 7.5 | 7.5 | 7.25 | 6.75 |

\* Հաշվարկված է 16 օրից մինչև մեկ տարի ժամկետով, միայն դրամով տրամադրված վարկերի և ներգրավված ավանդների համար (առանց միջբանկային շուկայի):

\*\*Ներկայացված են առաջնային շուկայում տեղաբաշխված 364-օրյա արժեթղթերի միջին կշռված եկամտաբերությունները:

***Հարկաբյուջետային հատված***

Հարկաբյուջետային քաղաքականության ազդեցությունը տնտեսության վրա եղել է չափավոր խթանող, ընդ որում, նպատակադրվել է նպաստել տնտեսական վերականգնմանը և մակրոտնտեսական կայունության ապահովմանը: 2016 թվականի առաջին ինն ամիսների արդյունքներով պետական բյուջեի ընդհանուր եկամուտները կազմել են 846.0 մլրդ դրամ՝ նախորդ տարվա նույն ժամանակահատվածի համեմատ նվազելով 0.9%-ով, իսկ հարկային եկամուտները (ներառյալ պետական տուրքերը) կազմել են 787.5 մլրդ դրամ՝ պահպանելով նախորդ տարվա նույն ժամանակահատվածի մակարդակը:

Պետական բյուջեի ծախսերը 2016 թվականի առաջին ինն ամիսների արդյունքներով կազմել են 990.4 մլրդ դրամ՝ նախորդ տարվա նկատմամբ աճելով 3.0%-ով: Ընդ որում, ընթացիկ ծախսերը կազմել են 911.9 մլրդ դրամ, նախորդ տարվա նույն ժամանակահատվածի համեմատ աճելով` 4.4%‑ով, իսկ ոչ ֆինանսական ակտիվների գծով ծախսերը կազմել են շուրջ 84.3 մլրդ դրամ՝ նախորդ տարվա նույն ժամանակահատվածի 89.6 մլրդ դրամի դիմաց` նվազելով շուրջ 5.9%-ով:

2016 թվականի ինն ամիսների ընթացքում ՀՀ պետական բյուջեն կատարվել է 144.5 մլրդ ՀՀ դրամ պակասուրդով: Ընդ որում, ի տարբերություն նախորդ տարվա նույն ժամանակահատվածի, 2016 թվականի ինն ամիսների ընթացքում դեֆիցիտի պակասուրդը հիմնականում ֆինանսավորվել է ներքին աղբյուրների հաշվին՝ կազմելով 133.8 մլրդ ՀՀ դրամ, իսկ արտաքին ֆինանսավորումը կազմել է 10.7 մլրդ ՀՀ դրամ:

**Հարկաբյուջետային ազդակը:** 2016 թվականի երրորդ եռամսյակի արդյունքներով նախորդ տարվա նույն ժամանակահատվածի նկատմամբ գրանցվել է ընդլայնող հարկաբյուջետային ազդակ (Գծապատկեր 4):

**Գծապատկեր 4.** Հարկաբյուջետային ազդակը 2014 թվականից

***ՀՀ ՊԵՏԱԿԱՆ ԲՅՈՒՋԵԻ ԵԿԱՄՈՒՏՆԵՐԸ***

2016 թվականի ինն ամիսների ընթացքում ՀՀ կառավարության ծրագրով նախատեսվել էր 852.7[[13]](#footnote-13) մլրդ դրամ բյուջետային եկամուտների ստացում: «Հայաստանի Հանրապետության 2016 թվականի պետական բյուջեի մասին» ՀՀ օրենքի 9-րդ հոդվածի 10‑րդ կետի և 11-րդ հոդվածի 3-րդ կետի պահանջներից ելնելով` պետության դրամական միջոցների համախմբված հաշվառման նպատակով պետական բյուջեի ծրագրային և փաստացի ցուցանիշներում ներառվել են նաև ՀՀ պետական հիմնարկների համար բացված արտաբյուջետային հաշիվների համապատասխան շրջանառությունը, ինչպես նաև առանց սահմանափակման պետական բյուջեից կատարվող վճարումները: Նշված միջոցները ներառյալ, ինչպես նաև հաշվի առնելով Կառավարության լիազորությունների շրջանակներում կատարված մյուս փոփոխությունները` ՀՀ պետական բյուջեի եկամուտների ծրագիրն ավելացվել է 56 մլրդ դրամով (6.6%-ով) և կազմել 908.8 մլրդ դրամ, որից 888.3 մլրդ դրամը` ներքին աղբյուրներից ստացվող եկամուտների, 20.5 մլրդ դրամը` պաշտոնական դրամաշնորհների գծով: Հաշվետու ժամանակահատվածում ստացվել են շուրջ 846 մլրդ դրամ փաստացի եկամուտներ` ապահովելով ՀՀ կառավարության ծրագրով կանխատեսված ցուցանիշի 93.1%-ը: Նշված գումարից 829.4 մլրդ դրամը կազմել են ներքին աղբյուրներից ստացված եկամուտները` ապահովելով ծրագրի 93.4%-ը, 16.6 մլրդ դրամը ստացվել է պաշտոնական դրամաշնորհների տեսքով, որոնք 18.9%-ով զիջել են ծրագրված ցուցանիշը: Հարկային եկամուտների և պետական տուրքերի իննամսյա ծրագիրը կատարվել է 93.6%‑ով, այլ եկամուտներինը` 88.5%-ով: Նշենք, որ ՀՀ պետական հիմնարկների արտաբյուջետային եկամուտները կազմել են 22.6 մլրդ դրամ կամ ինն ամիսների ընթացքում նախատեսված մուտքերի 73.9%‑ը: Առանց արտաբյուջետային միջոցների` պետական բյուջեի եկամուտները կազմել են շուրջ 823.4 մլրդ դրամ` ապահովելով 93.8% կատարողական: 2015 թվականի ինն ամիսների համեմատ պետական բյուջեի եկամուտները նվազել են 0.9%-ով կամ շուրջ 7.4 մլրդ դրամով: Մասնավորապես` հարկային եկամուտների և պետական տուրքերի գծով մուտքերը մնացել են անփոփոխ, պաշտոնական դրամաշնորհների գծով մուտքերն աճել են 9.9%-ով (1.5 մլրդ դրամով), իսկ այլ եկամուտները նվազել են 17.8%‑ով կամ շուրջ 9.1 մլրդ դրամով:

**Գծապատկեր 5.** ՀՀ պետական բյուջեի եկամուտները 2015-2016թթ. հունվար-սեպտեմբեր



2015 թվականի ինն ամիսների համեմատ պաշտոնական դրամաշնորհների ու հարկային եկամուտների (ներառյալ` պետական տուրքերը) աճի և այլ եկամուտների նվազման արդյունքում ՀՀ պետական բյուջեի եկամուտներում հարկային եկամուտների (ներառյալ` պետական տուրքերը) և պաշտոնական դրամաշնորհների տեսակարար կշիռներն ավելացել են համապատասխանաբար 0.8 և 0.2 տոկոսային կետով և կազմել 93.1% և 2%: Միևնույն ժամանակ, նախորդ տարվա նույն ժամանակահատվածի համեմատ այլ եկամուտների տեսակարար կշիռը նվազել է 1 տոկոսային կետով և կազմել 4.9%:

**Գծապատկեր 6.** ՀՀ պետական բյուջեի եկամուտների կառուցվածքը 2015-2016թթ. հունվար-սեպտեմբեր

# Հարկային եկամուտներ և պետական տուրքեր

2016 թվականի ինն ամիսների ընթացքում պետական բյուջեի եկամուտների 93.1%‑ն ապահովվել է հարկային եկամուտների և պետական տուրքերի հաշվին, որոնք կազմել են 787.5 մլրդ դրամ և 93.6%‑ով ապահովել ՀՀ կառավարության լիազորությունների շրջանակներում ճշտված ծրագիրը: 2015 թվականի ինն ամիսների համեմատ հարկերի ու տուրքերի գծով մուտքերն ընդհանուր առմամբ գրեթե փոփոխություն չեն կրել, սակայն առանձին եկամտատեսակներ դրսևորել են տարբեր վարքագիծ: Մասնավորապես՝ նախորդ տարվա նույն ժամանակահատվածի համեմատ աճել են շահութահարկի, եկամտային հարկի, ակցիզային հարկի, շրջանառության հարկի, նպատակային սոցիալական վճարների գծով մուտքերը, իսկ ավելացված արժեքի հարկի, մաքսատուրքի, բնապահպանական և բնօգտագործման վճարների գծով արձանագրվել է մուտքերի անկում: Արդյունքում հարկերի և տուրքերի ընդհանուր մուտքերը նախորդ տարվա ինն ամիսների համեմատ բացարձակ մեծությամբ արձանագրել են 196.2 մլն դրամով աճ:

2016 թվականի ինն ամիսների ընթացքում հարկային եկամուտների և պետական տուրքերի 35.2%‑ն ապահովվել է *ավելացված արժեքի հարկի* հաշվին: Այն կազմել է 277 մլրդ դրամ և 11.6%-ով կամ 36.4 մլրդ դրամով զիջել նախորդ տարվա նույն ժամանակահատվածի ցուցանիշը: ԱԱՀ‑ի մուտքերից 120.5 մլրդ դրամը ստացվել է ՀՀ սահմանին հարկումից, 156.6 մլրդ դրամը` ապրանքների և ծառայությունների ներքին շրջանառությունից, որից 41.3 մլրդ դրամը գանձվել է Եվրասիական տնտեսական միության անդամ պետություններից ներմուծման համար: ԱԱՀ-ի մուտքերի նվազումը մեծ մասամբ պայմանավորված է մաքսային սահմանին գանձված մուտքերի 15.3%-ով (21.8 մլրդ դրամով) նվազմամբ: Նշենք, որ ներքին շրջանառությունից ստացված մուտքերը նույնպես նվազել են` 8.5%‑ով (14.6 մլրդ դրամով): Ստորև ներկայացվում են այն օրենսդրական փոփոխությունները, որոնք կարող էին ազդեցություն ունենալ ավելացված արժեքի հարկի մուտքերի վրա:

2014 թվականի նոյեմբերի 19-ին ՀՀ Ազգային Ժողովի կող­­­մից ընդունված` «Ավելաց­ված արժեքի հարկի մասին» Հայաստանի Հանրապետության օրեն­­­քում փոփոխություններ և լրացումներ կատա­րելու մասին» ՀՕ-186-Ն ՀՀ օրեն­քով (ուժի մեջ է մտել 2015 թվա­կանի հունվարի 1-ից) սահման­վել է, որ ԱԱՀ-ի գծով հաշվանցումներ կատարելու համար նույն օրեն­քով սահման­ված մնացած բոլոր պայմանները բավարարված համարվելու դեպքերում ձեռքբերված ապրանքների ու ստացված ծառայությունների գծով հարկային հաշիվներում առանձնացված ԱԱՀ-ի գումարները 2016 թվա­կանի հունվարի 1-ից առանց մատակարարներին կամ ծառայություն մատուցողներին վճարում կատարելու կարող են հաշվանցել այն անձինք, որոնց կողմից նախորդ օրացույցային տարվա ընթացքում իրականացված՝ «Ավելաց­ված արժեքի հարկի մասին» Հայաստանի Հանրապետության օրենքի 6-րդ հոդվածի 1-ին, 2-րդ (կամ) 3-րդ կետերով սահմանված գործարքների հարկվող շրջանառությունը (առանց ԱԱՀ-ի) չի գերազանցել 500 միլիոն դրամը:

2015 թվականի մայիսի 7-ին ՀՀ Ազգային Ժողովի կողմից ընդունված` «Շրջանառու­թյան հարկի մասին» Հայաստանի Հանրապետության օրենքում փոփոխություններ և լրա­ցում­­ներ կատարելու մասին» ՀՕ-38-Ն օրենքով (ուժի մեջ է մտել 2015 թվա­կանի հուլիսի 1-ից) բարձրացվել է ավելացված արժեքի հարկով չհարկվող շեմը՝ տարեկան 58.35 մլն դրամի փոխարեն սահմանելով 115 մլն դրամ:

2015 թվականի նոյեմբերի 24-ին ՀՀ Ազգային Ժողովի կող­­­մից ընդունված` «Ավելաց­ված արժեքի հարկի մասին» Հայաստանի Հանրապետության օրեն­­­քում փոփոխություններ և լրա­ցումներ կատա­րելու մասին» ՀՕ-160-Ն ՀՀ օրեն­քով (ուժի մեջ է մտել 2016 թվա­կանի հունվարի 1-ից) սահման­վել է, որ ԱԱՀ-ից ազատվում է ԱՏԳ ԱԱ դասակարգչի 0106 41 000, 0106 90 00 90, 5305 00 000 0, 9406 00 310 0 ծածկագրերին դասվող ապրանքների իրացումը:

2015 թվականի դեկտեմբերի 21-ին ՀՀ Ազգային Ժողովի կող­­­մից ընդունված` «Ավելաց­ված արժեքի հարկի մասին» Հայաստանի Հանրապետության օրեն­­­քում փոփոխություն կատա­րելու մասին» ՀՕ-201-Ն ՀՀ օրեն­քով (ուժի մեջ է մտել 2016 թվա­կանի հունվարի 9-ից) սահ­ման­վել է, որ ԱԱՀ-ի զրոյական դրույքաչափ կիրառվում է ոչ միայն օդանավակայանում, այլ նաև Հայաս­­­­տանի Հանրապետության այլ վայրերում գործող անմաքս առևտրի խանութից միջազ­գա­յին երթու­ղիներով մեկնող և ժամա­նող ուղևոր­նե­րին ապրանքների մանրածախ վաճառքի, ինչ­պես նաև այլ հարկ վճարողների կողմից անմաքս առևտրի խանութի կազմակերպչին այդ ապրանք­­­­ների մատակարարման դեպքերում:

2016 թվականի մարտի 17-ին ՀՀ Ազգային Ժողովի կող­­­մից ընդունված` «Ավելաց­ված արժեքի հարկի մասին» Հայաստանի Հանրապետության օրեն­­­քում լրացում և փոփոխություն կատա­րելու մասին» ՀՕ-31-Ն ՀՀ օրեն­քով (ուժի մեջ է մտել 2016 թվա­կանի մարտի 31-ից) սահ­ման­վել է, որ ԱԱՀ‑ով հարկվող գործարք չի համարվում անհատ ձեռնարկատեր կամ նոտար չհանդիսացող ֆիզիկական անձանց կողմից ԵՏՄ անդամ պետություններից ավտոմեքենաների ներմուծումը:

2015 թվականի նոյեմբերի 24-ին ՀՀ Ազգային Ժողովի կողմից ընդունված` «Սահմա­նա­մերձ գյուղական համայնքներում իրականացվող գործունեությունը հարկերից ազատելու մասին» Հայաստանի Հանրա­պե­տու­թյան օրենքում փոփոխություններ և լրացումներ կատարելու մասին ՀՕ‑141‑Ն օրենքով ուժի մեջ է մտել 2015 թվականի դեկտեմբերի 10-ից սահմանվել է, որ սահմանամերձ համայնքներում գործունեություն իրականացնող կազմակերպություններն ու անհատ ձեռնարկատերերը կարող են իրենց գրանցման վայրի հարկային մարմին ներ­կա­յաց­նել օտարման գործարքների մասով ավելացված արժեքի հարկից ազատման արտո­նու­թյու­նից հրաժարվելու վերաբերյալ հայտարարություն և օտարման գործարքների մասով հարկվեն ավելացված արժեքի հարկով:

2016 թվականի ինն ամիսների ընթացքում ՀՀ պետական բյուջեի հարկային եկամուտների ու պետական տուրքերի 5.3%-ն ապահովվել է *ակցիզային հարկի* հաշվին՝ կազմելով 41.4 մլրդ դրամ: Մասնավորապես` հանրապետություն ներմուծվող ենթաակցիզային ապրանքների հարկումից ստացվել է 25.3 մլրդ դրամ, հանրապետությունում արտադրվող ենթաակցիզային ապրանքների հարկումից` 16.1 մլրդ դրամ: Նախորդ տարվա նույն ժամանակահատվածի համեմատ ակցիզային հարկի մուտքերն աճել են 18.1%-ով կամ 6.3 մլրդ դրամով: Ընդ որում, աճ է արձանագրվել և´ տեղական արտադրության (20.1%-ով կամ 2.7 մլրդ դրամով), և´ ներմուծվող ենթաակցիզային ապրանքների (16.8%‑ով կամ 3.6 մլրդ դրամով) գծով մուտքերում: ՀՀ տարածքում արտադրվող ապրանքների գծով մուտքերի աճը հիմնականում պայմանավորված է ծխախոտի արտադրանքի իրացումից ստացված մուտքերի աճով, ինչպես նաև այն հանգամանքով, որ 2015 թվականի հոկտեմբերի 29-ին ՀՀ Ազգային Ժողովի կող­­­մից ընդունված` «Ակցիզային հարկի մասին» Հայաստանի Հանրապետության օրենքում լրացումներ և փոփոխու­թյուններ­ կատարելու մասին» ՀՕ‑116-Ն ՀՀ օրենքով 2016 թվականի մայիսի 1‑ից սեղմված բնական գազը (բացառությամբ սեղմված չհամարվող բնական գազի) ներառվել է ակցիզային հարկով հարկման ենթակա ապրանքների ցանկում, և 1մ3 բնական գազի համար սահմանվել է ակցիզային հարկի 8330 դրամ դրույքաչափ: ՀՀ տարածք ներմուծվող ապրանքների գծով մուտքերի աճը պայմանավորված է բենզինի, դիզելային վառելիքի, ինչպես նաև ծխախոտի արտադրանքի ներմուծումից ստացված մուտքերի աճով: Նշենք, որ վերոհիշյալ օրենքի համաձայն 2016 թվականի մայիսի 1-ից նաև 10%‑ով բարձրացվել են ծխախոտի արտադրանքի (ԱՏԳ ԱԱ 2208, 2402 10 00011, 2402 90 00011, 2402 10 00012, 2402 90 00012, 2402 20 90011, 2402 20 10011, 2402 90 00013, 2402 20 90012, 2402 20 10012, 2402 90 00014, 2710, 2711 ծածկագրերին դասվող ապրանքների) ակցիզային հարկի դրույքաչափերը:

2015 թվականի նոյեմբերի 24-ին ՀՀ Ազգային Ժողովի կող­­­մից ընդունված` «Ակցիզային հարկի մասին» Հայաստանի Հանրապետության օրենքում փոփոխու­թյուններ­ կատարելու մասին» ՀՕ-157-Ն ՀՀ օրենքով (ուժի մեջ է մտել 2016 թվականի հունվարի 1-ից) սահմանվել է, որ ակցիզային հարկով չեն հարկվում ակցիզային հարկով հարկման ենթակա ապրանքների մատակարարումը օդանավակայանում գործող անմաքս առևտրի խանութի կազմակերպչին:

Հաշվետու ժամանակահատվածում ՀՀ պետական բյուջեի հարկային եկամուտների և պետական տուրքերի 13.1%‑ն ապահովվել է *շահութահարկի* հաշվին, որը կազմել է 102.8 մլրդ դրամ: Նախորդ տարվա ինն ամիսների համեմատ շահութահարկի մուտքերն աճել են 28.6%-ով կամ 22.9 մլրդ դրամով՝ մեծ մասամբ պայմանավորված պետական ձեռնարկություններից ստացված մուտքերի աճով:

2014 թվականի դեկտեմբերի 17-ին Հայաստանի Հանրապետության Ազգային ժողովի կողմից ընդունված` «Շահութահարկի մասին» Հայաստանի Հան­­րապետության օրենքում լրացումներ կատարելու մասին» Հայաստանի Հանրապետության ՀՕ-246-Ն օրենքով ուժի մեջ է մտել 2015 թվականի հունվարի 9-ից) սահմանվել է, որ Շա­հու­թա­­հարկի մասին ՀՀ օրենքի իմաստով եկամուտ և ծախս չեն համարվում «Տեղե­կատ­վա­կան տեխնոլոգիաների ոլորտի պետական աջակցության մասին» ՀՀ օրեն­քով սահ­ման­ված կար­գով հավաստագրված ռեզիդենտների կողմից հավաստագրի գործողության ժամ­կետում տեղե­կատվական տեխնոլոգիաների իրացումից ստացվող եկա­մուտ­ները և վերջիններիս ստաց­ման հետ կապված ծախսերը:

2015 թվականի մարտի 3-ին ՀՀ Ազգային Ժողովի կող­­­մից ընդունված` «Շահութահարկի մասին» Հայաստանի Հանրապետության օրենքում լրացումներ և փոփոխու­թյուն­ կատա­րելու մասին» ՀՕ-4-Ն ՀՀ օրենքով (ուժի մեջ է մտել 2015 թվականի մարտի 19-ից) սահմանվել է, որ ՀՀ կառավարության հավանությանն արժանացած արտահանման ծրագիր իրականացնող և այդ ծրագրում ընդգրկված՝ ՀՀ ռեզիդենտ հարկ վճարողների խմբի մեջ մտնող հարկ վճարողի կամ ռեզիդենտ հարկ վճարողի շահութահարկի գումարը հարկվող շահույթի նկատմամբ հաշվարկվում է`

1. 5 տոկոս դրույքաչափով, եթե հարկ վճարողների խմբի կողմից հաշվետու տարվա ընթացքում ՀՀ տարածքից «Արտահանում» մաքսային ընթացակարգով արտահանված և (կամ) Եվրասիական տնտեսական միության անդամ պետություններ տեղափոխված՝ ապրանքների մաքսային արժեքի, ոչ ռեզիդենտ կազմակերպություններին ՀՀ տարածքից դուրս մատուցված ծառայությունների և (կամ) ոչ ռեզիդենտ կազմակերպությունների համար ՀՀ տարածքից դուրս կատարված աշխատանքների արժեքի հանրագումարը կազմում է առնվազն 40 մլրդ դրամ,
2. 2 տոկոս դրույքաչափով, եթե հարկ վճարողների խմբի կողմից հաշվետու տարվա ընթացքում ՀՀ տարածքից «Արտահանում» մաքսային ընթացակարգով արտահանված և (կամ) Եվրասիական տնտեսական միության անդամ պետություններ տեղափոխված՝ ապրանքների մաքսային արժեքի, ոչ ռեզիդենտ կազմակերպություններին ՀՀ տարածքից դուրս մատուցված ծառայությունների և (կամ) ոչ ռեզիդենտ կազմակերպությունների համար ՀՀ տարածքից դուրս կատարված աշխատանքների արժեքի հանրագումարը կազմում է առնվազն 50 մլրդ դրամ:

2015 թվականի մայիսի 7-ին ՀՀ Ազգային Ժողովի կող­­­մից ընդունված` «Շահութահարկի մասին» Հայաստանի Հանրապետության օրենքում փոփոխություններ և լրացումներ կատա­րելու մասին» ՀՕ‑37-Ն ՀՀ օրենքով (ուժի մեջ է մտել 2015 թվականի հունիսի 13-ից) սահմանվել է, որ ՀՀ կառավարության հավանությանն արժանացած ծրագիր իրականացնող և այդ ծրագ­րում ընդգրկված՝ ՀՀ ռեզիդենտ հարկ վճարողների խմբի մեջ մտնող հարկ վճարողի կամ ռեզի­դենտ հարկ վճարողի շահութահարկի գումարը հարկվող շահույթի նկատմամբ հաշ­վարկ­վում է 5 տոկոս դրույքաչափով, եթե վերջին(ներ)ս գործունեություն է (են) իրականացնում շինա­րա­րության կամ շինմոնտաժային ոլորտում և բացառապես ՀՀ տարածքից դուրս:

2016 թվականի ինն ամիսների ընթացքում ՀՀ պետական բյուջե է մուտքագրվել 10.8 մլրդ դրամ *շրջանառության հարկ*, որը կազմել է պետական բյուջեի հարկային եկամուտների և պետական տուրքերի 1.4%-ը: Շրջանառության հարկից 5.8 մլրդ դրամը ստացվել է առևտրական (առք ու վաճառքի) գործունեությունից, 1 մլրդ դրամը` արտադրական գործունեությունից ստացվող եկամուտներից, 568.5 մլն դրամը` ռեզիդենտների կողմից ստացվող պասիվ եկամուտներից, 173.9 մլն դրամը` նոտարական գործունեությունից և 3.2 մլրդ դրամը` այլ գործունեության տեսակներից ստացվող եկամուտներից: Հաշվետու ժամանակահատվածում շրջանառության հարկի մուտքերը 31.5%-ով կամ 2.6 մլրդ դրամով գերազանցել են նախորդ տարվա համապատասխան ցուցանիշը` հիմնականում պայմանավորված առևտրական (առք ու վաճառքի) և այլ գործունեությունից գանձված եկամուտների համապատասխանաբար 42.7%‑ով (1.7 մլրդ դրամով) և 26.9%‑ով (671.1 մլն դրամով) աճով:

2015 թվականի մայիսի 7-ին ՀՀ Ազգային Ժողովի կողմից ընդունված` «Շրջա­նա­­ռու­թյան հարկի մասին» Հայաստանի Հանրապետության օրենքում փոփոխություններ և լրացումներ կատա­­րելու մասին» ՀՕ-38-Ն ՀՀ օրենքով (ուժի մեջ է մտել 2015 թվա­կանի հուլիսի 1-ից) սահ­ման­վել է, որ`

1. շրջա­նա­­ռու­թյան հարկ վճարող կարող են համարվել անձինք, որոնց կողմից նախորդ օրացուցային տարվա ընթացքում գործունեության բոլոր տեսակների մասով մատա­­կարար­ված ապրանքների և մատուցված ծառայությունների (կատարված աշխա­տանք­ների) իրա­ցու­մից հասույթը՝ առանց ԱԱՀ-ի, չի գերազանցել 115 մլն դրամը նախկինում գործող 58.35 մլն դրամի փոխարեն,
2. առևտրային կազմակերպությունները, անհատ ձեռնարկատերերը և նոտարները շրջանառության հարկ վճարողներ չեն կարող համարվել, եթե շրջանառության հարկ վճարող համար­­վելու ժամանակաշրջանում մեկ օրացուցային տարվա ընթացքում թույլ են տվել հսկիչ- դրամարկղային մեքենաների շահագործման կանոնների խախտ­ման երրորդ դեպք՝ խախտումն արձանագրելու օրվանից մինչև խախտումը կատարելու օրա­ցու­ցային տարվան հաջորդող մեկ տարին լրանալը,
3. առևտրական (առք ու վաճառքի) գործունեություն իրականացնող շրջանառության հարկ վճարողները յուրաքանչյուր հաշվետու ժամանակաշրջանի համար շրջանառության հարկը հաշվարկում են հարկվող օբյեկտի նկատմամբ 5 տոկոս դրույքաչափով (նախկին 1 տոկոսի փոխարեն): Միաժամանակ, սահմանվել է, որ հաշվետու ժամանակաշրջանի համար առևտրական (առք ու վաճառքի) գործունեությունից ստացվող եկամուտների մասով հաշվարկված շրջա­նա­ռության հարկի գումարը նվազեցվում է տվյալ հաշվետու ժամանակաշրջանում անմի­ջա­կան վաճառքի նպատակով ձեռքբերված ապրանքների գծով կատարված ծախսերի` ՀՀ օրենս­դրու­թյամբ սահմանված երկկողմանի հաստատված (վավերացված) հաշվարկային փաս­տա­թղթե­րով հիմնավորված ծախսերի (ներառյալ՝ անուղղակի հարկերը), ինչպես նաև ՀՀ ներմուծված ապրանքների մասով ներմուծման հայտարարագրերում արտացոլված մաք­սա­յին արժեքի և հաշվարկված անուղղակի հարկերի հանրագումարի կամ ավելացված արժեքի հարկով հարկ­ման բազայի ու հաշվարկված ավելացված արժեքի հարկի հանրա­գու­մարի 4 տոկոսը կազմող գումարի չափով: Եթե նշյալ նվազեցումներից հետո շրջա­նա­ռու­թյան հարկի գումարը կազմում է առևտրական (առք ու վաճառքի) գործունեությունից ստաց­վող եկամուտների նկատմամբ հաշ­վարկված 1.5 տոկոսից, իսկ 2015 թվականի հուլիսի 1-ից մինչև դեկտեմբերի 31-ն ընկած հաշ­վետու ժամանակաշրջանների համար՝ 1 տոկոսից պա­կաս գումար, ապա առևտրական (առք ու վաճառքի) գործունեությունից ստացվող եկա­մուտ­ների համար շրջանառության հարկը հաշ­վար­կվում է հարկվող օբյեկտի նկատմամբ 1.5 տոկոս, իսկ 2015 թվականի հուլիսի 1-ից մինչև դեկտեմբերի 31-ն ընկած հաշվետու ժամա­նա­կաշրջանների համար՝ 1 տոկոս դրույ­քա­չա­փով: Շրջանառության հարկի գումարից չնվա­զեց­ված մասը նվազեցվում է հետագա հաշվետու ժամա­նակաշրջանների համար առևտրա­կան (առք ու վաճառքի) գործունեությունից ստացվող եկամուտների նկատմամբ հաշվարկվող շրջանառության հարկի գումարից:
4. առևտրական (առք ու վաճառքի) գործունեությունից ստացվող եկամուտների մասով հաշվարկված շրջանառության հարկի գումարից օրենքով սահմանված ապրանքների ձեռքբեր­­­ման ծախսերի, ինչպես նաև հաշվետու ժամանակաշրջանում շրջանառության հարկի գումարից չնվազեցվող և փոխանցվող գումարների մասով նվազեցումներն ավել կատա­րելու դեպքում գանձվում է դրա արդյունքում պակաս հաշվարկված շրջանառության հարկը, ինչպես նաև տուգանք` այդ գումարի 100 տոկոսի չափով: Միաժամանակ, սահ­ման­­վել է նաև, որ նշյալ չափով տուգանքը չի կիրառվում, եթե կատարվող վերա­հաշ­վարկ­ների արդյունքում վճարման ենթակա շրջանառության հարկի գումարը չի գերազանցում շրջա­­­նառության հարկ վճարողի կող­­մից այդ գործունեության մասով հարկվող օբյեկտի նկատ­­­մամբ 1.5 տոկոս, իսկ 2015 թվա­կանի հուլիսի 1-ից մինչև դեկտեմբերի 31-ն ընկած հաշ­­­վետու ժամանակաշրջանների համար՝ 1 տոկոս դրույքաչափով հաշվարկված հարկի գումարը:

2015 թվականի նոյեմբերի 24-ին ՀՀ Ազգային Ժողովի կողմից ընդունված` «Շրջա­նա­­ռու­թյան հարկի մասին» Հայաստանի Հանրապետության օրենքում լրացում­ներ և փոփոխություն կատա­­րելու մասին» ՀՕ-167-Ն ՀՀ օրենքով (ուժի մեջ է մտել 2016 թվա­կանի հունվարի 1-ից) սահ­­ման­վել է, որ «Շրջա­նա­­ռու­թյան հարկի մասին» ՀՀ օրենքի 4-րդ հոդվածի 3-րդ մասի 4-րդ կետի «ա»-«գ» ենթակետերով նախատեսված դեպքերում կազմակերպությունը, անհատ ձեռ­նար­­կատերը և նոտարը օրենքով սահմանված այլ պայմանները բավարարելու դեպքում համար­­վում են (շարունակում են համարվել) շրջանառության հարկ վճարող, եթե այդ ենթա­կե­տերում նշված այլ անձինք հարկային մարմին են ներկայացրել գործունեությունը դադա­րեց­նելու մասին հայտարարություն և փաստացի գործունեություն չեն իրականացրել:

2016 թվականի փետրվարի 4-ին ՀՀ Ազգային Ժողովի կողմից ընդունված` «Շրջա­նա­­ռու­թյան հարկի մասին» Հայաստանի Հանրապետության օրենքում լրացում­ և փոփոխություն կատա­րելու մասին» ՀՕ-28-Ն ՀՀ օրենքով (ուժի մեջ է մտել 2016 թվա­կանի մարտի 12-ից և տարածվում է 2015 թվականի հուլիսի 1-ից հետո ծագած հարաբերությունների վրա ու գործում է մինչև 2018 թվականի դեկտեմբերի 31-ը ներառյալ) սահ­ման­վել է, որ երկրորդային հումքի իրացումից ստացվող եկամուտների մասով առևտրա­կան (առք ու վաճառքի) գործունեությունից ստացվող եկամուտների համար շրջանառության հարկը հաշ­վարկ­վում է հարկվող օբյեկտի նկատմամբ 1.5 տոկոս դրույքաչափով:

2016 թվականի հունվար-սեպտեմբեր ամիսներին 237.4 մլրդ դրամ են կազմել *եկամտային հարկից* ստացված մուտքերը` ապահովելով պետական բյուջեի հարկերի և տուրքերի 30.1%-ը: Եկամտային հարկից 225.2 մլրդ դրամը ստացվել է աշխատանքի վարձատրությունից և դրան հավասարեցված այլ վճարումներից, 2.6 մլրդ դրամը` ձեռնարկատիրական գործունեությունից, 8.1 մլրդ դրամը` պասիվ եկամուտներից և 1.6 մլրդ դրամը` այլ աղբյուրներից ստացված եկամուտներից: Հաշվետու ժամանակահատվածում ստացված եկամտային հարկը 5.3%‑ով կամ 12 մլրդ դրամով գերազանցել է 2015 թվականի նույն ժամանակահատվածի ցուցանիշը, որը հիմնականում պայմանավորված է աշխատանքի վարձատրությունից և դրան հավասարեցված այլ վճարումներից գանձված մուտքերի 5.4% կամ 11.6 մլրդ դրամ աճով:

2014 թվականի դեկտեմբերի 17-ին ՀՀ Ազգային Ժողովի կող­­­մից ընդունված` ««Եկամտային հարկի մասին» Հայաստանի Հանրապետության օրենքում լրացումներ կատա­րելու մասին» ՀՕ‑248‑Ն ՀՀ օրենքով (ուժի մեջ է մտել 2015 թվականի հունվարի 9-ից) սահմանվել է, որ Եկամտային մասին ՀՀ օրենքի իմաստով` «Տեղե­կատ­վա­կան տեխնոլոգիաների ոլորտի պետա­կան աջակցության մասին» ՀՀ օրեն­քով սահ­ման­ված կար­գով հավաստագրված հարկ վճա­րողների կողմից հավաստագրի գործո­ղու­թյան ժամ­կետում տեղե­կատվական տեխնոլո­գիա­ների իրա­ցու­մից ստացվող եկա­մուտ­ները համարվում են նվազեցվող եկամուտներ, իսկ ծախ­սերը` ծախս չեն համարվում:

2016 թվականի ինն ամիսների ընթացքում պետական բյուջեի հարկային եկամուտների և պետական տուրքերի 5.1%-ն ապահովվել է *մաքսատուրքի* հաշվին` կազմելով 40.3 մլրդ դրամ, որից 14.8 մլրդ դրամը կազմում է 2014 թվականի մայիսի 29-ի Եվրասիական տնտեսական միության մասին պայմանագրի գործողության արդյունքում ՀՀ ստացած զուտ մուտքը: 2015 թվականի նույն ժամանակահատվածի համեմատ մաքսատուրքի մուտքերը նվազել են 13.8%‑ով կամ 6.4 մլրդ դրամով:

«Ղրղզստանի Հանրապետության՝ «Եվրասիական տնտեսական միության մասին» 2014 թվականի մայիսի 29-ի պայմանագրին միանալու մասին» պայմանագրի 8-րդ հոդվածով փոփոխություն է կատար­­վել 2014 թվականի մայիսի 29-ի «Եվրասիական տնտեսական միու­թյան մասին» պայ­մա­նագրի 5-րդ հավելվածով հաստատված՝ «Ներմուծման մաքսա­տուր­քերի (համար­ժեք այլ վճար­­ների, հարկերի և տուրքերի) գումարները հաշվեգրելու և բաշխելու, դրանք որպես եկա­մուտ անդամ պետու­թյունների բյուջեներ փոխանցելու կարգի վերաբերյալ» արձանագրության մեջ՝ սահմանելով, որ ներմուծ­ման մաքսատուրքի գումարների բաշխման նորմատիվը ՀՀ համար 2015 թվականի հոկտեմբերի 1-ից 1.13 տոկոսի փոխարեն կազմում է 1.11 տոկոս: Միաժամանակ, փոփոխություններ են կատարվել նաև ԵՏՄ տարածքում միասնական մաքսա­­տուրքի դրույքաչափեր սահմանող՝ Եվրասիական տնտեսական հանձնաժողովի խորհրդի 2012 թվականի հուլիսի 16-ի թիվ 54 որոշման մեջ, որոնց շրջանակներում վերա­նայ­վել են մի շարք ապրանքատեսակների ԵՏՄ միասնական մաքսատուրքի դրույքա­չափերը:

2016 թվականի ինն ամիսների ընթացքում ՀՀ պետական բյուջե են մուտքագրվել շուրջ 2.4 մլրդ դրամ *հաստատագրված վճարներ*` ապահովելով պետական բյուջեի հարկային եկամուտների ու պետական տուրքերի 0.3%-ը: Նշված մուտքերը նախորդ տարվա ինն ամիսների համեմատ աճել են 2.1%‑ով:

Հաշվետու ժամանակահատվածում ՀՀ պետական բյուջե են մուտքագրվել 19.5 մլրդ դրամ *բնօգտագործման և բնապահպանական վճարներ`* կազմելով հարկերի և տուրքերի 2.5%‑ը: Նախորդ տարվա նույն ժամանակահատվածի համեմատ նշված եկամուտները նվազել են 16.8%-ով կամ 3.9 մլրդ դրամով` հիմնականում պայմանավորված արդյունահանված մետաղական օգտակար հանածոների և դրանց վերամշակման արդյունքում ստացված արտադրանքի իրացման համար վճարվող ռոյալթիի և այլ պետություններում գրանցված տրանսպորտային միջոցներից օդային ավազան վնասակար նյութեր արտանետելու համար գանձվող վճարների գծով մուտքերի համապատասխանաբար 19%‑ով (կամ 3 մլրդ դրամով) և 67.2%‑ով (կամ 2.4 մլրդ դրամով) նվազմամբ: Դրանք կազմել են համապատասխանաբար 12.9 մլրդ դրամ և 1.2 մլրդ դրամ: Միևնույն ժամանակ, նախորդ տարվա ինն ամիսների համեմատ աճել են ՀՀ ներմուծվող շրջակա միջավայրին վնաս պատճառող ապրանքների համար գանձվող վճարների գծով մուտքերը, որոնք կազմել են շուրջ 2.5 մլրդ դրամ և 2 անգամ (1.2 մլրդ դրամով) գերազանցել նախորդ տարվա նույն ցուցանիշը: Բացի այդ, նախորդ տարվա նույն ժամանակահատվածի համեմատ աճել են նաև ջրային ավազան վնասակար նյութերի արտանետման համար գանձվող վճարների գծով մուտքերը, որոնք կազմել են 533.4 մլն դրամ և շուրջ 3 անգամ (353.7 մլն դրամով) գերազանցել նախորդ տարվա նույն ժամանակահատվածի ցուցանիշը: 782.8 մլն դրամ է գանձվել ՀՀ‑ում արտադրվող և իրացվող շրջակա միջավայրին վնաս պատճառող ապրանքների համար, որոնք նախորդ տարվա ինն ամիսների համեմատ աճել են 38.2%-ով կամ 216.6 մլն դրամով:

Հաշվետու ժամանակահատվածում 9.4 մլրդ դրամ են կազմել *նպատակային սոցիալական վճարները*` ապահովելով պետական բյուջեի հարկային եկամուտների և պետական տուրքերի 1.2%‑ը և 23.8%‑ով կամ 1.8 մլրդ դրամով գերազանցելով նախորդ տարվա նույն ժամանակահատվածի ցուցանիշը:

2016 թվականի ինն ամիսների ընթացքում ՀՀ պետական բյուջե են մուտքագրվել 22.3 մլրդ դրամ *այլ հարկեր՝* կազմելով պետական բյուջեի հարկային եկամուտների և պետական տուրքերի 2.8%-ը: Մասնավորապես` 4.8 մլրդ դրամ են կազմել արտոնագրային վճարները, 4.5 մլրդ դրամ՝ ռադիոհաճախականության օգտագործման պարտադիր վճարները, 2.8 մլրդ դրամ` ճանապարհային վճարները, 1.4 մլրդ դրամ՝ հարկային օրենսդրության խախտման համար «Հարկերի մասին» ՀՀ օրենքով սահմանված տուգանքները, 1 մլրդ դրամ` հարկային ծառայության մարմնի համակարգի և մաքսային ծառայության նյութական խրախուսման և համակարգի զարգացման ֆոնդի միջոցները, 566.5 մլն դրամ` հանրային ծառայությունների կարգավորման պարտադիր վճարները, 436.7 մլն դրամ` «Առևտրի և ծառայությունների մասին» ՀՀ օրենքով սահմանված դրոշմապիտակների ձեռք բերման վճարները: Նախորդ տարվա ինն ամիսների համեմատ այլ հարկերի փաստացի ցուցանիշն աճել է 4.6%-ով կամ 976.4 մլն դրամով` հիմնականում պայմանավորված ռադիոհաճախականության օգտագործման պարտադիր վճարների և հարկային օրենսդրության խախտման համար «Հարկերի մասին» ՀՀ օրենքով սահմանված տուգանքների գծով մուտքերի աճով:

2015 թվականի նոյեմբերի 24-ին ՀՀ Ազգային Ժողովի կողմից ընդունված` «Հարկերի մասին» Հայաստանի Հանրա­պե­տու­թյան օրենքում լրացում կատարելու մասին» Հայաստանի Հանրապետության օրենքում ՀՕ‑146-Ն օրենքով ուժի մեջ է մտել 2016 թվա­կանի հունվարի 1-ից սահմանվել է, որ ընտանեկան ձեռնարկատիրության սուբյեկտներ կարող են համարվել նաև «Արտոնագրային վճարների մասին» Հայաստանի Հանրապետության օրենքի հավելված 1-ով հաստատված ցանկի 13-րդ կետով նախատեսված գործունեության տեսակն (զբոսաշրջային տների միջոցով հյուրանոցային ծառայությունների մատուցում) իրականացնող անհատ ձեռնարկատերերը:

2016 թվականի մայիսի 12-ին ՀՀ Ազգային Ժողովի կողմից ընդունված` «Հարկերի մասին» Հայաստանի Հանրա­պե­տու­թյան օրենքում լրացում կատարելու մասին» Հայաստանի Հանրապետության ՀՕ‑69-Ն օրենքով ուժի մեջ է մտել 2016 թվա­կանի հունիսի 18-ից սահմանվել է, որ հարկային օրենսդրության կիրառման առումով ձեռնարկատիրական գործունեություն չի համարվում քաղաքացիների սեփական կարիքների բավարարման համար վերականգնվող էներգետիկ ռեսուրսներ օգտագործող անհատ ձեռնարկատեր չհանդիսացող՝ ֆիզիկական անձ ինքնավար էներգաարտադրողների արտադրած էլեկտրական էներգիայի հանձնումն էլեկտրական էներգիայի բաշխման լիցենզիա ունեցող անձին,այդ թվում՝ դրա դիմաց ստացվող հատկացումները, եթե էլեկտրական էներգիա արտադրող իրենց տեղակայանքների դրվածքային հզորությունը չի գերազանցում էլեկտրական էներգիայի տեղակայված իրենց սպառիչների ընդհանուր հզորությունը, բայց ոչ ավելի, քան 150 կիլովատը:

2016 թվականի ինն ամիսների ընթացքում ՀՀ պետական բյուջե են մուտքագրվել 24.3 մլրդ դրամ *պետական տուրքեր`* 102.4%-ով ապահովելով իննամսյա ծրագրի կատարումը: Չնայած նշված մուտքերի ծրագրային ցուցանիշի նկատմամբ ընդհանուր առմամբ զգալի շեղում չի արձանագրվել, առանձին եկամտատեսակներ դրսևորել են տարբեր վարքագիծ: Մասնավորապես` ծրագրի գերազանցում է արձանագրվել օրենքով սահմանված այլ ծառայությունների և գործողությունների (6.9%‑ով` կազմելով 8.2 մլրդ դրամ), ֆիզիկական անձանց տրվող իրավաբանական նշանակություն ունեցող փաստաթղթերի, որոշակի ծառայությունների կամ գործողությունների (8%‑ով` կազմելով շուրջ 3.4 մլրդ դրամ), դատարան տրվող հայցադիմումների, դիմումների ու գանգատների, դատարանների վճիռների և որոշումների դեմ տրվող վճռաբեկ բողոքների, ինչպես նաև դատարանի կողմից տրվող փաստաթղթերի պատճեններ (կրկնօրինակներ) տալու (5.7%‑ով` կազմելով շուրջ 1.9 մլրդ դրամ), գյուտերի, օգտակար մոդելների, արդյունաբերական նմուշների, ապ­րան­քային և սպասարկման նշանների, ապրանքների ծագման տե­ղա­նուն­ների, ֆիրմա­յին անվանումնե­րի, ինտեգրալ միկրոսխեմաների տոպո­լո­գիա­նե­րի իրավական պահպանության հետ կապված իրավաբանական նշանակություն ունեցող գործողությունների (25.3%‑ով` կազմելով 399.7 մլն դրամ), հյուպատոսական ծառայությունների կամ գործողությունների (5.1%‑ով` կազմելով 1.5 մլրդ դրամ) և Հայաստանի Հանրապետության քաղաքացիություն ստանալու ու Հայաստանի Հանրապետության քաղաքացիության փոփոխման (60.9%‑ով` կազմելով 53.6 մլն դրամ) համար գանձվող տուրքերի գծով: 2016 թվականի ինն ամիսների համար կանխատեսված ցուցանիշը զիջել են լիցենզավորման ենթակա գործունեություն իրականացնելու նպատակով լիցենզիաներ տալու, պետական գրանցման և մշակութային արժեքների արտահանման կամ ժամանակավոր արտահանման իրավունքի վկայագիր տալու համար գանձվող տուրքերը, որոնք կազմել են համապատասխանաբար 6.3 մլրդ դրամ, 2.5 մլրդ դրամ և 580 հազար դրամ` 5.4%-ով, 5.2%-ով և 10.8%-ով զիջելով կանխատեսված ցուցանիշները:

2015 թվականի ինն ամիսների համեմատ պետական տուրքերից ստացված մուտքերն աճել են 1.1%‑ով կամ 261.1 մլն դրամով: Մասնավորապես՝ նախորդ տարվա ինն ամիսների համեմատ դատարան տրվող հայցադիմումների, դիմումների ու գանգատների, դատարանի դատական ակտերի դեմ վերաքննիչ և վճռաբեկ բողոքների համար, ինչպես նաև դատարանի կողմից տրվող փաստաթղթերի պատճեններ (կրկնօրինակներ) տալու, օրենքով սահմանված այլ ծառայությունների և գործողությունների և հյուպատոսական ծառայությունների կամ գործողությունների համար գանձված տուրքերն աճել են համապատասխանաբար 46.7%-ով (594.1 մլն դրամով), 3.6%-ով (283.5 մլն դրամով) և 8.4%-ով (117.5 մլն դրամով), իսկ ֆիզիկական անձանց տրվող իրավաբանական նշանակություն ունեցող փաստաթղթերի, որոշակի ծառայությունների կամ գործողությունների համար գանձվող տուրքը նախորդ տարվա նույն ժամանակահատվածի համեմատ նվազել է 17.9%-ով կամ 735.9 մլն դրամով:

2015 թվականի հունիսի 23-ին ՀՀ Ազգային Ժողովի կող­­­մից ընդունված` «Պետական տուրքի մասին» Հայաստանի Հանրապետության օրենքում լրացում և փոփոխություն կատարելու մասին» Հայաստանի Հանրապետության ՀՕ-112-Ն օրենքով (ուժի մեջ է մտել 2016 թվականի հունվարի 22‑ից) խմելու ջրա­­­­մատակարարման կամ ջրահեռացման (կեղտաջրերի մաքրման) ծառայությունների մատուց­­­­­­­­ման համար սահ­ման­վել է տարեկան պետական տուրք բազային տուրքի 100-ապատիկի չափով: Միաժամանակ, նշյալ օրենքով ուժը կորցրած է ճանաչվել Պետական տուրքի մասին ՀՀ օրենքի 19.4-րդ հոդվածի 8-րդ կետը, որով ջրային համակարգի օգտագործման թույլտվության տրա­մադրման համար սահմանված էր պետական տուրք ֆիզիկական անձանց համար բազա­յին տուրքի չափով, իսկ իրավաբանական անձանց համար` բազային տուրքի 10‑ապատիկի չափով:

2015 թվականի դեկտեմբերի 16-ին ՀՀ Ազգային Ժողովի կող­­­մից ընդունված` «Պետա­կան տուրքի մասին» Հայաստանի Հանրապետության օրենքում լրացում կատարելու մասին» ՀՕ-192-Ն ՀՀ օրենքով (ուժի մեջ է մտել 2016 թվականի հուն­վարի 9-ից) սահմանվել է, որ ՀՀ պետական ռեգիստրում պահվող և ինտերնետային կայքում տեղադրված ամբողջական տեղե­կությունների տրամադրման համար պետական տուրքի վճարումից ազատվում են նաև Հայաստանի Հանրապետության դատախազական մարմինները:

2015 թվականի դեկտեմբերի 18-ին ՀՀ Ազգային Ժողովի կող­­­մից ընդունված` «Պետա­կան տուրքի մասին» Հայաստանի Հանրապետության օրենքում լրացումներ կատա­րելու մասին» ՀՕ‑204‑Ն ՀՀ օրենքով (ուժի մեջ է մտել 2016 թվականի հուն­վարի 1-ից)`

1. վերացվել է անալոգային հեռարձակումների թույտվության տրամադրման համար սահմանված պետական տուրքը,
2. մասնավոր մուլտիպլեքսորի գործունեության համար սահմանվել է տարեկան պետա­կան տուրք բազային տուրքի 100000-ապատիկի չափով:

2015 թվականի դեկտեմբերի 21-ին ՀՀ Ազգային Ժողովի կող­­­մից ընդունված` «Պետական տուրքի մասին» Հայաստանի Հանրապետության օրենքում լրացում կատա­րելու մասին»ՀՕ-10-Ն ՀՀ օրենքով (ուժի մեջ է մտել 2016 թվականի հունվարի 23-ից) չմաս­նատ­վող բեռ փոխադրող ծանրաքաշ տրանսպորտային միջոցին օրենքով սահմանված դեպ­քե­րում ՀՀ ընդհանուր օգտագործման ավտոմոբիլային ճանապարհներով մեկանգամյա փոխա­դրման իրա­կանացման հատուկ թույլտվություն տալու համար սահ­ման­վել է պետական տուրք՝ բազա­յին տուրքի 10‑ապատիկի չափով:

2015 թվականի հոկտեմբերի 6-ին ՀՀ Ազգային Ժողովի կողմից ընդունված` «Պետա­կան տուրքի մասին» Հայաստանի Հանրապետության օրենքում լրացում կա­տա­րելու մասին» ՀՕ-114-Ն ՀՀ օրենքով (ուժի մեջ է մտել 2016 թվականի մայիսի 4-ից) շարունակական մաս­նա­գի­տական զարգացման հավաստագիր ստանալու համար սահմանվել է պետական տուրք` ավագ բուժաշխատողի համար` բազային տուրքի եռապատիկի չափով, իսկ միջին բուժաշ­խա­տողի համար՝ բազային տուրքի չափով:

2015 թվականի դեկտեմբերի 17-ին ՀՀ Ազգային Ժողովի կողմից ընդունված` «Պետա­կան տուրքի մասին» Հայաստանի Հանրապետության օրենքում փոփոխություններ կա­տա­րելու մասին» ՀՕ-195-Ն ՀՀ օրենքով (ուժի մեջ է մտել 2016 թվականի հունիսի 30-ից) փախստականի կենսաչափական տվյալներ պարունակող կոնվենցիոն ճամփորդական փաստաթուղթ և փախստականի նույնականացման քարտ տալու համար սահմանվել է պետական տուրք` համապատասխանաբար բազային տուրքի 25-ապատիկի և 3-ապատիկի չափով:

2016 թվականի փետրվարի 19-ին ՀՀ Ազգային Ժողովի կող­­­մից ընդունված` «Պետական տուրքի մասին» Հայաստանի Հանրապետության օրենքում փոփոխություն և լրացում կա­տա­րելու մասին» Հայաստանի Հանրապետության ՀՕ-30-Ն օրենքով (ուժի մեջ է մտել 2016 թվականի մարտի 20-ից) խաղողի օղի­­ների և խաղողի օղու թորվածքների արտադրության իրականացման իրավունք ձեռք բերելու համար սահմանվել է պետական տուրք տարեկան բազային տուրքի 50-ապատիկի չափով` նախկինում գործող տարեկան բազային տուրքի 15000-ապատիկի փոխարեն:

2016 թվականի մայիսի 12-ին ՀՀ Ազգային Ժողովի կողմից ընդունված` «Պետական տուրքի մասին» Հայաստանի Հանրապետության օրենքում լրացումներ կա­տա­րելու մասին» ՀՕ-78-Ն ՀՀ օրենքով (ուժի մեջ է մտել 2016 թվականի հունիսի 18-ից) վանակատի (օբսի­դիանի) յուրաքանչյուր հանքավայրի օգտագործման (շահագործման) թույլտվության տրա­մա­դրման համար պետական տուրքի դրույքաչափը բազային տուրքի 10000-ապատիկի փոխարեն սահմանվել է բազային տուրքի 100-ապատիկի չափով:

2016 թվականի մայիսի 12-ին ՀՀ Ազգային Ժողովի կողմից ընդունված` «Պետական տուրքի մասին» Հայաստանի Հանրապետության օրենքում լրացում կա­տա­րելու մասին» ՀՕ-79-Ն ՀՀ օրենքով (ուժի մեջ է մտել 2016 թվականի հունիսի 18-ից) Եվրասիական տնտեսական միության շրջանակներում արտաքին առևտրի ոլորտում սահմանափակումների ենթակա ապրանք­­ներ երրորդ երկրներից ներմուծելու և (կամ) երրորդ երկրներ արտահանելու լիցեն­զիա­ներ կամ թույլտվություններ կամ հավաստագրեր (կամ դրանց կրկնօրինակներ) տրամա­դրելու համար պետական տուրք է սահմանվել բազային տուրքի չափով, եթե Պետական տուրքի մասին ՀՀ օրենքով այլ դրույքաչափ նախատեսված չէ:

2015 թվականի դեկտեմբերի 21-ին ՀՀ Ազգային Ժողովի կողմից ընդունված` «Պետա­կան տուրքի մասին» Հայաստանի Հանրապետության օրենքում լրացում կա­տա­րելու մասին» ՀՕ-20-Ն ՀՀ օրենքով (ուժի մեջ է մտել 2016 թվականի հուլիսի 20-ից) ստորերկրյա քաղցրահամ ջրերի օգտագործման նպատակով հորատման գործունեության համար սահմանվել է պետական տուրք տարեկան բազային տուրքի 200-ապատիկի չափով:

2016 թվականի հունիսի 29-ին ՀՀ Ազգային Ժողովի կող­­­մից ընդունված` «Պետական տուրքի մասին» Հայաստանի Հանրապետության օրենքում լրացումներ և փոփոխությունններ կատարելու մասին» Հայաստանի Հանրապետության ՀՕ-123-Ն օրենքով (ուժի մեջ է մտել 2016 թվականի օգոստոսի 6‑ից)`

1. ջրօգտագործման թույլտվության տրամադրման, թույլտվության գործողության ժամկետի երկարաձգման, թույլտվության վերաձևակերպման համար պետական տուրք է սահմանվել ֆիզիկական անձանց համար՝ բազային տուրքի չափով, իսկ իրավաբանական անձանց համար՝ բազային տուրքի 10-ապատիկի չափով,
2. երկակի նշանակության ապրանքների արտահանման և երկակի նշանակության տեղեկատվության և մտավոր գործունեության արդյունքների փոխանցման անհատական թույլտվություն տալու համար պետական տուրքի դրույքաչափը բազային տուրքի 20-ապատիկի փոխարեն սահմանվել է բազային տուրքի 30-ապատիկի չափով,
3. երկակի նշանակության ապրանքների արտահանման և երկակի նշանակության տեղեկատվության և մտավոր գործունեության արդյունքների փոխանցման անհատական և ընդհանուր թույլտվության իրավունքը հավաստող փաստաթղթի կրկնօրինակը տալու համար պետական տուրք է սահմանվել բազային տուրքի 5-ապատիկի չափով:

# Պաշտոնական դրամաշնորհներ

2016 թվականի ինն ամիսների ընթացքում արտաքին աղբյուրներից ստացվել են 16.6 մլրդ դրամ պաշտոնական դրամաշնորհներ` կազմելով ծրագրով կանխատեսված ցուցանիշի 81.1%‑ը: Շեղումը հիմնականում պայմանավորված է որոշ նպատակային ծրագրերի կատարման ընթացքով, ինչի հետևանքով չեն ստացվել կամ պակաս են ստացվել դրանց շրջանակներում նախատեսված միջոցները: Ընդհանուր առմամբ նպատակային ծրագրերի շրջանակներում հաշվետու ժամանակահատվածում ստացվել է շուրջ 11 մլրդ դրամ՝ կազմելով ծրագրային ցուցանիշի 53.7%‑ը: Մասնավորապես՝ 19 նպատակային ծրագրերի շրջանակներում նախատեսված 8.8 մլրդ դրամի չափով միջոցներ չեն ստացվել: Միևնույն ժամանակ, 18 նպատակային ծրագրերի շրջանակներում ստացվել են իննամսյա ծրագրով նախատեսվածից ավել միջոցներ՝ 7.4 մլրդ դրամ՝ 3.3 մլրդ դրամի փոխարեն, ընդ որում 3.7 մլրդ դրամը տրամադրվել է բյուջեով չնախատեսված ծրագրերի շրջանակներում:

Հաշվետու ժամանակահատվածում պետական բյուջե մուտքագրված դրամաշնորհներից 1 մլրդ դրամը ստացվել է ՀՀ պետական մարմինների արտաբյուջետային ծրագրերի շրջանակներում, որը կազմում է կանխատեսված ցուցանիշի 69.4%-ը: Մյուս նպատակային ծրագրերի շրջանակներում ստացվել է կանխատեսված միջոցների 52.5%‑ը` 10 մլրդ դրամ, որից 3.3 մլրդ դրամը տրամադրվել է Եվրոպական միության հարևանության ներդրումային ծրագրի աջակցությամբ իրականացվող ծրագրերի շրջանակներում՝ նախատեսված 1.8 մլրդ դրամի դիմաց: 1.7 մլրդ դրամ է ստացվել Գլոբալ հիմնադրամի աջակցությամբ իրականացվող ծրագրերի շրջանակներում՝ կազմելով նախատեսվածի 90.8%-ը, ավելի քան 2.3 մլրդ դրամ (նախատեսվածի 102.9%-ը)՝ Համաշխարհային բանկի, 811.2 մլն դրամ (նախատեսվածի 22.3%‑ը)` Ռուսաստանի Դաշնության, 705.2 մլն դրամ (նախատեսվածի 31.1%-ը)` Գերմանիայի զարգացման վարկերի բանկի, 98.4 մլն դրամ (նախատեսվածի 95.4%-ը)՝ Գյուղատնտեսության զարգացման միջազգային հիմնադրամի, 84.4 մլն դրամ (նախատեսվածի 99.6%-ը)` ԱՄՆ կառավարության, 158.7 մլն դրամ (նախատեսվածի 35%-ը)՝ Վերակառուցման և զարգացման եվրոպական բանկի, 70.4 մլն դրամը (նախատեսվածի 70.9%-ը)՝ ԱՄՆ հիվանդությունների կանխարգելման և վերահսկման կենտրոնի, 434.1 մլն դրամ (նախատեսվածի 48.3%-ը)՝ Դանիական Թագավորության, 246.8 մլն դրամ (նախատեսվածի 67.1%‑ը)՝ Իրանի Իսլամական Հանրապետության, 20.2 մլն դրամ (նախատեսվածի 131.2%-ը)՝ Նիդերլանդների անվտանգության և արդարադատության նախարարության, 7.2 մլն դրամ (նախատեսվածի 32.1%-ը)՝ ՄԱԿ-ի ՇՄ (շրջակա միջավայր) ծրագրի և Դանիական տեխնիկական համալսարանի համագործակցության կենտրոնի աջակցությամբ իրականացվող ծրագրերի շրջանակներում: Շուրջ 16 մլն դրամ ստացվել է «Ավստրիայի զարգացման գործակալություն» ընկերության, 28.2 մլն դրամ՝ ԱՄՆ Միջազգային Զարգացման Գործակալության աջակցությամբ իրականացվող ծրագրերի շրջանակներում, որոնք ՀՀ 2016 թվականի բյուջեով չեն նախատեսվել: Հաշվետու ժամանակահատվածում Եվրոպական միության և Եվրոպական ներդրումային բանկի աջակցությամբ իրականացվող ծրագրերի շրջանակներում նախատեսված նպատակային դրամաշնորհները՝ 5.1 մլրդ դրամ ընդհանուր գումարով, ինչպես նաև Գլոբալ էկոլոգիական հիմնադրամի կողմից նախատեսված դրամաշնորհները՝ 16.9 մլն դրամի չափով, չեն ստացվել:

2016 թվականի ինն ամիսների ընթացքում շուրջ 2.0 մլրդ դրամ է ստացվել Եվրոպական հարևանության շրջանակներում ՀՀ-ԵՄ գործողությունների ծրագրով նախատեսված՝ «Մասնագիտական կրթության և ուսուցման (ՄԿՈՒ) բարեփոխման շարունակություն և զբաղվածության հայեցակարգի մշակում» 2009 թվականի ֆինանսավորման համաձայնագրի 4-րդ հատկացման գծով, որը նախատեսված է եղել ՀՀ 2015 թվականի պետական բյուջեով, սակայն 2015 թվականին չի ստացվել: Ավելի քան 3.6 մլրդ դրամ ստացվել է Եվրոպական հարևանության «Աջակցություն ՀՀ գյուղատնտեսությանը և գյուղի զարգացմանը» ծրագրի շրջանակներում, որը նախատեսված էր ստանալ ընթացիկ տարվա չորրորդ եռամսյակում:

Նախորդ տարվա նույն ժամանակահատվածի համեմատ ՀՀ պետական բյուջե մուտքագրված պաշտոնական դրամաշնորհներն աճել են 9.9%‑ով կամ 1.5 մլրդ դրամով:

# Այլ եկամուտներ

ՀՀ պետական բյուջեի այլ եկամուտները 2016 թվականի ինն ամիսների ընթացքում կազմել են 41.9 մլրդ դրամ կամ իննամսյա ծրագրով նախատեսված ցուցանիշի 88.5%-ը: Նշված գումարից 20.5 մլրդ դրամը կազմել են ՀՀ պետական հիմնարկների արտաբյուջետային եկամուտները, որոնք կատարվել են 76.2%-ով: Այլ եկամուտների ծրագրից շեղումը հիմնականում պայմանավորված է ապրանքների մատակարարումից և ծառայությունների մատուցումից ՀՀ պետական հիմնարկների արտաբյուջետային հաշիվներին մուտքագրված միջոցների կատարողականով, որը կազմել է 69.5% կամ 12.5 մլրդ դրամ: 2015 թվականի ինն ամիսների համեմատ այլ եկամուտները նվազել են 17.8%‑ով կամ 9.1 մլրդ դրամով` հիմնականում պայմանավորված ռեզիդենտներին տրամադրված վարկերի օգտագործման դիմաց ստացված տոկոսավճարների, բանկերում ու ֆինանսավարկային հաստատություններում բյուջեների ժամանակավոր ազատ միջոցների տեղաբաշխումից և դեպոզիտներից ստացված տոկոսավճարների և ապրանքների մատակարարումից ու ծառայությունների մատուցումից ստացված եկամուտների նվազմամբ:

Հաշվետու ժամանակահատածում 392.6 մլն դրամ եմ կազմել պետական սեփականություն հանդիսացող գույքի վարձակալությունից եկամուտները` 2.7 անգամ գերազանցելով ծրագիրը և 26.2%-ով զիջելով 2015 թվականի իննամսյա ցուցանիշը՝ պայմանավորված որոշ պարտավորությունների վճարման ժամանակացույցով:

2016 թվականի ինն ամիսների ընթացքում բանկերում և այլ ֆինանսավարկային հաստատություններում բյուջեի ժամանակավոր ազատ միջոցների տեղաբաշխումից և դեպոզիտներից ստացվել է 4 մլրդ դրամ՝ կազմելով իննամսյա ծրագրի 97.7%-ը: Նախորդ տարվա նույն ժամանակահատվածի համեմատ նշված մուտքերը նվազել են 49%‑ով կամ 3.9 մլրդ դրամով, ինչը պայմանավորված է ինչպես 2015 թվականին եվրապարտատոմսերի թողարկմամբ, որոնց ավանդադրումն ապահովել է լրացուցիչ տոկոսային եկամուտ, այնպես էլ տոկոսադրույքների տարբերությամբ, մասնավորապես՝ 2016 թվականի ինն ամիսների ընթացքում ներդրված ավանդների միջին կշռված տոկոսադրույքը կազմել է 8.3%` նախորդ տարվա 11.8%-ի դիմաց:

2016 թվականի ինն ամիսների ընթացքում 1.7 մլրդ դրամ է մուտքագրվել իրավաբանական անձանց կապիտալում կատարված ներդրումներից ստացվող շահաբաժինների գծով` համապատասխանաբար 2.8 անգամ և 2.1 անգամ գերազանցելով իննամսյա ծրագրային և նախորդ տարվա նույն ժամանակահատվածի ցուցանիշները:

Հաշվետու ժամանակահատվածում շուրջ 7.2 մլրդ դրամ տոկոսավճարներ են ստացվել պետության կողմից տված վարկերի օգտագործման դիմաց, որոնք իննամսյա ծրագրային ցուցանիշն ապահովել են 90.6%-ով և 38.4%‑ով (կամ 4.5 մլրդ դրամով) զիջել նախորդ տարվա նույն ժամանակահատվածի ցուցանիշը: Մասնավորապես` ռեզիդենտներին տրամադրված վարկերի օգտագործման տոկոսավճարները կազմել են ավելի քան 7 մլրդ դրամ կամ իննամսյա ծրագրի 90.4%-ը և 38.9%-ով զիջել նախորդ տարվա նույն ժամանակահատվածի ցուցանիշը: Ոչ ռեզիդենտներին տրամադրված վարկերի օգտագործման տոկոսավճարները ստացվել են նախատեսված ծավալով` կազմելով 143.3 մլն դրամ և 6.9%-ով գերազանցելով 2015 թվականի համապատասխան ցուցանիշը:

Հաշվետու ժամանակահատվածում 9.4 մլրդ դրամ պետական բյուջե է մուտքագրվել իրավախախտումների համար գործադիր և դատական մարմինների կողմից կիրառվող պատժամիջոցներից` 90.8%-ով ապահովելով ծրագրված և 9.4%-ով զիջելով նախորդ տարվա նույն ժամանակահատվածի ցուցանիշը:

Ապրանքների մատակարարումից և ծառայությունների մատուցումից մուտքերը կազմել են 15.3 մլրդ դրամ` 71.3%‑ով կամ 6.1 մլրդ դրամով զիջելով իննամսյա ծրագրային ցուցանիշը: Վերջինս հիմնականում պայմանավորված է ՀՀ քաղաքաշինության նախարարության և ՀՀ կառավարությանն առընթեր պետական եկամուտների կոմիտեի արտաբյուջետային մուտքերի ցածր մակարդակով: Արդյունքում 2015 թվականի ինն ամիսների համեմատ ապրանքների մատակարարումից և ծառայությունների մատուցումից մուտքերը նվազել են 14.3%-ով կամ շուրջ 2.6 մլրդ դրամով:

Օրենքով և իրավական այլ ակտերով սահմանված՝ պետական բյուջե մուտքագրվող այլ եկամուտներից մուտքերը կազմել են 3.7 մլրդ դրամ` 47%-ով գերազանցելով 2016 թվականի ինն ամիսների համար նախատեսված ցուցանիշը և մոտ 2.7 անգամ՝ նախորդ տարվա նույն ժամանակահատվածի ցուցանիշը:

Ոչպաշտոնական դրամաշնորհների գծով պետական բյուջե է մուտքագրվել 220.4 մլն դրամ՝ 100.2%-ով ապահովելով իննամսյա ծրագիրը և 49.2%-ով զիջելով նախորդ տարվա նույն ժամանակահատվածի փաստացի ցուցանիշը:

***ՀՀ ՊԵՏԱԿԱՆ ԲՅՈՒՋԵԻ ԾԱԽՍԵՐԸ***

ՀՀ կառավարության ծրագրով 2016 թվականի ինն ամիսներին նախատեսվել էր 1010.8 մլրդ դրամ[[14]](#footnote-14) ծախսերի կատարում: Հաշվի առնելով «Հայաստանի Հանրապետության 2016 թվականի պետական բյուջեի մասին» ՀՀ օրենքի 9-րդ հոդվածի 10‑րդ կետի և 11-րդ հոդվածի 3-րդ կետի պահանջները, որոնց համաձայն ՀՀ պետական բյուջեի ծրագրային և փաստացի ցուցանիշներում ներառվել են նաև ՀՀ պետական մարմինների արտաբյուջետային միջոցները և ՀՀ պետական բյուջեից առանց սահմանափակման իրականացվող ծախսերը, ինչպես նաև կիրառելով պետական բյուջեում փոփոխություններ կատարելու վերաբերյալ օրենքով կառավարությանը վերապահված լիազորությունները` ՀՀ պետական բյուջեի ծախսերի ինն ամիսների ծրագիրը ճշտվել է` կազմելով 1074.2 մլրդ դրամ, որի դիմաց փաստացի ծախսերը կազմել են 990.4 մլրդ դրամ: Պետական բյուջեի ծախսերի իննամսյա ծրագիրը կատարվել է 92.2%-ով, ընդ որում, շեղումների ընդհանուր գումարի 46.3%-ը բաժին է ընկել ընթացիկ ծախսերին, 53.7%-ը՝ ոչ ֆինանսական ակտիվների հետ գործառնություններին: Հարկ է նշել, որ չնայած բյուջետային ծախսերի համեմատաբար ցածր կատարողականին` ապահովվել է պետական բյուջեի ծախսային ծրագրերի շրջանակներում պետական մարմինների կողմից սահմանված կարգով ստանձնած պարտավորությունների ամբողջական և ժամանակին կատարումը: Նախորդ տարվա նույն ժամանակահատվածի համեմատ պետական բյուջեի ծախսերն աճել են 3%-ով կամ շուրջ 28.8 մլրդ դրամով` հիմնականում պայմանավորված տոկոսավճարների, սոցիալական նպաստների և կենսաթոշակների, դրամաշնորհների, շենքերի և շինությունների շինարարության ու այլ ծախսերի աճով:

Հաշվետու ժամանակահատվածում ընթացիկ ծախսերը կազմել են ավելի քան 911.9 մլրդ դրամ, որոնց իննամսյա ծրագիրը կատարվել է 95.9%-ով: Նախորդ տարվա ինն ամիսների համեմատ նշված ծախսերն աճել են 4.4%-ով կամ շուրջ 38.6 մլրդ դրամով:

Ընթացիկ ծախսերից 98.4 մլրդ դրամն ուղղվել է պետական հիմնարկների աշխատողների աշխատավարձերի վճարմանը` կազմելով ծրագրի 96%-ը և 2.3%-ով գերազանցելով նախորդ տարվա ինն ամիսների ցուցանիշը:

Ծառայությունների և ապրանքների ձեռք բերման նպատակով պետական բյուջեից օգտագործվել է շուրջ 109.3 մլրդ դրամ, որը կազմում է իննամսյա ծրագրի 88.1%-ը: Նշված ծախսերը 35.4%-ով զիջել են նախորդ տարվա համապատասխան ցուցանիշը` հիմնականում պայմանավորված նախադպրոցական և հանրակրթական հաստատությունների ֆինանսավորման սկզբունքի փոփոխությամբ. եթե նախորդ տարի այն դիտարկվում էր որպես պայմանագրային ծառայությունների ձեռքբերում, ապա 2016 թվականից՝ որպես նշված կազմակերպությունների սուբսիդավորում:

Հաշվետու ժամանակահատվածում շուրջ 73.3 մլրդ դրամ ուղղվել է կառավարության պարտքի սպասարկմանը` կազմելով իննամսյա ծրագրի 94.3%-ը: Մասնավորապես` 25.5 մլրդ դրամ (93.3%) տրամադրվել է ներքին պարտքի և 47.8 մլրդ դրամ (94.9%)՝ արտաքին պարտքի սպասարկմանը: Ներքին տոկոսավճարների գծով միջոցների տնտեսումը պայմանավորված է գանձապետական պարտատոմսերի արժեկտրոնի նկատմամբ ավելի բարձր եկամտաբերությամբ հետգնումների իրականացմամբ: Արտաքին պարտքի սպասարկման ծախսերի տնտեսումն արձանագրվել է միջազգային կազմակերպություններից, օտարերկրյա պետություններից և առևտրային բանկերից ստացված վարկերի սպասարկման ծախսերում՝ պայմանավորված 6‑ամսյա ԱՄՆ դոլարի LIBOR, 6‑ամսյա EURIBOR կանխատեսումային և հաշվետու ժամանակաշրջանի ընթացքում փաստացի ձևավորված դրույքաչափերի տարբերությամբ, ինչպես նաև որոշ արտաքին վարկերի գծով նախատեսվածից պակաս միջոցների ստացման հանգամանքով: Պարտքի սպասարկման ծախսերը նախորդ տարվա նույն ցուցանիշի համեմատ աճել են 24.3%-ով կամ 14.3 մլրդ դրամով: Մասնավորապես` ներքին պարտքի սպասարկման ծախսերն աճել են 11.3%-ով կամ 2.6 մլրդ դրամով, ինչը պայմանավորված է գանձապետական պարտատոմսերի շրջանառության ծավալի ավելացմամբ: Արտաքին պարտքի սպասարկման ծախսերում արձանագրվել է 32.6%-ով կամ 11.8 մլրդ դրամով աճ, որը հիմնականում պայմանավորված է թողարկված արտարժութային պետական պարտատոմսերի ծավալի աճով: Արտաքին պարտքի սպասարկման ծախսերի աճի վրա ազդել են նաև հետևյալ գործոնները՝ կառավարության արտաքին վարկերի արժութային զամբյուղում ներառված արժույթների՝ ՀՀ դրամի նկատմամբ փոխարկումների աճը, կառավարության արտաքին վարկերի գծով պարտքի ծավալի աճը և 6-ամսյա ԱՄՆ դոլարի Libor-ի դրույքաչափի աճը:

2016 թվականի ինն ամիսներին ՀՀ պետական բյուջեից տրամադրվել են շուրջ 82.2 մլրդ դրամ սուբսիդիաներ` կազմելով ծրագրի 98.8%-ը: Նշված գումարից 78.4 մլրդ դրամը տրամադրվել է պետական կազմակերպություններին, 3.8 մլրդ դրամը` ոչ պետական կազմակերպություններին: Նախորդ տարվա նույն ժամանակահատվածի համեմատ սուբսիդիաների գծով ծախսերն աճել են շուրջ 3.6 անգամ կամ 59.2 մլրդ դրամով՝ հիմնականում պայմանավորված կրթության ոլորտի ֆինանսավորման սկզբունքի վերոհիշյալ փոփոխությամբ, ինչպես նաև ջրամատակարարման և տրանսպորտի ոլորտներին տրամադրված սուբսիդիաների աճով:

Հաշվետու ժամանակահատվածում ՀՀ պետական բյուջեից տրամադրվել են 115.2 մլրդ դրամ դրամաշնորհներ՝ կազմելով ընթացիկ ծախսերի 12.6%-ը և ապահովելով 97.2% կատարողական: Նշված գումարից 113.3 մլրդ դրամը տրամադրվել է պետական հատվածի այլ մակարդակներին, որից 35.3 մլրդ դրամը` համայնքների բյուջեներին համահարթեցման սկզբունքով տրվող դոտացիաների ֆինանսավորմանը, որը կատարվել է 100%-ով: 1.9 մլրդ դրամ է տրամադրվել միջազգային կազմակերպություններին ՀՀ անդամակցության համար` կազմելով ծրագրի 83.7%-ը: 2015 թվականի ինն ամիսների ընթացքում պետական բյուջեից տրամադրված դրամաշնորհներն աճել են 7.7%‑ով` հիմնականում պայմանավորված ավելացված արժեքի հարկի վերադարձի և համահարթեցման դոտացիաների գծով ծախսերի աճով:

Հաշվետու ժամանակահատվածում ՀՀ պետական բյուջեի ընթացիկ ծախսերի 32.5%-ը` 296.3 մլրդ դրամ, ուղղվել է սոցիալական նպաստներին և կենսաթոշակներին` ապահովելով ներկայացված բոլոր պարտավորությունների կատարումը և արձանագրելով իննամսյա ծրագրի 97.8% կատարողական: Մասնավորապես` 95.1 մլրդ դրամ տրամադրվել է նպաստներին, 201.2 մլրդ դրամ` կենսաթոշակներին, որոնք կազմել են ծրագրի համապատասխանաբար 95.1%-ը և 99.2%-ը: Նախորդ տարվա նույն ժամանակահատվածի համեմատ նպաստների և կենսաթոշակների ծախսերն աճել են համապատասխանաբար 6.9%-ով (6.1 մլրդ դրամով) և 1.5%-ով (3 մլրդ դրամով):

2016 թվականի ինն ամիսներին 137.3 մլրդ դրամ է տրամադրվել այլ ծախսերին` կազմելով նախատեսված ծրագրի 96.8%-ը: 2015 թվականի նույն ժամանակահատվածի համեմատ այլ ծախսերն աճել են 4%-ով:

ՀՀ պետական բյուջեի ոչ ֆինանսական ակտիվների հետ գործառնությունները հաշվետու ժամանակահատվածում կազմել են 78.5 մլրդ դրամ կամ ծրագրի 63.6%-ը: Մասնավորապես` 84.3 մլրդ դրամ տրամադրվել է ոչ ֆինանսական ակտիվների գծով ծախսերին` կազմելով իննամսյա ծրագրի 66.3%-ը: Ոչ ֆինանսական ակտիվների գծով ծախսերի շեղումը ծրագրից մասամբ պայմանավորված է արտաքին աջակցությամբ իրականացվող ծրագրերի կատարողականով, որոնց շրջանակներում կատարվել է կապիտալ ծախսերի 74.1%-ը` կազմելով 62.5 մլրդ դրամ կամ ծրագրված ծախսերի 72.6%‑ը: Ոչ ֆինանսական ակտիվների գծով ծախսերը 5.9%-ով զիջել են 2015 թվականի իննամսյա ցուցանիշը՝ պայմանավորված մեքենաների և սարքավորումների ձեռք բերման, պահպանման և հիմնանորոգման ծախսերի կրճատմամբ: Ոչ ֆինանսական ակտիվների օտարումից մուտքերը հաշվետու ժամանակահատվածում կազմել են շուրջ 5.8 մլրդ դրամ` 58.2%-ով գերազանցելով կանխատեսված ցուցանիշը և 4.5 անգամ՝ նախորդ տարվա նույն ժամանակահատվածի մուտքերը:

**Գործառական դասակարգում**

2016 թվականի ինն ամիսների ընթացքում *ընդհանուր բնույթի հանրային ծառայությունների* գծով ՀՀ պետական բյուջեի ծախսերը կազմել են 210.2 մլրդ դրամ` 91.5%‑ով ապահովելով իննամսյա ծրագրի կատարումը: Շեղումը հիմնականում պայմանավորված է «Ֆինանսական և հարկաբյուջետային հարաբերություններ», «Պետական պարտքի գծով գործառնություններ» և «Օրենսդիր և գործադիր մարմիններ, պետական կառավարում» դասերում ընդգրկված ծրագրերի կատարողականով: 2015 թվականի ինն ամիսների համեմատ ընդհանուր բնույթի հանրային ծառայությունների ծախսերն աճել են 6.6%-ով՝ հիմնականում պայմանավորված պետական պարտքի գծով գործառնությունների, այլ դասերին չպատկանող ընդհանուր բնույթի հանրային ծառայությունների և կառավարության տարբեր մակարդակների միջև իրականացվող ընդհանուր բնույթի տրանսֆերտների դասերի ծախսերի աճով:

*«Օրենսդիր և գործադիր մարմիններ, պետական կառավարում»* դասի ծախսերն ինն ամիսներին կազմել են 15.2 մլրդ դրամ՝ ապահովելով ծրագրի 89.4%-ը: Շեղումը հիմնականում առաջացել է գործադիր իշխանության, պետական կառավարման հանրապետական և տարածքային կառավարման մարմինների պահպանման և վարչական օբյեկտների հիմնանորոգման ծախսերում, որոնք կազմել են համապատասխանաբար 9.8 մլրդ դրամ և 686.5 մլն դրամ կամ ծրագրով նախատեսված ծախսերի 89.8%-ը և 74.6%-ը: Չեն օգտագործվել «Օժանդակություն Հայաստանի հակակոռուպցիոն ռազմավարության իրականացմանը» դրամաշնորհային ծրագրի միջոցները` 195.8 մլն դրամի չափով: Նախորդ տարվա նույն ժամանակահատվածի համեմատ օրենսդիր և գործադիր մարմինների ու պետական կառավարման դասի ծախսերը գրեթե չեն փոփոխվել:

*Ֆինանսական և հարկաբյուջետային հարաբերությունների* դասի ծրագրերին հաշվետու ժամանակահատվածում տրամադրվել է ավելի քան 52.9 մլրդ դրամ, որը կազմում է նախատեսված ցուցանիշի 81.1%-ը: Ծախսերի շեղումը ծրագրից հիմնականում պայմանավորված է Հարկային ծառայության մարմնի համակարգի և մաքսային ծառայության նյութական խրախուսման և համակարգի զարգացման ֆոնդի ծախսերի կատարողականով, որը կազմել է 33.2% կամ 2 մլրդ դրամ, ինչպես նաև արտաքին աջակցությամբ իրականացվող ծրագրերի կատարողականով: Մասնավորապես՝ ՌԴ կառավարության աջակցությամբ իրականացվող ԵՏՄ-ին անդամակցության շրջանակներում ՀՀ-ին տեխնիկական և ֆինանսական աջակցություն ցուցաբերելու դրամաշնորհային ծրագրի գծով նախատեսված միջոցներն օգտագործվել են 10.4%-ով՝ կազմելով 244.3 մլն դրամ, Եվրոպական ներդրումային բանկի աջակցությամբ իրականացվող ՀՀ պետական սահմանի «Բագրատաշեն», «Բավրա» և «Գոգավան» անցման կետերի արդիականացման ծրագրի ու Հայաստանի Հանրապետության կառավարության և Չինական Արտահանման-ներմուծման բանկի աջակցությամբ իրականացվող ՀՀ մաքսային զննման տեխնոլոգիաների ու սարքավորումների արդիականացման վարկային ծրագրի շրջանակներում նախատեսված միջոցներն օգտագործվել են համապատասխանաբար 54%-ով և 30.1%-ով՝ կազմելով 1.5 մլրդ դրամ և 753.9 մլն դրամ: Չեն օգտագործվել ՀՀ պետական սահմանի «Բագրատաշեն», «Բավրա» և «Գոգավան» անցման կետերի արդիականացման ծրագրի շրջանակներում նախատեսված Եվրոպական միության դրամաշնորհային միջոցները՝ 3.3 մլրդ դրամի չափով: Միևնույն ժամանակ, նշված ծրագրին աջակցելու նպատակով Եվրոպական միության Հարևանության ներդրումային ծրագրի շրջանակներում տրամադրված դրամաշնորհային միջոցների հաշվին կատարվել են 1.6 մլրդ դրամի ծախսեր, որոնք պետական բյուջեում նախատեսված չեն: Ֆինանսական և հարկաբյուջետային հարաբերությունների դասում հատկացումների զգալի մասը` 33.9 մլրդ դրամ, ուղղվել է արտահանողներին ավելացված արժեքի հարկի գծով առաջացած գերավճարների վերադարձին, որն օգտագործվել է 98.8%-ով և 17.8%-ով (5.1 մլրդ դրամով) գերազանցել նախորդ տարվա նույն ժամանակահատվածի ցուցանիշը: Նախորդ տարվա նույն ժամանակահատվածի համեմատ ֆինանսական և հարկաբյուջետային հարաբերությունների դասի ծախսերը նվազել են 10.9%-ով` հիմնականում պայմանավորված Չինական Արտահանման-ներմուծման բանկի աջակցությամբ իրականացվող ՀՀ մաքսային զննման տեխնոլոգիաների ու սարքավորումների արդիականացման, Եվրոպական ներդրումային բանկի աջակցությամբ իրականացվող ՀՀ պետական սահմանի «Բագրատաշեն», «Բավրա» և «Գոգովան» անցման կետերի արդիականացման վարկային ծրագրերի շրջանակներում կատարված ծախսերի, Հարկային ծառայության մարմնի համակարգի և մաքսային ծառայության նյութական խրախուսման ու համակարգի զարգացման ֆոնդի ծախսերի և դրոշմապիտակների ձեռքբերման ծախսերի նվազմամբ:

 Հաշվետու ժամանակահատվածում ավելի քան 10.7 մլրդ դրամ է տրամադրվել *արտաքին հարաբերությունների* դասի ծրագրերին, որը կազմել է նախատեսված հատկացումների 97.4%-ը: Տվյալ դասի ծախսերի զգալի մասը՝ 7.1 մլրդ դրամ, ուղղվել է ՀՀ դեսպանությունների և ներկայացուցչությունների պահպանմանը, որոնք կատարվել են 99.2%-ով: Նախորդ տարվա նույն ժամանակահատվածի համեմատ արտաքին հարաբերությունների դասի ծախսերն աճել են 8.4%-ով՝ հիմնականում պայմանավորված ՀՀ դեսպանությունների ու ներկայացուցչությունների պահպանման և միջազգային կազմակերպություններին Հայաստանի Հանրապետության անդամակցության ծախսերի աճով:

*Ընդհանուր բնույթի ծառայությունների* խմբի ծախսերը հաշվետու ժամանակահատվածում կազմել են 3.4 մլրդ դրամ կամ նախատեսվածի 96.3%-ը:

Նշված խմբի՝ *աշխատակազմի (կադրերի) գծով ընդհանուր բնույթի ծառայությունների* դասին 2016 թվականի ինն ամիսներին տրամադրվել է 495.5 մլն դրամ, որը կազմել է ծրագրային հատկացումների 95.4%-ը: Նշված գումարից 207.4 մլն դրամն ուղղվել է տվյալ դասում ընդգրկված՝ գործադիր իշխանության, պետական կառավարման հանրապետական և տարածքային կառավարման մարմինների պահպանմանը, որը կատարվել է 96.9%-ով, 67.5 մլն դրամը՝ քաղաքացիական ծառայության կադրերի ռեզերվում գտնվող քաղաքացիական ծառայողների վարձատրությանը, որը կազմել է նախատեսված ցուցանիշի 84.3%-ը, 220.6 մլն դրամը՝ քաղաքացիական կացության ակտերի գրանցման ծառայության գործունեության կազմակերպման բնագավառում պետության կողմից համայնքի ղեկավարին պատվիրակված լիազորությունների իրականացման ֆինանսավորմանը, որը կատարվել է 98%-ով: Նախորդ տարվա նույն ժամանակահատվածի համեմատ աշխատակազմի (կադրերի) գծով ընդհանուր բնույթի ծառայությունների դասի ծախսերը նվազել են 2.5%-ով՝ հիմնականում պայմանավորված քաղաքացիական ծառայության կադրերի ռեզերվում գտնվող քաղաքացիական ծառայողների վարձատրության ծախսերի կրճատմամբ:

2016 թվականի առաջին կիսամյակում *ծրագրման և վիճակագրական ընդհանուր ծառայությունների* դասին տրամադրվել է 2.2 մլրդ դրամ, որը կազմել է ծրագրային հատկացումների 96.2%-ը: Շեղումների հիմնական մասը բաժին է ընկել «2015 թվականի Հայաստանի ժողովրդագրության և առողջության հարցերի հետազոտություն», «ՀՀ պետական մարմիններին լիցենզիոն ծրագրային փաթեթներով ապահովում», «Տեղեկատվական տեխնոլոգիաների ոլորտի խթանում» և տվյալ դասում ընդգրկված՝ «Գործադիր իշխանության, պետական կառավարման հանրապետական և տարածքային կառավարման մարմինների պահպանում» ծրագրերին, որոնք իրականացվել են համապատասխանաբար 87.8%-ով, 97.1%-ով, 77.2%-ով և 98.6%-ով՝ կազմելով 233 մլն դրամ, 565.5 մլն դրամ, 45.6 մլն դրամ և 775 մլն դրամ: Գյումրու և Վանաձորի տեխնոլոգիական կենտրոնների գործունեության իրականացման և պետական վիճակագրական տեղեկատվության հավաքագրման համար նախատեսված միջոցներն օգտագործվել են համապատասխանաբար 92%‑ով և 99.2%-ով՝ կազմելով 93.8 մլն դրամ և 488.8 մլն դրամ: Նախորդ տարվա նույն ժամանակահատվածի համեմատ ծրագրման և վիճակագրական ընդհանուր ծառայությունների դասի ծախսերն աճել են 1.6 անգամ` հիմնականում պայմանավորված 2016 թվականին ՀՀ պետական մարմիններին լիցենզիոն ծրագրային փաթեթներով ապահովման նպատակով միջոցների հատկացմամբ, որոնք կազմել են 565.5 մլն դրամ, և «2015 թվականի Հայաստանի ժողովրդագրության և առողջության հարցերի հետազոտություն» ծրագրի շրջանակներում կատարված ծախսերի աճով, որոնք կազմել են 233 մլն դրամ՝ նախորդ տարվա նույն ժամանակահատվածի 7 մլն դրամի դիմաց:

*Ընդհանուր բնույթի այլ ծառայությունների* դասին տրամադրվել է 726.8 մլն դրամ, որը կազմել է հաշվետու ժամանակահատվածի ծրագրային հատկացումների 97.2%-ը: Շեղումը հիմնականում պայմանավորված է տվյալ դասում ընդգրկված գործադիր իշխանության, պետական կառավարման հանրապետական և տարածքային կառավարման մարմինների պահպանման ծախսերի կատարողականով, որը կազմել է 95.3% կամ 410.5 մլն դրամ: Նախորդ տարվա նույն ժամանակահատվածի համեմատ ընդհանուր բնույթի այլ ծառայությունների ծախսերը նվազել են 10.4%‑ով՝ պայմանավորված «Սպասարկում» ՊՈԱԿ-ին պետական աջակցության և գործադիր իշխանության, պետական կառավարման հանրապետական և տարածքային կառավարման մարմինների պահպանման ծախսերի նվազմամբ՝ համապատասխանաբար 12.8%-ով և 5.5%-ով:

2016 թվականի ինն ամիսներին ՀՀ պետական բյուջեից շուրջ 6.9 մլրդ դրամ է տրամադրվել *ընդհանուր բնույթի հետազոտական աշխատանքներին`* կազմելով ծրագրային հատկացումների 90.4%-ը: Շեղումը հիմնականում պայմանավորված է գիտական և գիտատեխնիկական գործունեության ենթակառուցվածքների պահպանման ու զարգացման ծախսերի կատարողականով, որոնք կազմել են 5 մլրդ դրամ կամ նախատեսվածի 90%-ը: Գիտաշխատողներին գիտական աստիճանների համար տրվող հավելավճարների և «Ա. Ալիխանյանի անվան ազգային գիտական լաբորատորիա» հիմնադրամի գիտական և գիտատեխնիկական գործունեության ենթակառուցվածքի պահպանման, զարգացման ու գիտական ներուժի արդիականացման ծրագրերի շրջանակներում նախատեսված միջոցները նույնպես ամբողջությամբ չեն օգտագործվել և կազմել են համապատասխանաբար 537.8 մլն դրամ (84.7%) և 465.4 մլն դրամ (88.7%): 2015 թվականի ինն ամիսների համեմատ ընդհանուր բնույթի հետազոտական աշխատանքների ծախսերը գրեթե չեն փոփոխվել:

2016 թվականի հաշվետու ժամանակաշրջանում *ընդհանուր բնույթի հանրային ծառայությունների գծով հետազոտական և նախագծային աշխատանքներին* ՀՀ պետական բյուջեից տրամադրվել է 966.3 մլն դրամ` ապահովելով 86.2% կատարողական: Շեղումը հիմնականում պայմանավորված է գիտական և գիտատեխնիկական գործունեության պայմանագրային (թեմատիկ) հետազոտությունների շրջանակներում նախատեսված միջոցների ոչ ամբողջությամբ օգտագործման հանգամանքով, որոնք կազմել են 821.7 մլն դրամ կամ նախատեսվածի 84.2%-ը: Հիմնականում նշվածով պայմանավորված՝ 2015 թվականի ինն ամիսների համեմատ ընդհանուր բնույթի հանրային ծառայությունների գծով հետազոտական և նախագծային աշխատանքների ծախսերը նվազել են 10.6%-ով: Հաշվետու ժամանակահատվածում 144.6 մլն դրամ տրամադրվել է գիտական և գիտատեխնիկական նպատակային-ծրագրային հետազոտությունների ֆինանսավորմանը, որն ամբողջությամբ օգտագործվել է:

2016 թվականի հունվար-սեպտեմբեր ամիսներին *այլ դասերին չպատկանող ընդհանուր բնույթի հանրային ծառայություններին* պետական բյուջեից տրամադրվել է 9.9 մլրդ դրամ, որը կազմել է ծրագրային հատկացումների 106%-ը: Ծրագրված ցուցանիշի գերազանցումը հիմնականում պայմանավորված է Համաշխարհային բանկի աջակցությամբ իրականացվող Էլեկտրոնային հասարակության և մրցունակության համար նորարարության ծրագրի կատարողականով, որը կազմել է 4.2 մլրդ դրամ կամ 256.2%: Նախատեսվածից ավել միջոցներ են օգտագործվել նաև Համաշխարհային բանկի աջակցությամբ իրականացվող՝ պետական հատվածի բարեփոխումների երկրորդ ծրագրի, երիտասարդների ներգրավվածության խթանման դրամաշնորհային ծրագրի, քաղաքաշինական թույլտվությունների էլեկտրոնային մշակման և մեկ պատուհանից տրամադրման ծրագրի համար ԻԶՀ (Ինստիտուցիոնալ զարգացման հիմնադրամի) դրամաշնորհային ծրագրի, կենսաթոշակների մասին հանրային իրազեկման և գրագիտության դրամաշնորհային ծրագրի և ՀՀ ֆինանսների նախարարության կարողությունների զարգացման դրամաշնորհային ծրագրի շրջանակներում, որոնք ընդհանուր առմամբ կազմել են 918.6 մլն դրամ՝ նախատեսված 724.4 մլն դրամի դիմաց: Տվյալ դասի ծախսերից 1.9 մլրդ դրամը կազմել են ՀՀ կառավարությանն առընթեր անշարժ գույքի կադաստրի պետական կոմիտեի ստորաբաժանումների կողմից մատուցվող ծառայություններից ստացվող եկամուտների հաշվին կոմիտեի համակարգի գծով իրականացվող ծախսերը, որոնք կատարվել են 72.7%-ով: Պակաս են օգտագործվել նաև Համաշխարհային բանկի աջակցությամբ իրականացվող՝ հարկային վարչարարության արդիականացման ու առևտրի և ենթակառուցվածքների զարգացման ծրագրերի շրջանակներում նախատեսված միջոցները՝ համապատասխանաբար 61.6%-ով (338.3 մլն դրամ) և 12.6%-ով (38.5 մլն դրամ): Այլ դասերին չպատկանող ընդհանուր բնույթի հանրային ծառայությունների դասի ծախսերը նախորդ տարվա ինն ամիսների համեմատ աճել են 24.8%‑ով, ինչը հիմնականում պայմանավորված է Համաշխարհային բանկի աջակցությամբ իրականացվող էլեկտրոնային հասարակության և մրցունակության համար նորարարության ծրագրի շրջանակներում կատարված ծախսերի 156.2% աճով:

2016 թվականի ինն ամիսներին *պետական պարտքի գծով գործառնություններին* տրամադրվել է 73.3 մլրդ դրամ, որը կազմել է իննամսյա ծրագրային հատկացումների 94.3%-ը: Որոշակի տնտեսում է արձանագրվել ՀՀ պետական արժեթղթերի (գանձապետական պարտատոմսերի) սպասարկման և օտարերկրյա պետություններից, միջազգային կազմակերպություններից ու այլ արտաքին աղբյուրներից ստացված վարկերի սպասարկման ծախսերում, որոնք կազմել են համապատասխանաբար 25.5 մլրդ դրամ (93.3%) և 16.7 մլրդ դրամ (86.6%): Արտարժութային պետական պարտատոմսերի սպասարկման համար նախատեսված միջոցներն ամբողջությամբ օգտագործվել են՝ կազմելով 31.1 մլրդ դրամ: Նախորդ տարվա նույն ժամանակահատվածի համեմատ պետական պարտքի սպասարկման ծախսերն աճել են 24.3%‑ով:

Հաշվետու ժամանակահատվածում *կառավարության տարբեր մակարդակների միջև իրականացվող ընդհանուր բնույթի տրանսֆերտները* կազմել են 36.9 մլրդ դրամ` ապահովելով 99.6% կատարողական: Միջոցների հիմնական մասն ուղղվել է ՀՀ համայնքների բյուջեներին ֆինանսական համահարթեցման սկզբունքով դոտացիաների տրամադրմանը և ՀՀ Ազգային Ժողովի ընդունած օրենքների կիրարկման արդյունքում համայնքների բյուջեների եկամուտների կորուստների փոխհատուցմանը, որոնք տրամադրվել են նախատեսված ողջ ծավալով՝ կազմելով ավելի քան 35.3 մլրդ դրամ: Նախորդ տարվա ինն ամիսների համեմատ արձանագրվել է դոտացիաների 6.9%-ով աճ, որով հիմնականում պայմանավորված է կառավարության տարբեր մակարդակների միջև իրականացվող ընդհանուր բնույթի տրանսֆերտների 4.8%‑ով աճը:

Հաշվետու ժամանակահատվածում *պաշտպանության* բնագավառին ՀՀ պետական բյուջեից տրամադրվել է 140.4 մլրդ դրամ՝ ապահովելով ծրագրի 91.2%-ը: Նշված միջոցներից 136 մլրդ դրամը տրամադրվել է ռազմական պաշտպանությանը, 120.9 մլն դրամը` արտաքին ռազմական օգնությանը, 865.5 մլն դրամը` պաշտպանության ոլորտում հետազոտական և նախագծային աշխատանքներին, 3.4 մլրդ դրամը` այլ դասերին չպատկանող պաշտպանական ծախսերին, որոնք կազմել են ծրագրային հատկացումների համապատասխանաբար 91.4%‑ը, 99.3%-ը, 87.9%-ը և 83%‑ը: Ծրագրից շեղումը հիմնականում պայմանավորված է ռազմական կարիքների բավարարման ծախսերի կատարողականով, որը կազմել է 92.6% կամ 135.7 մլրդ դրամ: Նախորդ տարվա նույն ժամանակահատվածի համեմատ պաշտպանության ծախսերն էական փոփոխության չեն ենթարկվել:

*Հասարակական կարգի, անվտանգության և դատական գործունեության բնագավառին* 2016 թվականի ինն ամիսների ընթացքում ՀՀ պետական բյուջեից տրամադրվել է 82.5 մլրդ դրամ՝ ապահովելով իննամսյա ծրագրի 93% կատարողական: Բաժնի բոլոր դասերում արձանագրվել են ծրագրից շեղումներ: Նշված բաժնի ծախսերի 71.3%-ն ուղղվել է հասարակական կարգի և անվտանգության պահպանության, 5.4%-ը` փրկարար ծառայության, 9%‑ը` դատական գործունեության և իրավական պաշտպանության, 2.9%‑ը` դատախազության, 6.7%‑ը` կալանավայրերի և 4.7%‑ը` նախաքննության ծախսերի ֆինանսավորմանը: Նախորդ տարվա նույն ժամանակահատվածի համեմատ հասարակական կարգի, անվտանգության և դատական գործունեության բնագավառի ծախսերը նվազել են 1.2%-ով կամ 986.2 մլն դրամով` հիմնականում պայմանավորված կալանավայրերի ծախսերի կրճատմամբ:

Հաշվետու ժամանակահատվածում 58.8 մլրդ դրամ է տրամադրվել *հասարակական կարգի և անվտանգության* բնագավառին՝ ապահովելով իննամսյա ծրագրի 93.5% կատարողական: Նշված գումարից 44.5 մլրդ դրամ տրամադրվել է ոստիկանությանը, 12.5 մլրդ դրամ` Ազգային անվտանգությանը և 1.8 մլրդ դրամ` պետական պահպանությանը, որոնք կատարվել ենն համապատասխանաբար 94.4%-ով, 90.6%-ով և 91.8%-ով: Շեղումը հիմնականում առաջացել է ՀՀ կառավարությանն առընթեր ոստիկանության արտաբյուջետային միջոցների հաշվին նախատեսված ծախսերի, ազգային անվտանգության ապահովման և հասարակական կարգի պահպանության ապահովման ծախսերի գծով: 2015 թվականի ինն ամիսների համեմատ ազգային անվտանգության և պետական պահպանության ծախսերն աճել են համապատասխանաբար 3.8%-ով և 2.5%-ով՝ հիմնականում պայմանավորված նշված համակարգերում աշխատանքի վարձատրության ծախսերի աճով, իսկ ոստիկանության ծախսերն էական փոփոխության չեն ենթարկվել: Նշենք, որ նախորդ տարիներին պետական պահպանության ծախսերն ընդգրկված են եղել Ազգային անվտանգության ծախսերի դասում:

*Փրկարար ծառայության* ծախսերը հաշվետու ժամանակահատվածում կազմել են 4.4 մլրդ դրամ՝ ապահովելով ծրագրի 90.7%-ով կատարում և 5.9%-ով զիջելով 2015 թվականի ինն ամիսների ցուցանիշը՝ հիմնականում պայմանավորված փրկարար ծառայության համակարգի ստորաբաժանումների պահպանման ծախսերի կատարողականով:

*Դատական գործունեության և իրավական պաշտպանության* խմբի ծրագրերին տրամադրվել է 7.4 մլրդ դրամ՝ ապահովելով ծրագրի 94.9% կատարողական: Շեղումը հիմնականում պայմանավորված է ՀՀ դատարանների պահպանման ծախսերի կատարողականով, որը կազմել է 95.7% կամ 5.5 մլրդ դրամ: Տրամադրված միջոցներից 7 մլրդ դրամը կազմել են դատարանների, 435.5 մլն դրամը՝ իրավական պաշտպանության դասի ծախսերը, որոնք կատարվել են համապատասխանաբար 95%-ով և 93.1%-ով: 2015 թվականի ինն ամիսների համեմատ դատական գործունեության և իրավական պաշտպանության ծախսերն աճել են 1.5%-ով:

*Դատախազության* խմբի ծախսերը հաշվետու ժամանակահատվածում կազմել են 2.4 մլրդ դրամ կամ ծրագրի 97.5%-ը: Միջոցներն ուղղվել են ՀՀ դատախազության պահպանմանը և 11.7%-ով գերազանցել 2015 թվականի ինն ամիսների ցուցանիշը՝ հիմնականում պայմանավորված աշխատանքի վարձատրության ծախսերի աճով:

Հաշվետու ժամանակահատվածում ավելի քան 5.5 մլրդ դրամ է տրամադրվել *կալանավայրերին`* կազմելով ծրագրի 87.2%-ը և 21.5%-ով զիջելով նախորդ տարվա համապատասխան ցուցանիշը, ինչը հիմնականում պայմանավորված է 2015 թվականին քրեակատարողական համակարգում իրականացված մեծածավալ շինարարական աշխատանքներով:

Շուրջ 3.9 մլրդ դրամ են կազմել *նախաքննության* ծախսերը՝ ապահովելով ծրագրի 92%‑ը: Շեղումը հիմնականում պայմանավորված է ՀՀ քննչական կոմիտեի պահպանման ծախսերի կատարողականով, որը կազմել է 92.4% կամ 3.4 մլրդ դրամ: 410.4 մլն դրամ ուղղվել է ՀՀ հատուկ քննչական ծառայության պահպանմանը՝ կազմելով ծրագրի 94.7%-ը: Նախորդ տարվա ինն ամիսների համեմատ նախաքննության դասի ծախսերը նվազել են 6.2%-ով, ինչը հիմնականում պայմանավորված է այն հանգամանքով, որ 2015 թվականի նույն ժամանակահատվածում 402.9 մլն դրամ էր տրամադրվել քննչական կոմիտեի կարողությունների զարգացմանը:

2016 թվականի ինն ամիսների ընթացքում *տնտեսական հարաբերությունների* բաժնի ծախսերը կազմել են շուրջ 79.2 մլրդ դրամ և ապահովել ծրագրի 84% կատարողական: Շեղումը հիմնականում պայմանավորված է էլեկտրաէներգիայի, վառելիքի այլ տեսակների, այլ դասերին չպատկանող տնտեսական հարաբերությունների, ճանապարհային տրանսպորտի ու խողովակաշարային և այլ տրանսպորտի դասերում ընդգրկված ծրագրերի կատարողականով: Նախորդ տարվա նույն ժամանակահատվածի համեմատ տնտեսական հարաբերությունների ծախսերն աճել են 33%‑ով կամ 19.6 մլրդ դրամով, ինչը հիմնականում պայմանավորված է գյուղատնտեսության, ճանապարհային տրանսպորտի, ոռոգման, վառելիքի այլ տեսակների և էլեկտրաէներգիայի դասերի ծախսերի աճով:

Հաշվետու ժամանակահատվածում շուրջ 2.4 մլրդ դրամ են կազմել *ընդհանուր բնույթի տնտեսական և առևտրային հարաբերությունների* դասիծախսերը` ապահովելով իննամսյա ծրագրի 84.1%-ը: Նշված ցուցանիշը հիմնականում պայմանավորված է ՀՀ էկոնոմիկայի նախարարության արտաբյուջետային միջոցների հաշվին նախարարության պահպանման, որակի ենթակառուցվածքների բարեփոխման և ՀՀ էկոնոմիկայի նախարարության շուկայի վերահսկողության տեսչական մարմնի, «Հայաստանի զարգացման հիմնադրամ»-ի կանոնադրական հիմնախնդիրների իրականացմանը պետական աջակցության և արտասահմանում առևտրային ներկայացուցչությունների պահպանման ծախսերի կատարողականով, որը կազմել է համապատասխանաբար 57.9% (262.9 մլն դրամ), 7.3% (7.4 մլն դրամ), 45.4% (31.7 մլն դրամ), 87.7% (237.7 մլն դրամ) և 71.7% (79 մլն դրամ): Դասում ընդգրկված երկու ծրագրերի համար նախատեսված 13.8 մլն դրամի միջոցները չեն օգտագործվել, իսկ ստանդարտների մշակման ծառայությունների և հիդրոօդերևութաբանական ծառայությունների ծախսերն ամբողջությամբ կատարվել են՝ կազմելով համապատասխանաբար 9.5 մլն դրամ և 591.4 մլն դրամ: Նախորդ տարվա ինն ամիսների համեմատ տվյալ դասի ծախսերն աճել են 4.6%‑ով կամ 102.6 մլն դրամով` հիմնականում պայմանավորված Հայաստանի զարգացման հիմնադրամի կանոնադրական հիմնախնդիրների իրականացման պետական աջակցության ծախսերով, որի համար 2015 թվականին միջոցներ էին հատկացվել ՀՀ կառավարության պահուստային ֆոնդից: Բացի այդ, նախորդ տարվա ինն ամիսների համեմատ համապատասխանաբար 25.5%‑ով (կամ 55.2 մլն դրամով) և 24.2%‑ով (կամ 51.2 մլն դրամով) աճել են ՀՀ արտահանմանն ուղղված արդյունաբերական քաղաքականության ռազմավարությամբ նախատեսված միջոցառումների իրականացմանը պետական աջակցության և ՀՀ էկոնոմիկայի նախարարության արտաբյուջետային միջոցների հաշվին նախարարության պահպանման ծախսերը:

2016 թվականի ինն ամիսների ընթացքում ՀՀ պետական բյուջեից *գյուղատնտեսության, անտառային տնտեսության, ձկնաբուծության և որսորդության* խմբին տրամադրվել է շուրջ 34.4 մլրդ դրամ՝ կազմելով ծրագրի 116.9%-ը: Ծրագրի գերազանցումը պայմանավորված է գյուղատնտեսության ոլորտի ծախսերի 140.9% կատարողականով: Խմբի ծախսերի 58.4%‑ը կամ շուրջ 20.1 մլրդ դրամը կազմել են գյուղատնտեսության, 2.8%-ը կամ 946.1 մլն դրամը` անտառային տնտեսության և 38.8%-ը կամ 13.4 մլրդ դրամը` ոռոգման ծախսերը: Նախորդ տարվա նույն ժամանակահատվածի համեմատ նշված խմբի ծախսերն աճել են 52.2%-ով կամ շուրջ 11.8 մլրդ դրամով` հիմնականում պայմանավորված գյուղատնտեսության և ոռոգման դասերի ծախսերի աճով:

Հաշվետու ժամանակահատվածում *գյուղատնտեսության* ոլորտի ծախսերը կազմել են շուրջ 20.1 մլրդ դրամ՝ 40.9%-ով գերազանցելով ծրագիրը: Մասնավորապես` բարձր կատարողական է արձանագրվել ՕՊԵԿ զարգացման միջազգային հիմնադրամի աջակցությամբ իրականացվող ենթակառուցվածքների և գյուղական ֆինանսավորման աջակցության ու Գյուղատնտեսության զարգացման միջազգային հիմնադրամի աջակցությամբ իրականացվող գյուղական կարողությունների ստեղծման վարկային ծրագրերի գծով, որոնց շրջանակներում կատարված ծախսերը կազմել են համապատասխանաբար 6.3 մլրդ դրամ և 3 մլրդ դրամ` 3.3 անգամ և 76.4%-ով գերազանցելով ծրագրային ցուցանիշը: Բացի այդ, համապատասխանաբար 28.8%-ով և 35.8%-ով ծրագրի գերազանցում է արձանագրվել Համաշխարհային բանկի աջակցությամբ իրականացվող համայնքների գյուղատնտեսական ռեսուրսների կառավարման և մրցունակության առաջին և երկրորդ վարկային ծրագրերի շրջանակներում կատարված ծախսերի գծով, որոնք կազմել են համապատասխանաբար 835.1 մլն դրամ և 2.7 մլրդ դրամ: Միևնույն ժամանակ, մի շարք ծրագրերի շրջանակներում նախատեսված միջոցներն ամբողջությամբ չեն օգտագործվել: Մասնավորապես՝ Գյուղատնտեսության զարգացման միջազգային հիմնադրամի աջակցությամբ իրականացվող «Ենթակառուցվածքների և գյուղական ֆինանսավորման աջակցություն» վարկային ծրագրի և գյուղատնտեսական հողօգտագործողներին մատչելի գներով դիզելային վառելիքի ձեռքբերման համար պետական աջակցության ծախսերը համապատասխանաբար 71%-ով և 30.3%-ով զիջել են իննամսյա ծրագրային ցուցանիշը` կազմելով 49.8 մլն դրամ և 230 մլն դրամ: Երկու ծրագրերի համար նախատեսված 127.6 մլն դրամի միջոցները չեն օգտագործվել: Ընդհանուր առմամբ հաշվետու ժամանակահատվածում գյուղատնտեսության ոլորտին կատարված հատկացումների հաշվին իրականացվել են 26 ծրագրեր, այդ թվում` արտաքին աղբյուրներից ֆինանսավորվել են վեց վարկային և երկու դրամաշնորհային ծրագրեր: Տվյալ դասում ընդգրկված վեց ծրագրերի գծով արձանագրվել է 100% կատարողական: Նախորդ տարվա նույն ժամանակահատվածի համեմատ գյուղատնտեսության դասի ծախսերն աճել են 64.7%‑ով կամ 7.9 մլրդ դրամով, ինչը հիմնականում պայմանավորված է ՕՊԵԿ զարգացման միջազգային հիմնադրամի աջակցությամբ իրականացվող ենթակառուցվածքների և գյուղական ֆինանսավորման աջակցության վարկային ծրագրի շրջանակներում կատարված ծախսերով, որոնք 2015 թվականի իննամսյա պետական բյուջեով չէին նախատեսվել: Բացի այդ, գյուղատնտեսության ոլորտի ծախսերի աճին զգալիորեն նպաստել է նաև 2015 թվականի ինն ամիսների համեմատ Գյուղատնտեսության զարգացման միջազգային հիմնադրամի աջակցությամբ իրականացվող գյուղական կարողությունների ստեղծման ու Համաշխարհային բանկի աջակցությամբ իրականացվող համայնքների գյուղատնտեսական ռեսուրսների կառավարման և մրցունակության երկրորդ վարկային ծրագրերի շրջանակներում կատարված ծախսերի աճը՝ համապատասխանաբար 4.5 անգամ և 6 անգամ:

2016 թվականի ինն ամիսների ընթացքում *անտառային տնտեսության* ծախսերը կազմել են 946.1 մլն դրամ և 99.9%-ով ապահովել ծրագրի կատարումը: Նշված միջոցներով իրականացվել են երկու ծրագրեր` անտառպահպանական ծառայությունները և անտառային պետական մոնիտորինգը, որոնց շրջանակներում օգտագործվել է համապատասխանաբար 910.4 մլն դրամ (100%) և 35.7 մլն դրամ (98%): Նախորդ տարվա նույն ժամանակահատվածի համեմատ անտառային տնտեսությանծախսերն աճել են 8.4%‑ով կամ 73.5 մլն դրամով` պայմանավորված անտառպահպանական ծառայությունների ծախսերի աճով:

2016 թվականի ինն ամիսների ընթացքում *ոռոգման* դասի ծախսերը կազմել են շուրջ 13.4 մլրդ դրամ և ապահովել իննամսյա ծրագրի 94% կատարողական: Շեղումը հիմնականում պայմանավորված է նրանով, որ Ֆրանսիայի Հանրապետության կառավարության աջակցությամբ իրականացվող Վեդու ջրամբարի կառուցման վարկային ծրագրի շրջանակներում կատարված ծախսերը 74.1%-ով զիջել են իննամսյա ծրագրային ցուցանիշը` կազմելով 604.4 մլն դրամ: Բացի այդ, դասում ընդգրկված՝ Եվրասիական զարգացման բանկի աջակցությամբ իրականացվող ոռոգման համակարգերի զարգացման վարկային ծրագրի շրջանակներում նախատեսված 534.5 մլն դրամի միջոցները չեն օգտագործվել: Միևնույն ժամանակ, բարձր կատարողական է արձանագրվել Համաշխարհային բանկի աջակցությամբ իրականացվող ոռոգման համակարգերի արդյունավետության բարձրացման վարկային ծրագրի գծով, որի շրջանակներում կատարված ծախսերը կազմել են 4.2 մլրդ դրամ` 55.6%-ով գերազանցելով ծրագրային ցուցանիշը: Ոռոգման ոլորտին կատարված հատկացումների հաշվին հաշվետու ժամանակահատվածում իրականացվել են 8 ծրագրեր: Խմբում ընդգրկված երկու ծրագրերի գծով արձանագրվել է 100% կատարողական: Մասնավորապես` ոռոգման ծառայություններ մատուցող ընկերություններին հաշվետու ժամանակահատվածում տրամադրվել է 6.8 մլրդ դրամ, իսկ ոռոգում ջրառ իրականացնող կազմակերպություններին՝ 1.2 մլրդ դրամ ֆինանսական աջակցություն: Նախորդ տարվա նույն ժամանակահատվածի համեմատ ոռոգման բնագավառի ծախսերն աճել են 40.2%‑ով կամ 3.8 մլրդ դրամով, ինչը հիմնականում պայմանավորված է Համաշխարհային բանկի աջակցությամբ իրականացվող ոռոգման համակարգերի արդյունավետության բարձրացման վարկային ծրագրի և ոռոգման ծառայություններ մատուցող ընկերություններին ֆինանսական աջակցության տրամադրման ծախսերի աճով` համապատասխանաբար 93.2%-ով և 33.5%-ով:

*Վառելիքի և էներգետիկայի* բնագավառում 2016 թվականի ինն ամիսների ընթացքում ՀՀ պետական բյուջեի ծախսերը կազմել են 6.7 մլրդ դրամ՝ 37.3%-ով ապահովելով ծրագրի կատարումը, որը հիմնականում պայմանավորված է «էլեկտրաէներգիա» և «Վառելիքի այլ տեսակներ» դասերի ծախսերի համապատասխանաբար 29.3% և 49.8% կատարողականով: Սակայն 2015 թվականի ինն ամիսների համեմատ նշված դասերի շրջանակներում կատարված ծախսերն արձանագրել են զգալի աճ, ինչի արդյունքում վառելիքի և էներգետիկայի բնագավառի ծախսերն աճել են 5.4 անգամ կամ 5.5 մլրդ դրամով:

Հաշվետու ժամանակահատվածում 158.1 մլն դրամ է տրամադրվել *միջուկային վառելիքի* դասին` կազմելով ծրագրի 89.3%-ը: Միջոցներն ուղղվել են ՀՀ կառավարությանն առընթեր միջուկային անվտանգության կարգավորման կոմիտեի պահպանմանը: Նախորդ տարվա նույն ժամանակահատվածի համեմատ նշված ծախսերը նվազել են 5.6%-ով կամ 9.4 մլն դրամով՝ հիմնականում պայմանավորված ծառայությունների ձեռքբերման ծախսերի նվազմամբ:

2016 թվականի ինն ամիսների ընթացքում ավելի քան 3.2 մլրդ դրամ են կազմել *«Վառելիքի այլ տեսակներ»* դասի ծախսերը` ապահովելով իննամսյա ծրագրի 49.8% կատարողական: Շեղումը հիմնականում պայմանավորված է ՌԴ աջակցությամբ իրականացվող Հայկական ԱԷԿ-ի N 2 էներգաբլոկի շահագործման նախագծային ժամկետի երկարացման և Իրանի Իսլամական Հանրապետության աջակցությամբ իրականացվող Հայաստանի Հանրապետությունում Իրանի հետ սահմանամերձ բնակավայրերի գազի բաշխման ցանցի կառուցման դրամաշնորհային ծրագրերի շրջանակներում կատարված ծախսերի համապատասխանաբար 24% (964.5 մլն դրամ) և 65.8% (420.6 մլն դրամ) կատարողականով: Նշված ոլորտում իրականացվել են հինգ դրամաշնորհային ծրագրեր, որոնցից երեքը ֆինանսավորվել են Համաշխարհային բանկի աջակցությամբ: Նախորդ տարվա նույն ժամանակահատվածի համեմատ տվյալ դասի ծախսերն աճել են 7.4 անգամ, ինչը պայմանավորված է Համաշխարհային բանկի աջակցությամբ իրականացվող Երկրաջերմային հետախուզական հորատման դրամաշնորհային ծրագրի ծախսերի աճով, ինչպես նաև ՌԴ աջակցությամբ իրականացվող Հայկական ԱԷԿ-ի N 2 էներգաբլոկի շահագործման նախագծային ժամկետի երկարացման, Իրանի Իսլամական Հանրապետության աջակցությամբ իրականացվող Հայաստանի Հանրապետությունում Իրանի հետ սահմանամերձ բնակավայրերի գազի բաշխման ցանցի կառուցման և Համաշխարհային բանկի աջակցությամբ իրականացվող արդյունաբերական մասշտաբի արևային էներգիայի ծրագրի նախապատրաստման դրամաշնորհային ծրագրերի մեկնարկով:

Հաշվետու ժամանակահատվածում 3.3 մլրդ դրամ են կազմել *էլեկտրաէներգիայի* դասի ծախսերը` 29.3%-ով ապահովելով ծրագիրը: Շեղումը հիմնականում պայմանավորված է նրանով, որ Գերմանիայի զարգացման վարկերի բանկի աջակցությամբ իրականացվող «Կովկասյան էլեկտրահաղորդման ցանց I» Հայաստան-Վրաստան հաղորդիչ գիծ/ենթակայանների վարկային ծրագրի շրջանակներում օգտագործվել է նախատեսված միջոցների 6.2%-ը՝ 411.5 մլն դրամ: Չեն օգտագործվել Վերակառուցման և զարգացման միջազգային բանկի աջակցությամբ իրականացվող էլեկտրահաղորդման ցանցի բարելավման շրջանակներում Երևանի ՋԷԿ-ի ենթակայանի վերակառուցման վարկային ծրագրով նախատեսված 1.2 մլրդ դրամի միջոցները: Միևնույն ժամանակ, բարձր կատարողական է արձանագրվել Վերակառուցման և զարգացման եվրոպական բանկի աջակցությամբ իրականացվող էլեկտրահաղորդման ցանցի բարելավման շրջանակներում «Աշնակ» ենթակայանի վերակառուցման և էլեկտրաէներգետիկական համակարգի կառավարման բարելավման վարկային ծրագրի գծով, որի շրջանակներում կատարված ծախսերը կազմել են 808.5 մլն դրամ` մոտ 2.1 անգամ գերազանցելով ծրագրային ցուցանիշը: Էլեկտրաէներգիայի ոլորտին հատկացված միջոցներից 515.9 մլն դրամն ուղղվել է ՀՀ էներգետիկայի և բնական պաշարների նախարարության աշխատակազմի պահպանմանը` 96.2%-ով ապահովելով ծրագիրը: Նախորդ տարվա նույն ժամանակահատվածի համեմատ էլեկտրաէներգիայի բնագավառի ծախսերն աճել են 5.3 անգամ կամ 2.7 մլրդ դրամով, ինչը հիմնականում պայմանավորված է Ասիական զարգացման բանկի աջակցությամբ իրականացվող էլեկտրաէներգիայի հաղորդման ցանցի վերակառուցման շրջանակներում 220 կվ «Ագարակ-2» և «Շինուհայր» ենթակայանների վերակառուցման վարկային ծրագրի շրջանակներում կատարված ծախսերի աճով, ինչպես նաև այն հանգամանքով, որ Վերակառուցման և զարգացման եվրոպական բանկի աջակցությամբ իրականացվող էլեկտրահաղորդման ցանցի բարելավման շրջանակներում «Աշնակ» ենթակայանի վերակառուցման և էլեկտրաէներգետիկական համակարգի կառավարման բարելավման ու Գերմանիայի զարգացման վարկերի բանկի աջակցությամբ իրականացվող «Կովկասյան էլեկտրահաղորդման ցանց I» Հայաստան-Վրաստան հաղորդիչ գիծ/ենթակայանների վարկային ծրագրերը մեկնարկել են 2016 թվականին:

2016 թվականի ինն ամիսների ընթացքում *լեռնաարդյունահանման, արդյունաբերության և շինարարության* բնագավառում ՀՀ պետական բյուջեից իրականացվել են 13.7 մլն դրամի ծախսեր` ամբողջությամբ ապահովելով ծրագրի կատարումը: Հատկացված միջոցներն ուղղվել են ընդերքի մասին տեղեկատվության տրամադրման ծառայության ձեռքբերմանը: Նախորդ տարվա նույն ժամանակահատվածի համեմատ նշված ծախսերն աճել են 52.9%-ով կամ 4.8 մլն դրամով:

 2016 թվականի ինն ամիսների ընթացքում *տրանսպորտի* բնագավառում ՀՀ պետական բյուջեի ծախսերը կազմել են շուրջ 36.8 մլրդ դրամ՝ 87.5%-ով ապահովելով ծրագրի կատարումը, ինչը հիմնականում պայմանավորված է ճանապարհային տրանսպորտի դասի ծախսերի՝ 92.8% ու խողովակաշարային և այլ տրանսպորտի դասի ծախսերի 47.9% կատարողականով: Խմբի ծախսերի 92%-ը կամ 33.8 մլրդ դրամը կազմել են ճանապարհային, 0.9%‑ը կամ շուրջ 333 մլն դրամը` երկաթուղային, 1%‑ը կամ 367.9 մլն դրամը` օդային և 6.1%-ը կամ 2.3 մլրդ դրամը` խողովակաշարային և այլ տրանսպորտի ծախսերը: Նախորդ տարվա նույն ժամանակահատվածի համեմատ տրանսպորտի խմբի ծախսերն աճել են 12.8%-ով կամ 4.2 մլրդ դրամով՝ հիմնականում պայմանավորված ճանապարհային տրանսպորտի բնագավառի ծախսերի աճով:

Հաշվետու ժամանակահատվածում *ճանապարհային տրանսպորտի* դասում պետական բյուջեի ծախսերը կազմել են 33.8 մլրդ դրամ կամ իննաամսյա ծրագրի 92.8%-ը: Շեղումը հիմնականում պայմանավորված է արտաքին աջակցությամբ իրականացվող որոշ ծրագրերի կատարողականով: Մասնավորապես՝ դասում ընդգգրկված չորս ծրագրերի համար նախատեսված շուրջ 4.9 մլրդ դրամի միջոցները չեն օգտագործվել: Բացի այդ, պետական նշանակության ավտոճանապարհների հիմնանորոգման, Համաշխարհային բանկի աջակցությամբ իրականացվող կենսական նշանակության ճանապարհացանցի բարելավման, Վերակառուցման և զարգացման եվրոպական բանկի աջակցությամբ իրականացվող ՀՀ պետական սահմանի «Բագրատաշեն» անցման կետի կամրջի վերակառուցման վարկային ծրագրերի շրջանակներում կատարված ծախսերը համապատասխանաբար 32.9%-ով, 35.4%-ով և 95%-ով զիջել են նախատեսված ցուցանիշը` կազմելով 1.5 մլրդ դրամ, 1.4 մլրդ դրամ և 28 մլն դրամ: Միևնույն ժամանակ, բարձր կատարողական է արձանագրվել Ասիական զարգացման բանկի աջակցությամբ իրականացվող Հյուսիս-հարավ տրանսպորտային միջանցքի զարգացման ծրագրի 2-րդ և 3-րդ տրանշների, ինչպես նաև Եվրոպական ներդրումային բանկի աջակցությամբ իրականացվող Մ6 Վանաձոր-Ալավերդի-Վրաստանի սահման միջպետական նշանակության ճանապարհի վերականգնման և բարելավման վարկային ծրագրի գծով, որոնց շրջանակներում օգտագործված միջոցները կազմել են համապատասխանաբար 9.7 մլրդ դրամ, 3.4 մլրդ դրամ և 1.9 մլրդ դրամ` 46.8%-ով, 93.1%-ով և 71.2%-ով գերազանցելով ծրագրային ցուցանիշը: Ճանապարհային տրանսպորտի ոլորտին կատարված հատկացումների հաշվին իրականացվել են 17 ծրագրեր, այդ թվում` արտաքին աղբյուրներից ֆինանսավորվել են ինը վարկային և մեկ դրամաշնորհային ծրագրեր: Հաշվետու ժամանակահատվածում հատկացված միջոցներից 4.6 մլրդ դրամն ուղղվել է միջպետական և հանրապետական նշանակության ավտոճանապարհների ձմեռային պահպանման, ընթացիկ պահպանման և շահագործման աշխատանքների ֆինանսավորմանը՝ կազմելով ծրագրի 97.9%-ը: Նախորդ տարվա նույն ժամանակահատվածի համեմատ ճանապարհային տրանսպորտի դասի ծախսերն աճել են 22%‑ով կամ 6.1 մլրդ դրամով, ինչը հիմնականում պայմանավորված է Ասիական զարգացման բանկի աջակցությամբ իրականացվող Հյուսիս-հարավ տրանսպորտային միջանցքի զարգացման վարկային ծրագրի շրջանակներում կատարված ծախսերի աճով: Նշված ծրագրի շրջանակներում 2016 թվականի առաջին կիսամյակում ընդհանուր առմամբ օգտագործվել է 14.7 մլրդ դրամ՝ նախորդ տարվա 7.1 մլրդ դրամի դիմաց: Բացի այդ, ճանապարհային տրանսպորտի ոլորտի ծախսերի աճին նպաստել է նաև նախորդ տարվա ինն ամիսների համեմատ Ասիական բանկի աջակցությամբ իրականացվող քաղաքային ենթակառուցվածքների և քաղաքի կայուն զարգացման ներդրումային երկրորդ վարկային ծրագրի շրջանակներում կատարված ծախսերի աճը, ինչպես նաև Համաշխարհային բանկի աջակցությամբ իրականացվող Կենսական նշանակության ճանապարհացանցի բարելավման լրացուցիչ ծրագրի շրջանակներում կատարված ծախսերը:

Հաշվետու ժամանակահատվածում *երկաթուղային տրանսպորտի* դասի շրջանակներում կատարվել են 333 մլն դրամի ծախսեր՝ կազմելով ծրագրի 97.4%-ը: Նշված միջոցներից 312.8 մլն դրամն ուղղվել է ուղևորափոխադրումներից ստացված վնասի դիմաց «Հարավկովկասյան երկաթուղի» ՓԲԸ-ին սուբսիդիայի տրամադրմանը` 100%-ով ապահովելով ծրագրի կատարումը, 20.2 մլն դրամը՝ «Երկաթուղու շինարարություն» ՓԲԸ‑ին սուբսիդիայի տրամադրմանը՝ 69.1%-ով ապահովելով ծրագրի կատարումը: Նախորդ տարվա նույն ժամանակահատվածի համեմատ նշված դասի ծախսերն աճել են 16.2 անգամ կամ 312.4 մլն դրամով՝ պայմանավորված ուղևորափոխադրումներից ստացված վնասի դիմաց «Հարավկովկասյան երկաթուղի» ՓԲԸ-ին սուբսիդիայի տրամադրմամբ, որը 2015 թվականի ինն ամիսներին չէր իրականացվել:

2016 թվականի ինն ամիսների ընթացքում *օդային տրանսպորտի* գծով պետական բյուջեի ծախսերում արձանագրվել է 66.8% կատարողական, որոնք կազմել են ավելի քան 367.9 մլն դրամ: Շեղումը հիմնականում պայմանավորված է արտաբյուջետային միջոցների հաշվին ՀՀ կառավարությանն առընթեր քաղաքացիական ավիացիայի գլխավոր վարչության պահպանման ծախսերի 47.2% կատարողականով: ՀՀ կառավարությանն առընթեր քաղաքացիական ավիացիայի գլխավոր վարչության պահպանմանն ընդհանուր առմամբ ուղղվել է 308.2 մլն դրամ, որից 159.7 մլն դրամը կատարվել է բյուջետային միջոցների, 148.5 մլն դրամը՝ արտաբյուջետային միջոցների հաշվին: Տվյալ դասում ընդգրկված ՀՀ օդանավակայաններում ՌԴ զորամիավորումների օդանավերի սպասարկման և մատուցվող ծառայությունների ծախսերի փոխհատուցման ծրագրի գծով արձանագրվել է 100% կատարողական՝ կազմելով 56.4 մլն դրամ: 2015 թվականի նույն ժամանակահատվածի համեմատ օդային տրանսպորտի գծով ծախսերը նվազել են 12.5%-ով կամ 52.6 մլն դրամով` պայմանավորված արտաբյուջետային միջոցների հաշվին ՀՀ կառավարությանն առընթեր քաղաքացիական ավիացիայի գլխավոր վարչության պահպանման ծախսերի 28.8%-ով կամ 60.2 մլն դրամով նվազմամբ:

*Խողովակաշարային և այլ տրանսպորտի* գծով պետական բյուջեի ծախսերը կազմել են շուրջ 2.3 մլրդ դրամ` 47.9%-ով ապահովելով ծրագրի կատարումը: Շեղումը պայմանավորված է Երևանի մետրոպոլիտենի վերակառուցման երկրորդ ծրագրի կատարողականով, որի շրջանակներում օգտագործվել է 7.5 մլն դրամ՝ նախատեսված 2.5 մլրդ դրամի փոխարեն: Հաշվետու ժամանակահատվածում նշված ոլորտում ամբողջությամբ իրականացվել են Երևանի մետրոպոլիտենի աշխատանքների կազմակերպման բնագավառում պետության կողմից համայնքի ղեկավարին պատվիրակված լիազորությունների իրականացման ֆինանսավորումը և համայնքների բյուջեներին նպատակային հատկացումների` սուբվենցիաների տրամադրումը, որոնց շրջանակներում օգտագործվել է համապատասխանաբար 1.8 մլրդ դրամ և 424.1 մլն դրամ: Նախորդ տարվա նույն ժամանակահատվածի համեմատ խողովակաշարային և այլ տրանսպորտի ծախսերը նվազել են 49.4%-ով կամ 2.2 մլրդ դրամով՝ հիմնականում պայմանավորված Երևանի մետրոպոլիտենի վերակառուցման երկրորդ ծրագրի շրջանակներում կատարված ծախսերի նվազմամբ:

2016 թվականի ինն ամիսների ընթացքում *կապի* ոլորտում ՀՀ պետական բյուջեի ծախսերը կազմել են 267.1 մլն դրամ՝ 100%-ով ապահովելով ծրագրի կատարումը: Միջոցներն ուղղվել են հեռահաղորդակցության և կապի կանոնակարգման ծառայությունների ֆինանսավորմանը: Նախորդ տարվա նույն ժամանակահատվածի համեմատ կապի ոլորտի ծախսերը նվազել են 2.5%-ով կամ 6.8 մլն դրամով:

Հաշվետու ժամանակահատվածում պետական բյուջեից 75.4 մլն դրամ է տրամադրվել *զբոսաշրջության* դասին, որն ուղղվել է զբոսաշրջության աջակցության ծառայությունների ձեռքբերմանը: Այս նպատակով օգտագործվել է ծրագրված միջոցների 62.5%-ը: Նախորդ տարվա նույն ժամանակահատվածի համեմատ նշված ծախսերը նվազել են 24.4%-ով կամ 24.3 մլն դրամով:

2016 թվականի ինն ամիսների ընթացքում *տնտեսական հարաբերությունների գծով հետազոտական և նախագծային աշխատանքների* շրջանակներում ՀՀ պետական բյուջեի ծախսերը կազմել են 81.2 մլն դրամ` ապահովելով 100% կատարողական: Նշված գումարից 27.6 մլն դրամը տրամադրվել է տեխնիկական անվտանգության կանոնակարգման ծառայություններին, 53.6 մլն դրամը` պետական կարիքների համար ապրանքների, աշխատանքների (ծառայությունների) կողմնորոշիչ գների մեթոդաբանական, վերլուծական և տեղեկատվական ծառայություններին: Նախորդ տարվա նույն ժամանակահատվածի համեմատ տնտեսական հարաբերությունների գծով հետազոտական և նախագծային աշխատանքների ծախսերն աճել են 2.7%-ով կամ 2.1 մլն դրամով` պայմանավորված պետական կարիքների համար ապրանքների, աշխատանքների (ծառայությունների) կողմնորոշիչ գների մեթոդաբանական, վերլուծական և տեղեկատվական ծառայությունների ծախսերի 8.4% աճով:

2016 թվականի ինն ամիսների ընթացքում *այլ դասերին չպատկանող տնտեսական հարաբերությունների* խմբի փաստացի ցուցանիշը կազմել է -1.5 մլրդ դրամ` նախատեսված 1.5 մլրդ դրամի դիմաց: Խմբի ծախսերը հաշվետու ժամանակահատվածում կազմել են շուրջ 4.3 մլրդ դրամ կամ նախատեսվածի 83.1%-ը, իսկ ոչ ֆինանսական ակտիվների օտարումից մուտքագրվել է 5.8 մլրդ դրամ՝ 58.2%-ով գերազանցելով ծրագրված մուտքերը: Ծախսերի կատարողականը հիմնականում պայմանավորված է Եվրոպական միության աջակցությամբ իրականացվող Հայաստանի տարածքային զարգացման դրամաշնորհային ծրագրի շրջանակներում նախատեսված շուրջ 1.2 մլրդ դրամի միջոցները չօգտագործելու հանգամանքով, ինչպես նաև ԱՄՆ միջազգային զարգացման գործակալության աջակցությամբ իրականացվող հանքարդյունաբերության ոլորտի թափանցիկության բարելավման դրամաշնորհային ծրագրի 41.7% (41.9 մլն դրամ) կատարողականով: Միևնույն ժամանակ, Համաշխարհային բանկի աջակցությամբ իրականացվող Տարածքային զարգացման հիմնադրամի վարկային ծրագրի շրջանակներում կատարված ծախսերը 28.8%-ով գերազանցել են նախատեսված ցուցանիշը` կազմելով ավելի քան 2.4 մլրդ դրամ, իսկ ԱՄՆ միջազգային զարգացման գործակալության աջակցությամբ իրականացվող տեղական ինքնակառավարման բարեփոխումների դրամաշանորհային ծրագրի շրջանակներում կատարվել են 19.2 մլն դրամի ծախսեր, որոնք ՀՀ 2016 թվականի պետական բյուջեում նախատեսված չեն: Հաշվետու ժամանակահատվածում 1 մլրդ դրամ են կազմել «Հայաստանի Հանրապետության 2016 թվականի պետական բյուջեի մասին» ՀՀ օրենքի 11‑րդ հոդվածի 3-րդ կետով սահմանված մուտքերի հաշվին առանց սահմանափակման իրականացվող ծախսերը:

2016 թվականի առաջին ինն ամիսների ընթացքում *շրջակա միջավայրի պաշտպանության* բնագավառում ՀՀ պետական բյուջեի ծախսերը կազմել են ավելի քան 3 մլրդ դրամ կամ ծրագրով նախատեսվածի 95.1%‑ը: Նախորդ տարվա նույն ժամանակահատվածի համեմատ շրջակա միջավայրի պաշտպանության ծախսերը նվազել են 15.4%-ով՝ հիմնականում պայմանավորված արտաքին աղբյուրներից ֆինանսավորվող ծրագրերի շրջանակներում հատկացված միջոցների կրճատմամբ:

Հաշվետու ժամանակահատվածում *աղբահանման* խմբում ռադիոակտիվ թափոնների վնասազերծման ծառայությունների համար նախատեսված 23.5 մլն դրամն օգտագործվել է ամբողջությամբ՝ 3.4%‑ով զիջելով նախորդ տարվա նույն ժամանակահատվածի ցուցանիշը: Վերակառուցման և զարգացման Եվրոպական բանկի աջակցությամբ իրականացվող Երևանի կոշտ թափոնների կառավարման դրամաշնորհային ծրագրի շրջանակներում ծախսերը կազմել են 4.7 մլն դրամ կամ նախատեսվածի 4.2%-ը, ինչի հետևանքով խմբի կատարողականը կազմել է 20.7%:

2016 թվականի ինն ամիսներին *օդի աղտոտման դեմ պայքարի* ծախսերը կազմել են 123.6 մլն դրամ` ամբողջությամբ ապահովելով ծրագրի կատարումը: Մասնավորապես` 112.5 մլն դրամ են կազմել ջրային օբյեկտների և օդային ավազանի աղտոտվածության վիճակի մոնիթորինգի ծառայությունների ձեռք բերման և 11.1 մլն դրամ` թափոնների ուսումնասիրության ծառայությունների ծախսերը: Նախորդ տարվա նույն ժամանակահատվածի համեմատ օդի աղտոտման դեմ պայքարի ծախսերն աճել են 4.2%‑ով կամ 4.9 մլն դրամով:

*Կենսաբազմազանության և բնության պաշտպանության* ծրագրերին հաշվետու ժամանակահատվածում ուղղվել է շուրջ 1.8 մլրդ դրամ` կազմելով ծրագրով նախատեսված ցուցանիշի 101.4%-ը: Մասնավորապես՝ 102.8% կատարողական է արձանագրվել Աբու-Դաբիի Զարգացման հիմնադրամի աջակցությամբ իրականացվող Արփա-Սևան թունելի հիմնանորոգման ծրագրի ծախսերում, որոնք կազմել են շուրջ 1.1 մլրդ դրամ: Միևնույն ժամանակ, Սևանա լճի ջրածածկ անտառտնկարկների մաքրման ծառայությունների գծով նախատեսված ծախսերը կատարվել են 93.8%-ով և կազմել 79.6 մլն դրամ: Նշենք, որ կենսաբազմազանության և բնության պաշտպանության խմբի մյուս 11 ծրագրերն իրականացվել են ինն ամսվա նախատեսված գրեթե ամբողջ ծավալով` կազմելով 624.4 մլն դրամ: Նախորդ տարվա համեմատ կենսաբազմազանության և բնության պաշտպանության ծախսերը նվազել են 11.1%-ով` հիմնականում պայմանավորված Աբու-Դաբիի Զարգացման հիմնադրամի աջակցությամբ իրականացվող Արփա-Սևան թունելի հիմնանորոգման ծրագրի շրջանակներում կատարված ծախսերի նվազմամբ:

*Շրջակա միջավայրի պաշտպանության (այլ դասերին չպատկանող)* ծախսերը հաշվետու ժամանակահատվածում կազմել են 1.1 մլրդ դրամ և ապահովել ինն ամսվա ծրագրի 93.7% կատարողական: Շեղումը հիմնականում պայմանավորված է տվյալ դասում նախատեսված` գործադիր իշխանության, պետական կառավարման հանրապետական և տարածքային կառավարման մարմինների պահպանման (նախարարությունների աշխատակազմերի մասով) ծախսերի կատարողականով, որոնց գծով օգտագործվել է նախատեսված միջոցների 97.7%-ը կամ 934.3 մլն դրամ, «Ընկերությունների կողմից վճարվող բնապահպանական վճարների նպատակային օգտագործման մասին» ՀՀ օրենքի համաձայն բնապահպանական ծրագրերի իրականացման համար ՀՀ համայնքներին տրամադրված սուբվենցիաներով, որոնք օգտագործվել են 59.1%‑ով՝ կազմելով 26.9 մլն դրամ, ինչպես նաև ՄԱԿ-ի ՇՄ ծրագրի և Դանիայի տեխնիկական համալսարանի համագործակցության կենտրոնի աջակցությամբ իրականացվող «Տեխնոլոգիաների կարիքների գնահատում» դրամաշնորհային ծրագրի և Համաշխարհային բանկի աջակցությամբ իրականացվող՝ «Օժանդակություն ինստիտուցիոնալ կարողությունների զարգացմանը` հանքաարդյունաբերության ոլորտում բնապահպանական կառավարումը, ներառումը և թափանցիկությունն ապահովելու նպատակով ԻԶՀ-ի դրամաշնորհային ծրագրի» կատարողականով, որոնց շրջանակներում նախատեսված ծախսերը կատարվել են համապատասխանաբար 32.7%-ով և 83.4%-ով՝ կազմելով 7.3 մլն դրամ և 56.1 մլն դրամ: ՀՀ բնապահպանության նախարարության «Ծրագրերի իրականացման գրասենյակ» պետական հիմնարկի պահպանման նպատակով նախատեսված ծախսերը կատարվել են 85%-ով և կազմել 44.2 մլն դրամ՝ հիմնականում պայմանավորված աշխատավարձի և էներգետիկ ծառայությունների համար նախատեսված միջոցների խնայողություններով: Գլոբալ էկոլոգիական հիմնադրամի աջակցությամբ իրականացվող «Հայաստանի Հանրապետությունում ազգային պորտֆելի ձևավորման վարժություն» դրամաշնորհային ծրագրի շրջանակներում նախատեսված ծախսերը կատարվել են 93.6%-ով` կազմելով 681.2 հազ. դրամ: Նախատեսված ամբողջ ծավալով իրականացվել են Հայաստանի Հանրապետության տարածքի ստորերկրյա քաղցրահամ ջրերի հիդրոերկրաբանական մոնիթորինգի և բնապահպանական ոլորտի գծով վերլուծական տեղեկատվական ծառայությունների ձեռքբերման ծախսերը, որոնք կազմել են համապատասխանաբար 30.3 մլն դրամ և 13.7 մլն դրամ: Նախորդ տարվա համեմատ այլ դասերին չպատկանող շրջակա միջավայրի պաշտպանության ծախսերը նվազել են 23.5%-ով կամ 342.7 մլն դրամով` հիմնականում պայմանավորված նրանով, որ զգալիորեն կրճատվել է «Ընկերությունների կողմից վճարվող բնապահպանական վճարների նպատակային օգտագործման մասին» ՀՀ օրենքի համաձայն բնապահպանական ծրագրերի իրականացման համար ՀՀ համայնքներին տրամադրված սուբվենցիաների ծավալը, և ավարտվել են արտաքին աղբյուրների հաշվին ֆինանսավորվող երկու դրամաշնորհային ծրագրեր:

2016 թվականի հունվար-սեպտեմբեր ժամանակահատվածում *բնակարանային շինարարության և կոմունալ ծառայությունների* բնագավառին ՀՀ պետական բյուջեից տրամադրվել է շուրջ 15.2 մլրդ դրամ` կազմելով ինն ամսվա ծրագրի 59.4%-ը: Ծրագրից շեղումը մեծ մասամբ պայմանավորված է ջրամատակարարման բնագավառում արտաքին աջակցությամբ իրականացվող որոշ ծրագրերի կատարողականով: Նախորդ տարվա համեմատ բնակարանային շինարարության և կոմունալ ծառայությունների ծախսերը նվազել են 40.2%-ով կամ 10.2 մլրդ դրամով, որը հիմնականում պայմանավորված է բնակարանային շինարարության և ջրամատակարարման բնագավառներում կատարված ծախսերի նվազմամբ:

Հաշվետու ժամանակահատվածում բնակարանային շինարարությանն ուղղվել է ավելի քան 2.7 մլրդ դրամ՝ 45.3%-ով ապահովելով ծրագրային ցուցանիշը, որը հիմնականում պայմանավորված է պետական ծառայողներին մատչելի բնակարաններով ապահովման ծրագրի կատարողականով: Վերջինիս շրջանակներում օգտագործվել է նախատեսված միջոցների 37.6%-ը՝ 1.8 մլրդ դրամ, ինչը պայմանավորված է շահառուների կողմից կատարված վճարումներով: Երկրաշարժի հետևանքով անօթևան մնացած ընտանիքների բնակարանային ապահովման ծրագրի շրջանակներում ծախսվել է նախատեսված միջոցների 78.3%-ը՝ 932.3 մլն դրամ: Բնակարանային շինարարության ծրագրի ֆինանսավորման համար հաշվետու ժամանակահատվածում օգտագործվել է նախատեսված միջոցների 6.8%-ը՝ 4.4 մլն դրամ: Վերջինս պայմանավորված է նրանով, որ հիմնական աշխատանքների իրականացումը տեղափոխվել է չորրորդ եռամսյակ:

Բաժնի ծախսերի 68.9%-ն ուղղվել է *ջրամատակարարման* բնագավառի ծրագրերի ֆինանսավորմանը: Նշված ծախսերը կազմել են շուրջ 10.5 մլրդ դրամ և 59.8%‑ով ապահովել ինն ամսվա ծրագրի կատարումը: Շեղումը հիմնականում պայմանավորված է արտաքին աջակցությամբ իրականացվող ծրագրերի կատարողականով, որոնց շրջանակներում ընդհանուր առմամբ օգտագործվել է նախատեսված միջոցների 49%-ը՝ 6.7 մլրդ դրամ: Մասնավորապես՝ արտաքին աջակցությամբ իրականացվող 10 ծրագրերի շրջանակներում նախատեսված միջոցները՝ 2.9 մլրդ դրամի չափով, չեն օգտագործվել՝ պայմանավորված այն հանգամանքով, որ ծրագրերը գտնվել են գործարկման՝ համապատասխան համաձայնագրերի և պայմանագրերի կնքման փուլում, իսկ 7 ծրագրերի շրջանակներում նախատեսված միջոցներն օգտագործվել են ոչ ամբողջությամբ՝ կազմելով շուրջ 6.1 մլրդ դրամ կամ նախատեսվածի 57.6%-ը: Միաժամանակ, 3 ծրագրերի շրջանակներում օգտագործվել են նախատեսվածից 227.4 մլն դրամով ավել միջոցներ՝ կազմելով 576.8 մլն դրամ: Եվս 87.9 մլն դրամի ծախսեր են կատարվել երկու դրամաշնորհային ծրագրերի շրջանակներում, որոնք բյուջեով նախատեսված չեն եղել: Հաշվետու ժամանակահատվածում ամբողջությամբ օգտագործվել են պետական բյուջեից խմելու ջրի մատակարարման ծառայությունների սուբսիդավորման շրջանակներում «Հայջրմուղկոյուղի», «Նոր‑Ակունք», «Շիրակ-ջրմուղկոյուղի» և «Լոռի-ջրմուղկոյուղի» ՓԲԸ-ների համար նախատեսված միջոցները, որոնք կազմել են համապատասխանաբար 2.5 մլրդ դրամ, 181.4 մլն դրամ, 521.9 մլն դրամ և 382.8 մլն դրամ: ՀՀ տարածքային կառավարման նախարարության ջրային տնտեսության պետական կոմիտեի պահպանման նպատակով նախատեսված միջոցներն օգտագործվել են 97.5%‑ով, որոնք կազմել են 178.7 մլն դրամ և 10.1%-ով գերազանցել նախորդ տարվա նույն ժամանակահատվածի ցուցանիշը՝ հիմնականում պայմանավորված աշխատանքի վարձատրության ծախսերի աճով: Նախորդ տարվա համեմատ ջրամատակարարման բնագավառի ծախսերը նվազել են 42.3%-ով՝ պայմանավորված որոշ վարկային և դրամաշնորհային ծրագրերի շրջանակներում կատարված ծախսերի նվազմամբ:

Հաշվետու ժամանակահատվածում ՀՀ պետական բյուջեի ծախսերի` *փողոցների լուսավորման* խմբում շուրջ 1.4 մլրդ դրամ է օգտագործվել համայնքների բյուջեներին նպատակային հատկացումների՝ սուբվենցիաների տրամադրման շրջանակներում, որը հիմնականում ուղղվել է Երևան քաղաքի արտաքին լուսավորության ցանցի շահագործման և պահպանման աշխատանքների ֆինանսավորմանը: Նշված ծախսերը 100%‑ով ապահովել են ծրագրված ցուցանիշը և 0.7%-ով կամ 10.2 մլն դրամով նվազել նախորդ տարվա նույն ժամանակահատվածի համեմատ: Եվս 4.2 մլն դրամ տրամադրվել է Վերակառուցման և զարգացման եվրոպական բանկի աջակցությամբ իրականացվող քաղաքային լուսավորության դրամաշնորհային ծրագրի շրջանակներում` կազմելով ծրագրված միջոցների 11.5%-ը:

*Այլ դասերին չպատկանող բնակարանային շինարարության և կոմունալ ծառայությունների* ծախսերը հաշվետու ժամանակահատվածում կազմել են 613.4 մլն դրամ` 97%-ով ապահովելով ծրագրի կատարումը: Նշված միջոցներից 511.8 մլն դրամ՝ նախատեսված ցուցանիշի 97.8%-ը, ուղղվել է ՀՀ քաղաքաշինության նախարարության աշխատակազմի պահպանմանը, որը 7.2%-ով գերազանցել է նախորդ տարվա ցուցանիշը՝ հիմնականում պայմանավորված աշխատանքի վարձատրության ծախսերի աճով: 101.6 մլն դրամ է տրամադրվել նախարարության «Ծրագրերի իրականացման գրասենյակ» պետական հիմնարկի պահպանմանը, որը կատարվել է 93.5%-ով՝ հիմնականում պայմանավորված աշխատանքի վարձատրության և էներգետիկ ծառայությունների համար նախատեսված միջոցների խնայողություններով: Նախորդ տարվա ինն ամիսների համեմատ տվյալ դասի ծախսերն աճել են 2.9%-ով կամ 17.3 մլն դրամով:

2016 թվականի ինն ամիսներին ՀՀ պետական բյուջեի միջոցներով *առողջապահության* ոլորտում կատարվել են շուրջ 60 մլրդ դրամի ծախսեր՝ ապահովելով ծրագրի 95.3%-ը: Նախորդ տարվա նույն ժամանակահատվածի համեմատ առողջապահության ոլորտի ծախսերն աճել են 8%‑ով, ինչը հիմնականում պայմանավորված է «Առողջապահական հարակից ծառայություններ և ծրագրեր» և «Մասնագիտացված հիվանդանոցային ծառայություններ» դասերի շրջանակներում կատարված ծախսերի աճով:

Հաշվետու ժամանակահատվածում *բժշկական ապրանքների, սարքերի և սարքավորումների* ձեռքբերման նպատակով պետական բյուջեից ծախսվել է 2.1 մլրդ դրամ` կազմելով ծրագրվածի 82.4%-ը, որը հիմնականում ուղղվել է ամբուլատոր-պոլիկլինիկական, հիվանդանոցային բուժօգնություն ստացողներին և հատուկ խմբերում ընդգրկված ֆիզիկական անձանց դեղորայքի տրամադրմանը: Նշված գումարից 1.1 մլն դրամը (նախատեսվածի 100%-ը) օգտագործվել է պետական պահպանության ծառայությանը դեղորայքի տրամադրման նպատակով: Եվս 5 մլն դրամ ծախսվել է Իմունականխարգելման ազգային ծրագրի ծառայությունների աջակցության դրամաշնորհային ծրագրի շրջանակներում` կազմելով ծրագրվածի 29.4%-ը: Շեղումը պայմանավորված է գնումների գործընթացով: Հոսպիտալների և բուժկետերի բժշկական սարքավորումներով համալրման նպատակով օգտագործվել է 3.3 մլն դրամ` կազմելով ծրագրի 26.8%-ը: Նախորդ տարվա նույն ժամանակահատվածի համեմատ բժշկական ապրանքների, սարքերի և սարքավորումների ձեռքբերման ծախսերն աճել են 42.7%-ով, ինչը հիմնականում պայմանավորված է նախկինում «Արտահիվանդանոցային ծառայություններ» խմբի զորակոչային և նախազորակոչային տարիքի անձանց փորձաքննության և բժշկական օգնության ծառայություններում ընդգրկված դեղորայքի ծախսերը ամբուլատոր-պոլիկլինիկական, հիվանդանոցային բուժօգնություն ստացողներին և հատուկ խմբերում ընդգրկված ֆիզիկական անձանց դեղորայքի տրամադրման ծրագիր տեղափոխելու հանգամանքով:

Հիմնականում նշվածով պայմանավորված՝ 2015 թվականի նույն ժամանակահատվածի համեմատ *արտահիվանդանոցային ծառայությունների* ծախսերը նվազել են 2.7%-ով: Հաշվետու ժամանակահատվածում արտահիվանդանոցային ծառայությունների ձեռքբերմանը տրամադրվել է շուրջ 18.1 մլրդ դրամ` ապահովելով ծրագրի 97% կատարողական: Արտահիվանդանոցային ծառայությունների խմբի ծախսերի 40.4%-ը կազմել են ընդհանուր բնույթի բժշկական ծառայությունների, 30.9%-ը` մասնագիտացված բժշկական ծառայությունների, 2.8%-ը` ստոմատոլոգիական ծառայությունների, 25.9%-ը` պարաբժշկական ծառայությունների ծախսերը:

Ընդհանուր բնույթի բժշկական ծառայությունների շրջանակներում հաշվետու ժամանակահատվածում տրամադրված 7.3 մլրդ դրամն ուղղվել է բնակչության առողջության առաջնային պահպանման ծախսերին, որոնք կատարվել են 97.7%-ով և 3.6%-ով գերազանցել նախորդ տարվա նույն ժամանակահատվածի ցուցանիշը:

Մասնագիտացված բժշկական ծառայությունների ձեռքբերման համար 2016 թվականի ինն ամիսներին օգտագործվել է շուրջ 5.6 մլրդ դրամ` կազմելով ծրագրի 96.9%-ը: Նշված գումարից 2.7 մլրդ դրամը (նախատեսվածի 97.6%-ը) ուղղվել է նեղ մասնագիտացված բժշկական օգնության, 1.4 մլրդ դրամը (նախատեսվածի 97.9%-ը)` հեմոդիալիզի անցկացման, 1 մլրդ դրամը (նախատեսվածի 95.6%-ը)` մանկաբարձագինեկոլոգիական բժշկական օգնության ծառայությունների ձեռքբերմանը: Մասնագիտացված բժշկական ծառայությունների ձեռքբերման ծախսերը 4.2%-ով գերազանցել են նախորդ տարվա նույն ժամանակահատվածի ցուցանիշը, որը հիմնականում պայմանավորված է ՄԻԱՎ/ՁԻԱՀ-ի կանխարգելման և բուժօգնության, նեղ մասնագիտացված բժշկական օգնության և մանկաբարձագինեկոլոգիական բժշկական օգնության ծառայությունների ծախսերի աճով:

Հաշվետու ժամանակահատվածում 504.1 մլն դրամ է տրամադրվել ստոմատոլոգիական ծառայությունների ձեռքբերմանը` ապահովելով ինն ամսվա ծրագրի 92.8%-ը և 8.2%-ով զիջելով նախորդ տարվա նույն ժամանակահատվածի ցուցանիշը: Նշված միջոցներից 478.4 մլն դրամն ուղղվել է ստոմատոլոգիական բժշկական օգնության ծառայությունների ծրագրին, որի շրջանակներում ծախսերը կազմել են ծրագրի 95.8%-ը, իսկ 25.7 մլն դրամը (նախատեսվածի 58.6%‑ը)՝ երեխաների ստոմատոլոգիական առաջնային կանխարգելման ծառայությունների ձեռքբերմանը: Վերջինիս գծով ծախսերի կատարողականը պայմանավորված է փաստացի դեպքերի քանակով:

Պարաբժշկական ծառայությունների ձեռքբերման նպատակով 2016 թվականի ինն ամիսների ընթացքում տրամադրվել է 4.7 մլրդ դրամ` կազմելով ծրագրի 96.4%-ը: Նշված գումարից 2.2 մլրդ դրամը (նախատեսվածի 95.9%-ը) կազմել են շտապ բժշկական օգնության ծառայությունների, 2.1 մլրդ դրամը (նախատեսվածի 97.7%-ը)՝ լաբորատոր-գործիքային ախտորոշիչ հետազոտությունների, 386.8 մլն դրամը (նախատեսվածի 92.2%-ը)՝ զորակոչային և նախազորակոչային տարիքի անձանց փորձաքննության և բժշկական օգնության ծառայությունների ծախսերը: Պարաբժշկական ծառայությունների ձեռքբերման ծախսերը 16.8%-ով զիջել են նախորդ տարվա համապատասխան ցուցանիշը՝ հիմնականում պայմանավորված լաբորատոր-գործիքային ախտորոշիչ հետազոտությունների ու զորակոչային և նախազորակոչային տարիքի անձանց փորձաքննության և բժշկական օգնության ծառայությունների ծախսերից առողջապահական այլ ծրագրեր միջոցների տեղափոխման հանգամանքով:

Հաշվետու ժամանակահատվածում *հիվանդանոցային ծառայությունների* շրջանակներում օգտագործվել է 26.5 մլրդ դրամ կամ նախատեսվածի 97%-ը: Խմբի ծախսերի 32.4%-ը կամ 8.6 մլրդ դրամը կազմել են ընդհանուր բնույթի հիվանդանոցային ծառայությունների, 28.9%-ը կամ 7.7 մլրդ դրամը` մասնագիտացված հիվանդանոցային ծառայությունների և 38.7%-ը կամ 10.2 մլրդ դրամը` մոր և մանկան բժշկական ծառայությունների ծախսերը, որոնք համապատասխանաբար 97.1%-ով, 97.6%-ով և 96.5%-ով ապահովել են իննամսյա ծրագրի կատարումը: Նշված խմբի ծախսերում մեծ տեսակարար կշիռ ունեն սոցիալապես անապահով և հատուկ խմբերում ընդգրկվածներին բժշկական օգնության, մանկաբարձական բժշկական օգնության, երեխաներին բժշկական օգնության ու հոգեկան և նարկոլոգիական հիվանդների բժշկական օգնության ծառայությունները, որոնց գծով ծախսվել է համապատասխանաբար 4.3 մլրդ դրամ, 4.5 մլրդ դրամ, 5.5 մլրդ դրամ և 2 մլրդ դրամ` 98.2%-ով, 94%-ով, 99.4%-ով և 96%-ով ապահովելով ծրագրի կատարումը: Շուրջ 1.5‑ական մլրդ դրամ է տրամադրվել զինծառայողներին, ինչպես նաև փրկարար ծառայողներին և նրանց ընտանիքի անդամներին բժշկական օգնության և «Պետական հիմնարկների և կազմակերպությունների աշխատողների սոցիալական փաթեթով ապահովում» ծրագրում ընդգրկված առողջապահական փաթեթի շրջանակներում բժշկական օգնության և սպասարկման ծառայությունների ձեռքբերմանը, որոնք կատարվել են համապատասխանաբար 97.6%-ով և 92.6%‑ով: Նախորդ տարվա նույն ժամանակահատվածի համեմատ հիվանդանոցային ծառայությունների ծախսերն ավելացել են 4.9%‑ով, ինչը հիմնականում պայմանավորված է սրտի վիրահատության և երեխաներին բժշկական օգնության ծառայությունների շրջանակներում կատարված ծախսերի աճով համապատասխանաբար 6.8 անգամ և 6.9%-ով:

2016 թվականի ինն ամիսների ընթացքում ՀՀ պետական բյուջեից 3.7 մլրդ դրամ տրամադրվել է *հանրային առողջապահական ծառայությունների* ֆինանսավորմանը` կազմելով ծրագրի 90.8%-ը: Խմբում ընդգրկված են 5 ծրագրեր, որոնցից երկուսի՝ վարակիչ հիվանդությունների օջախների ախտահանման և արյան հավաքագրման ծառայությունների գծով նախատեսված միջոցներն ամբողջությամբ օգտագործվել են՝ կազմելով համապատասխանաբար 53 մլն դրամ և 168.6 մլն դրամ: Նշված խմբում մեծ տեսակարար կշիռ ունեն իմունականխարգելման ազգային ծրագիրն ու բնակչության սանիտարահամաճարակային անվտանգության ապահովման և հանրային առողջապահության ծառայությունները, որոնց շրջանակներում օգտագործվել է համապատասխանաբար 1.4 մլրդ դրամ (85.2%) և 2 մլրդ դրամ (97.6%): Իմունականխարգելման ազգային ծրագրի գծով ծախսերի կատարողականը պայմանավորված է գնումների գործընթացով, ինչպես նաև ձեռքբերված ապրանքների մի մասի դիմաց ֆինանսավորումը չորրորդ եռամսյակում իրականացնելու հանգամանքով: 2015 թվականի նույն ժամանակահատվածի համեմատ հանրային առողջապահական ծառայությունների ծախսերը մնացել են գրեթե անփոփոխ:

*Այլ դասերին չպատկանող առողջապահական ծախսերը* 2016 թվականի իննամսյա ժամանակահատվածում կազմել են 9.6 մլրդ դրամ կամ նախատեսվածի 92.9%-ը: Կատարված հատկացումների հաշվին ֆինանսավորվել է 24 ծրագիր, այդ թվում` արտաքին աղբյուրներից ֆինանսավորվել են երկու վարկային և վեց դրամաշնորհային ծրագրեր: Խմբի ծախսերի կատարողականը մեծ մասամբ պայմանավորված է Գլոբալ հիմնադրամի աջակցությամբ իրականացվող «Հայաստանի Հանրապետությունում տուբերկուլյոզի դեմ պայքարի ուժեղացում» և «Հայաստանի Հանրապետությունում ՄԻԱՎ/ ՁԻԱՀ-ի դեմ պայքարի ազգային ծրագրին աջակցություն» դրամաշնորհային ծրագրերի կատարողականով, որոնց շրջանակներում օգտագործվել է նախատեսված միջոցների համապատասխանաբար 64.2%-ը (847.4 մլն դրամ) և 35.1%-ը (254.7 մլն դրամ): Տվյալ խմբի ծախսերի 54%-ը՝ 5.2 մլրդ դրամը կատարվել է Համաշխարհային բանկի աջակցությամբ իրականացվող ոչ վարակիչ հիվանդությունների կանխարգելման և վերահսկման վարկային ծրագրի շրջանակներում՝ 18.7%-ով գերազանցելով ծրագրված ցուցանիշը: Նախորդ տարվա նույն ժամանակահատվածի համեմատ նշված ծախսերն արձանագրել են զգալի աճ՝ 5.6 անգամ, որով էլ հիմնականում պայմանավորված է այլ դասերին չպատկանող առողջապահական ծախսերի 47.5%-ով կամ 3.1 մլրդ դրամով աճը:

2016 թվականի ինն ամիսների ընթացքում *հանգստի, մշակույթի և կրոնի* բնագավառներում ՀՀ պետական բյուջեից կատարվել են 18.9 մլրդ դրամի ծախսեր` ապահովելով իննամսյա ծրագրով նախատեսված ցուցանիշի 94.2%-ը: Շեղումը հիմնականում պայմանավորված է արվեստի և քաղաքական կուսակցություններին, հասարակական կազմակերպություններին ու արհմիություններին աջակցության ծախսերի կատարողականով: 2015 թվականի ինն ամիսների համեմատ հանգստի, մշակույթի և կրոնի բաժնի ծախսերը նվազել են 1.9%-ով` հիմնականում պայմանավորված արվեստի և հեռուստառադիոհաղորդումների ծախսերի նվազմամբ:

Հաշվետու ժամանակահատվածում շուրջ 1.6 մլրդ դրամ է տրամադրվել հանգստի և սպորտի ծառայությունների խմբի ծրագրերի ֆինանսավորմանը՝ կազմելով նախատեսվածի 95.8%-ը: Շեղումը հիմնականում պայմանավորված է ՀՀ առաջնություններին ու միջազգային միջոցառումներին մասնակցության ապահովման համար մարզիկների նախապատրաստման և առաջնությունների անցկացման ու Օլիմպիական խաղերում, աշխարհի և Եվրոպայի առաջնություններում բարձր արդյունքների հասած ՀՀ հավաքական թիմերի մարզիկներին և նրանց մարզիչներին ՀՀ Նախագահի անվանական թոշակի հատկացման համար նախատեսված միջոցների պակաս օգտագործմամբ, որոնք կազմել են համապատասխանաբար 823.2 մլն դրամ (94.1%), և 142.1 մլն դրամ (94.8%): Նախորդ տարվա նույն ժամանակահատվածի համեմատ հանգստի և սպորտի ծառայությունների ծախսերն աճել են 7.1%‑ով, ինչը հիմնականում պայմանավորված է 2016 թվականին Ռիո դե Ժանեյրոյում 31‑րդ Օլիմպիական խաղերի անցկացման կապակցությամբ Հայաստանի մարզական պատվիրակության նախապատրաստման և մասնակցության ապահովման ծախսերի աճով: Հաշվետու ժամանակահատվածում նշված ծրագրի գծով նախատեսված 189.2 մլն դրամն ամբողջությամբ օգտագործվել է:

2016 թվականի ինն ամիսներին շուրջ 10.1 մլրդ դրամ է տրամադրվել *մշակութային ծառայություններին*՝ ապահովելով ծրագրի 92.7%-ը, ինչը հիմնականում պայմանավորված է արվեստի բնագավառի ծախսերի կատարողականով:

Շուրջ 1.2 մլրդ դրամ են կազմել գրադարանների ծախսերը` ապահովելով ծրագրի 98.8%-ը, որոնք նախորդ տարվա նույն ժամանակահատվածի համեմատ էական փոփոխություն չեն կրել:

Թանգարաններին և ցուցասրահներին 2016 թվականի ինն ամիսներին տրամադրվել է 1.6 մլրդ դրամ` կազմելով ծրագրի 95.1%-ը: Ծրագրից շեղումը հիմնականում պայմանավորված է տվյալ դասում ընդգրկված՝ մշակութային օբյեկտների հիմնանորոգման և շինարարության համար նախատեսված միջոցները պակաս օգտագործելու հանգամանքով: Նշված ծախսերը կազմել են համապատասխանաբար 13.5 մլն դրամ և 76.9 մլն դրամ կամ ծրագրվածի 15.5%-ը և 90.4%-ը: Նախորդ տարվա նույն ժամանակահատվածի համեմատ թանգարանների և ցուցասրահների ծախսերն աճել են 6.5%-ով՝ հիմնականում պայմանավորված մշակութային օբյեկտների շինարարության և հիմնանորոգման նպատակով 2016 թվականին միջոցների հատկացմամբ:

Մշակույթի տների, ակումբների ու կենտրոնների դասի ծախսերը հաշվետու ժամանակահատվածում կազմել են 74.2 մլն դրամ կամ ծրագրով նախատեսվածի 40.1%-ը, ինչը պայմանավորված է տվյալ դասում ընդգրկված՝ մշակութային օբյեկտների հիմնանորոգման համար նախատեսված միջոցները պակաս օգտագործելու, իսկ շինարարության համար նախատեսված միջոցները չօգտագործելու հանգամանքով: Օգտագործված միջոցներից 42.6 մլն դրամն ուղղվել է մշակութային օբյեկտների հիմնանորոգման ծախսերին, որոնք կատարվել են 31.9%-ով, 31.6 մլն դրամը՝ համայնքային մշակույթի և ազատ ժամանցի կազմակերպմանը, որոնք կատարվել են նախատեսված ծավալով: 2015 թվականի նույն ժամանակահատվածի համեմատ տվյալ դասի ծախսերն աճել են 35.1%-ով՝ հիմնականում պայմանավորված մշակութային օբյեկտների հիմնանորոգման ծախսերի աճով:

Այլ մշակութային կազմակերպությունների ծախսերը 2016 թվականի ինն ամիսներին կազմել են 578.3 մլն դրամ կամ նախատեսված հատկացումների 100%-ը: Միջոցների հիմնական մասը` 352.9 մլն դրամը և 179.9 մլն դրամը, ուղղվել է համապատասխանաբար արխիվային ծառայություններին և համայնքների բյուջեներին սուբվենցիաների տրամադրմանը: Նախորդ տարվա նույն ժամանակահատվածի համեմատ այլ մշակութային կազմակերպությունների ծախսերը գրեթե չեն փոփոխվել:

Հաշվետու ժամանակահատվածում ՀՀ պետական բյուջեից 5.9 մլրդ դրամ տրամադրվել է արվեստի բնագավառի ֆինանսավորմանը՝ կազմելով նախատեսված ծախսերի 91.6%‑ը: Շեղումը հիմնականում պայմանավորված է ավստրիական «Վագներ-Բիրո Աուստրիա Ստեյջ Սիստեմս ԷյՋի», «Էլեկտրոնիկ Թիետր Կոնտրոլս Ջիէմբի Էյջ» և «Արթստեք» ընկերությունների կողմից «Հայաստանի պետական ֆիլհարմոնիկ նվագախումբ» և «Գ.Սունդուկյանի անվան ազգային ակադեմիական թատրոն» ՊՈԱԿ-ների վերազինման ծրագրի կատարողականով, որի շրջանակներում օգտագործվել է նախատեսված միջոցների 62.7%-ը՝ 658.5 մլն դրամ: Բացի այդ, պակաս են օգտագործվել նաև մշակութային օբյեկտների հիմնանորոգման (10.7 մլն դրամ կամ 14.8%), շինարարության (279.1 մլն դրամ կամ 93%), մշակութային միջոցառումների իրականացման (1.1 մլրդ դրամ կամ 95.9%) համար նախատեսված միջոցները, իսկ օտարերկրյա պետություններում հայալեզու թատերական ներկայացումներին աջակցության ծրագրի ֆինանսավորման համար նախատեսված 10 մլն դրամը չի օգտագործվել: Նախորդ տարվա նույն ժամանակահատվածի համեմատ արվեստի բնագավառի ծախսերը նվազել են 6%-ով` պայմանավորված ավստրիական «Վագներ-Բիրո Աուստրիա Ստեյջ Սիստեմս ԷյՋի», «Էլեկտրոնիկ Թիետր Կոնտրոլս Ջիէմբի Էյջ» և «Արթստեք» ընկերությունների կողմից «Հայաստանի պետական ֆիլհարմոնիկ նվագախումբ» և Գ.Սունդուկյանի անվան ազգային ակադեմիական թատրոն ՊՈԱԿ‑ների վերազինման ծախսերի նվազմամբ:

2016 թվականի ինն ամիսներին կինեմատոգրաֆիայի բնագավառում նախատեսված ծախսերն իրականացվել են նախատեսված ողջ ծավալով և կազմել 499.5 մլն դրամ: Մասնավորապես՝ 363.2 մլն դրամ է տրամադրվել կինոնկարների արտադրությանը, 101.4 մլն դրամ՝ Ազգային կինոծրագրերի իրականացմանը, 29.9 մլն դրամ՝ փաստավավերագրական կինոծրագրերի իրականացմանը, 5.1 մլն դրամ՝ կինո-ֆոտո-ֆոնո հավաքածուի պահպանման ծառայություններին: Նախորդ տարվա նույն ժամանակահատվածի համեմատ կինեմատոգրաֆիայի բնագավառի ծախսերը գրեթե չեն փոփոխվել:

2016 թվականի ինն ամիսների ընթացքում *hուշարձանների և մշակութային արժեքների վերականգնման և պահպանման* նպատակով պետական բյուջեից տրամադրվել է 283.4 մլն դրամ` կազմելով ծրագրի 86%-ը: Շեղումը պայմանավորված է նրանով, որ հաշվետու ժամանակահատվածում հուշարձանների ամրակայման, նորոգման և վերականգնման համար նախատեսված միջոցներն օգտագործվել են 78.3%-ով՝ կազմելով 166.7 մլն դրամ: Հատկացված միջոցներից 71.7 մլն դրամն ուղղվել է պատմամշակութային ժառանգության գիտահետազոտական աշխատանքների, 42 մլն դրամը՝ հայկական պատմամշակութային հուշարձանների վավերագրման աշխատանքների ֆինանսավորմանը, 3 մլն դրամը` Թբիլիսիում գտնվող հայ գրողների պանթեոնի պահպանմանն աջակցությանը, որոնք օգտագործվել են նախատեսված ծավալով: Նախորդ տարվա նույն ժամանակահատվածի համեմատ hուշարձանների և մշակութային արժեքների վերականգնման և պահպանման ծախսերն աճել են 10.2%-ով` հիմնականում պայմանավորված հուշարձանների ամրակայման, նորոգման և վերականգնման ծախսերի աճով:

Հաշվետու ժամանակահատվածում *ռադիո և հեռուստահաղորդումների հեռարձակման և հրատարակչական ծառայությունների* գծով պետական բյուջեի ծախսերը կազմել են շուրջ 6.1 մլրդ դրամ՝ 98.8%-ով ապահովելով ծրագրի կատարումը: Մասնավորապես` 5 մլրդ դրամ (նախատեսվածի 99.5%-ը) են կազմել հեռուստառադիոհաղորդումների, 812.4 մլն դրամ (նախատեսվածի 94%-ը)` հրատարակչությունների և խմբագրությունների, 261.3 մլն դրամ (նախատեսվածի 100%-ը)՝ տեղեկատվության ձեռք բերման ծախսերը: 2016 թվականի ինն ամիսների համեմատ խմբի ծախսերը նվազել են 2.7%-ով՝ պայմանավորված հեռուստառադիոհաղորդումների դասի ծախսերի 3% նվազմամբ: Վերջինս հիմնականում կապված է հեռուստատեսային ծառայությունների և «Հայաստանի հանրային հեռուստաընկերություն» ՓԲԸ-ի տեխնիկական վերազինման ծախսերի նվազման հետ, որոնք կազմել են համապատասխանաբար 3.4 մլրդ դրամ և 129.9 մլն դրամ՝ 4.1%-ով և 37.9%-ով զիջելով նախորդ տարվա ցուցանիշները:

2016 թվականի հունվար-սեպտեմբեր ամիսներին հրատարակչությունների և խմբագրությունների դասի ծախսերի 6% շեղումը ծրագրված ցուցանիշից հիմնականում պայմանավորված է գրականության հրատարակմանն աջակցության, գրականության հրատարակման, տնտեսագիտական հրապարակումների ու հրատարակչական, տեղեկատվական և տպագրական ծառայությունների համար նախատեսված միջոցներն ամբողջությամբ չօգտագործելու հանգամանքով: Նախորդ տարվա ինն ամիսների համեմատ տվյալ դասի ծախսերը նվազել են 2.4%‑ով՝ հիմնականում պայմանավորված հրատարակչական, տեղեկատվական և տպագրական ծառայություններին ու գրականության հրատարակմանն աջակցությանն ուղղված միջոցների կրճատմամբ:

Տեղեկատվության ձեռք բերման համար տրամադրված 261.3 մլն դրամից 204.4 մլն դրամն ուղղվել է հանրային իրազեկման ապահովմանը, 56.9 մլն դրամը՝ տեղեկատվության ձեռքբերման, պահպանման և արխիվացման ծառայություններին, որոնք իրականացվել են նախատեսված ծավալով: Նախորդ տարվա նույն ժամանակահատվածի համեմատ տեղեկատվության ձեռք բերման ծախսերն աճել են 2.1%‑ով:

*Կրոնական և հասարակական այլ ծառայությունների* խմբի ծրագրերին 2016 թվականի ինն ամիսներին պետական բյուջեից տրամադրվել է 651.8 մլն դրամ՝ կազմելով նախատեսված ծախսերի 76.9%-ը: Շեղումը հիմնականում պայմանավորված է քաղաքական կուսակցություններին, հասարակական կազմակերպություններին և արհմիություններին աջակցության ծախսերի կատարողականով, որը կազմել է 46.1% կամ 113.2 մլն դրամ: Երիտասարդական ծրագրերի դասի շրջանակներում օգտագործվել է 538.6 մլն դրամ կամ նախատեսվածի 89.5%-ը՝ հիմնականում պայմանավորված «Երիտասարդ ընտանիքին` մատչելի բնակարան» պետական նպատակային ծրագրի կատարողականով, որը կազմել է 84.2% կամ 283.9 մլն դրամ: Նախորդ տարվա նույն ժամանակահատվածի համեմատ կրոնական և հասարակական այլ ծառայությունների խմբի ծախսերը նվազել են 10.5%‑ով՝ հիմնականում պայմանավորված քաղաքական կուսակցություններին, հասարակական կազմակերպություններին և արհմիություններին աջակցության ծախսերի 39.7%-ով նվազմամբ: Երիտասարդական ծրագրերի շրջանակներում կատարված ծախսերն էական փոփոխության չեն ենթարկվել:

2016 թվականի ինն ամիսներին *այլ դասերին չպատկանող հանգստի, մշակույթի և կրոնի* խմբիշրջանակներում ՀՀ պետական բյուջեից օգտագործվել է 557.3 մլն դրամ` ապահովելով ծրագրի 95.5%-ը, որն ուղղվել է ՀՀ մշակույթի ու ՀՀ սպորտի և երիտասարդության հարցերի նախարարությունների և նրանց համակարգերում գործող ծրագրերի իրականացման գրասենյակների պահպանմանը: Նախորդ տարվա նույն ժամանակահատվածի համեմատ տվյալ ծախսերը նվազել են 2.5%-ով:

2016 թվականի ինն ամիսներին *կրթության* բնագավառում ՀՀ պետական բյուջեի ծախսերը կազմել են շուրջ 82.3 մլրդ դրամ` ապահովելով իննամսյա ծրագրի 94.7% կատարողական: Ծրագրից շեղումը հիմնականում առաջացել է կրթությանը տրամադրվող օժանդակ ծառայությունների խմբում: 2015 թվականի ինն ամիսների համեմատ կրթության ծախսերն էական փոփոխություն չեն կրել:

Հաշվետու ժամանակահատվածում ՀՀ պետական բյուջեից շուրջ 19.4 մլրդ դրամ տրամադրվել է *նախադպրոցական և տարրական ընդհանուր կրթությանը`* ապահովելով ծրագրի 99.5% կատարողական: Տրամադրված միջոցներից 426.6 մլն դրամն ուղղվել է նախադպրոցական կրթության, 19 մլրդ դրամը՝ տարրական ընդհանուր կրթության ծախսերին, որոնք կատարվել են համապատասխանաբար 97.3%-ով և 99.6%-ով: Միջոցների զգալի մասը` 17.2 մլրդ դրամը, ուղղվել է հանրակրթական ուսուցմանը՝ ապահովելով 99.7% կատարողական: Համապատասխանաբար 710.8 մլն դրամ և 866.2 մլն դրամ են կազմել տարրական ընդհանուր կրթության ոլորտում հատուկ կրթության և ներառական կրթության ծախսերը՝ ապահովելով համապատասխանաբար 98% և 98.5% կատարողական: Նախորդ տարվա նույն ժամանակահատվածի համեմատ նշված խմբի ծախսերն աճել են 5.3%-ով՝ հիմնականում պայմանավորված հանրակրթական և ներառական ուսուցման ծախսերի աճով:

2016 թվականի ինն ամիսներին կրթության ոլորտում կատարված ծախսերի 44.5%-ն ուղղվել է *միջնակարգ ընդհանուր կրթության* խմբին: Նշված ծախսերը կազմել են 36.6 մլրդ դրամ, որից 25.8 մլրդ դրամը տրամադրվել է տվյալ խմբում ընդգրկված՝ հիմնական ընդհանուր կրթության, 10.8 մլրդ դրամը` միջնակարգ (լրիվ) ընդհանուր կրթության ծրագրերի ֆինանսավորմանը: Տվյալ խմբի ծախսերի ինն ամիսների ծրագիրը կատարվել է 99.1%-ով: Միջնակարգ ընդհանուր կրթության խմբին հատկացված միջոցների հիմնական մասը` 32.5 մլրդ դրամը, կազմել են հանրակրթական ուսուցման ծախսերը, որոնք կատարվել են 99.5%-ով: Համապատասխանաբար 1.5 մլրդ դրամ և 1.1 մլրդ դրամ են կազմել միջնակարգ ընդհանուր կրթության ոլորտում հատուկ կրթության և ներառական կրթության ծախսերը՝ ապահովելով համապատասխանաբար 99.3% և 95% կատարողական: Նախորդ տարվա նույն ժամանակահատվածի համեմատ արձանագրվել է միջնակարգ ընդհանուր կրթության ծախսերի 3.4% աճ՝ հիմնականում պայմանավորված հանրակրթական և ներառական ուսուցման ծախսերի աճով:

Հաշվետու ժամանակահատվածում *նախնական մասնագիտական (արհեստագործական) և միջին մասնագիտական կրթության* ծախսերը կազմել են շուրջ 6.7 մլրդ դրամ` ապահովելով հատկացումների 96% կատարողական: Նշված գումարից շուրջ 1.8 մլրդ դրամը (99.8%) տրամադրվել է նախնական մասնագիտական (արհեստագործական), 4.9 մլրդ դրամը (94.7%)` միջին մասնագիտական կրթության ֆինանսավորմանը: Տրամադրված միջոցներից 4.5 մլրդ դրամն ուղղվել է միջին մասնագիտական կրթության գծով ուսանողական նպաստների տրամադրմանը, որը կատարվել է 94.5%-ով և 6.1%-ով գերազանցել նախորդ տարվա ինն ամիսների ցուցանիշը: Արդյունքում նախորդ տարվա նույն ժամանակահատվածի համեմատ նախնական մասնագիտական (արհեստագործական) և միջին մասնագիտական կրթության խմբի ծախսերն աճել են 1.1%-ով:

2016 թվականի ինն ամիսներին *բարձրագույն կրթության* բնագավառին ՀՀ պետական բյուջեից տրամադրվել է 8.3 մլրդ դրամ` ապահովելով իննամսյա ծրագրի 96.2% կատարողական: Նշված միջոցներից 7.7 մլրդ դրամն ուղղվել է բարձրագույն մասնագիտական կրթության, 630.9 մլն դրամը` հետբուհական մասնագիտական կրթության դասի ծրագրերին: Ծրագրից շեղումը մեծ մասամբ պայմանավորված է բարձրագույն մասնագիտական կրթության ծրագրի ծախսերի կատարողականով, որը կազմել է 79.7% կամ 1.1 մլրդ դրամ: Բարձրագույն մասնագիտական կրթության գծով ուսանողական նպաստների տրամադրման ծրագրի շրջանակներում օգտագործվել է ավելի քան 5.9 մլրդ դրամ կամ նախատեսվածի 100%‑ը, բարձրագույն մասնագիտական կրթություն ստացող ուսանողների կրթաթոշակները կազմել են 620.7 մլն դրամ կամ նախատեսված միջոցների 97.1%‑ը: Հետբուհական մասնագիտական կրթության բնագավառին հատկացված միջոցների հիմնական մասը տրամադրվել է նպաստներին, որը կազմել է 405.6 մլն դրամ կամ նախատեսված միջոցների 98.8%-ը: 165.9 մլն դրամ են կազմել ուսանողների կրթաթոշակների գծով ծախսերը, որոնք ապահովել են 97.2% կատարողական: Նախորդ տարվա նույն ժամանակահատվածի համեմատ բարձրագույն կրթության խմբի ծախսերն աճել են 5.5%-ով` հիմնականում պայմանավորված բարձրագույն մասնագիտական կրթության գծով ուսանողական նպաստների գծով ծախսերի աճով:

*Ըստ մակարդակների չդասակարգվող կրթության* ծախսերը 2016 թվականի ինն ամիսներին կազմել են 4.1 մլրդ դրամ` ապահովելով իննամսյա ծրագրի 92.1%-ով կատարում: Մասնավորապես` 3.2 մլրդ դրամ են կազմել արտադպրոցական դաստիարակության, 925.3 մլն դրամ` լրացուցիչ կրթության բնագավառների ծախսերը: Նշենք, որ արտադպրոցական դաստիարակության ծախսերը կատարվել են 96.3%-ով՝ հիմնականում պայմանավորված ՀՀ մանկապատանեկան մարզադպրոցներին, մարզաձևերի ազգային ֆեդերացիաներին և այլ մարզական հասարակական կազմակերպություններին գույքով ապահովման ծրագրի շրջանակներում համապատասխան պայմանագիրը կնքված չլինելու հանգամանքով, որի արդյունքում նախատեսված 100 մլն դրամը չի օգտագործվել: Լրացուցիչ կրթության ծախսերը կատարվել են 80.1%‑ով` հիմնականում պայմանավորված վերապատրաստման ծառայությունների, հարկային և մաքսային ծառայողների վերապատրաստման ծառայությունների և մասնագիտական վերապատրաստում ստացող ունկնդիրների կրթաթոշակի ծախսերի կատարողականով, որոնք կազմել են համապատասխանաբար 52.4% (132.2 մլն դրամ), 85.3% (293.1 մլն դրամ), և 39.1% (27.6 մլն դրամ): Նախորդ տարվա նույն ժամանակահատվածի համեմատ ըստ մակարդակների չդասակարգվող կրթության խմբի ծախսերը գրեթե չեն փոփոխվել:

2016 թվականի ինն ամիսներին *կրթությանը տրամադրվող օժանդակ ծառայությունների* ծախսերը կազմել են 6.5 մլրդ դրամ կամ ծրագրի 66.6%-ը: Շեղումը հիմնականում պայմանավորված է Ասիական զարգացման բանկի աջակցությամբ իրականացվող դպրոցների սեյսմիկ պաշտպանության (67.8 մլն դրամ կամ 4.9%) ծրագրի կատարողականով՝ կապված աշխատանքները չորրորդ եռամսյակ տեղափոխելու հետ, ինչպես նաև Համաշխարհային բանկի աջակցությամբ իրականացվող կրթության բարելավման (1.1 մլրդ դրամ կամ 57.6%), և տվյալ դասում ընդգրկված՝ կրթական օբյեկտների հիմնանորոգման (489 մլն դրամ կամ 38.9%) ծրագրերի կատարողականով: Մի շարք այլ ծրագրերի գծով ևս արձանագրվել են շեղումներ, մասնավորապես՝ մարզական օբյեկտների հիմնանորոգման ծախսերը կազմել են 1.9 մլն դրամ (2.3%), մարզական օբյեկտների շինարարության ծախսերը՝ 118.3 մլն դրամ (63%), ավագ դպրոցների շենքերի հիմնանորոգման ծախսերը՝ 3 մլն դրամ (5.7%), կրթական օբյեկտների շինարարության ծախսերը՝ 40.9 մլն դրամ (45.2%), միջին մասնագիտական ուսումնական հաստատությունների հիմնանորոգման ծախսերը՝ 22.2 մլն դրամ (42.1%): 2015 թվականի ինն ամիսների համեմատ արձանագրվել է կրթությանը տրամադրվող օժանդակ ծառայությունների խմբի ծախսերի անկում, որը կազմել է 25.3% և հիմնականում պայմանավորված է Համաշխարհային բանկի աջակցությամբ իրականացվող կրթության որակի և համապատասխանության երկրորդ ծրագրի և դպրոցահասակ երեխաներին սննդով ապահովման ծրագրերի շրջանակներում հատկացված միջոցների կրճատմամբ, ինչպես նաև կրթական օբյեկտների հիմնանորոգման ծախսերի կատարողականով: Վերջինս կապված է ՀՀ Արարատի, Սյունիքի և Վայոց ձորի մարզերում սննդով ապահովման ծախսերը հանրակրթության ծախսերում նախատեսելու հետ:

Հաշվետու ժամանակահատվածում պետական բյուջեից 685.1 մլն դրամ տրամադրվել է *այլ դասերին չպատկանող կրթությանը*, որում ընդգրկված են գործադիր իշխանության պետական կառավարման հանրապետական և տարածքային կառավարման մարմինների պահպանման ծախսերը: Հատկացված միջոցներն ուղղվել են ՀՀ կրթության և գիտության նախարարության աշխատակազմի ու ՀՀ կրթության և գիտության նախարարության գիտության պետական կոմիտեի պահպանմանը: Նշված ծախսերը կատարվել են 97%-ով և 1.7%‑ով գերազանցել նախորդ տարվա նույն ժամանակահատվածի ցուցանիշը:

2016 թվականի ինն ամիսներին *սոցիալական պաշտպանության* բնագավառի ծախսերը կազմել են 290.2 մլրդ դրամ` 97.5%-ով ապահովելով իննամսյա ծրագրի կատարումը: Բաժնի բոլոր դասերում առկա են ծրագրից շեղումներ, սակայն առավելագույն շեղումներն արձանագրվել են, «Ընտանիքի անդամներ և զավակներ» «Սոցիալական պաշտպանությանը տրամադրվող օժանդակ ծառայություններ (այլ դասերին չպատկանող)» ու «Ծերություն» դասերում: 2015 թվականի ինն ամիսների համեմատ սոցիալական պաշտպանության ծախսերն աճել են 2.9%-ով կամ 8.2 մլրդ դրամով, որը հիմնականում պայմանավորված է մայրության նպաստի, սպայական անձնակազմի և նրանց ընտանիքների անդամների կենսաթոշակների, աշխատանքային կենսաթոշակների, կուտակային կենսաթոշակային համակարգի ներդրման և ՀՄՊ մասնակիցներին, ՀՄՊ և այլ պետություններում մարտական գործողությունների ընթացքում զոհված զինծառայողների ընտանիքներին տրվող և 25.11.1998թ. ՀՕ-258 օրենքի 34.1 հոդվածով սահմանված դրամական օգնության տրամադրման ծախսերի աճով:

Հաշվետու ժամանակահատվածում ՀՀ պետական բյուջեից 803.1 մլն դրամ է տրամադրվել *վատառողջության և անաշխատունակության* խմբի ծրագրերին` կազմելով նախատեսված ցուցանիշի 89.6%-ը: Նշված հատկացումներից շուրջ 147.7 մլն դրամ տրամադրվել է վատառողջությանը, 655.4 մլն դրամ` անաշխատունակությանը, որոնք կատարվել են համապատասխանաբար 99.3%-ով և 87.6%-ով: Անաշխատունակության դասի կատարողականը հիմնականում պայմանավորված է հաշմանդամներին պրոթեզաօրթոպեդիկ պարագաներով, վերականգնման, տեխնիկական միջոցներով ապահովման և դրանց վերանորոգման ծախսերի կատարողականով, որոնք կազմել են 520.9 մլն դրամ կամ նախատեսվածի 88%-ը՝ պայմանավորված մրցույթների արդյունքում նշված պարագաները նախատեսվածից ավելի ցածր գներով ձեռք բերելու հանգամանքով: Նույն պատճառով տնտեսվել են նաև հաշմանդամներին սայլակներով և լսողական սարքերով ապահովման համար նախատեսված միջոցները, որոնց ձեռքբերման համար օգտագործվել է 46.5 մլն դրամ կամ նախատեսվածի 73.5%-ը: Նախորդ տարվա նույն ժամանակահատվածի համեմատ անաշխատունակության դասի ծախսերը գրեթե չեն փոփոխվել, իսկ վատառողջության դասի ծախսերն աճել են 5.4%-ով` պայմանավորված բժշկա-սոցիալական վերականգնման ծառայությունների ծախսերի աճով:

*Ծերության* բնագավառի ծրագրերին 2016 թվականի ինն ամիսների ընթացքում ՀՀ պետական բյուջեից տրամադրվել է 213.2 մլրդ դրամ` ապահովելով ծրագրի 99.1%-ը: Խմբի ծախսերի գերակշիռ մասը` 166.5 մլրդ դրամը, բաժին է ընկել աշխատանքային կենսաթոշակների ծախսերին, որոնք ապահովել են 100% կատարողական: Նախորդ տարվա նույն ժամանակահատվածի համեմատ ծերության բնագավառի ծախսերի 1.7%-ով աճը հիմնականում պայմանավորված է սպայական անձնակազմի և նրանց ընտանիքների անդամների կենսաթոշակների, աշխատանքային կենսաթոշակների ու կուտակային կենսաթոշակային համակարգի ներդրման ծախսերի աճով:

*Հարազատին կորցրած անձանց* խմբի ծախսերը հաշվետու ժամանակահատվածում կազմել են ավելի քան 3.8 մլրդ դրամ կամ նախատեսվածի 92.5%-ը: Շեղումը հիմնականում պայմանավորված է կենսաթոշակառուի, ծերության, հաշմանդամության, կերակրողին կորցնելու դեպքում սոցիալական նպաստառուի մահվան դեպքում տրվող թաղման նպաստի ծախսերի 92.4% (3.6 մլրդ դրամ) կատարողականով: 2015 թվականի ինն ամիսների համեմատհարազատին կորցրած անձանց խմբի ծախսերը գրեթե չեն փոփոխվել:

*«Ընտանիքի անդամներ և զավակներ»* խմբի ծախսերը 2016 թվականի ինն ամիսներին կազմել են 46.7 մլրդ դրամ կամ նախատեսվածի 95.3%-ը: Շեղումը հիմնականում պայմանավորված է ընտանիքի կենսամակարդակի բարձրացմանն ուղղված նպաստների գծով ծախսերով, որոնք կազմել են 27.2 մլրդ դրամ կամ ծրագրվածի 95.1%-ը՝ պայմանավորված փաստացի նպաստառու ընտանիքների թվաքանակը նախատեսվածից պակաս լինելու հանգամանքով: Բացի այդ, զգալի շեղումներ են արձանագրվել նաև մայրության նպաստի և մինչև 2 տարեկան երեխայի խնամքի նպաստի գծով, որոնք կազմել են համապատասխանաբար 7.3 մլրդ դրամ կամ ծրագրվածի 96.4%-ը և 2 մլրդ դրամ կամ ծրագրվածի 94.3%-ը: Երեխայի ծննդյան միանվագ նպաստի ծախսերը կազմել են 7.1 մլրդ դրամ՝ ապահովելով 98.7% կատարողական: Երեխաների շուրջօրյա խնամքի ծառայություններին տրամադրվել է 1.5 մլրդ դրամ կամ նախատեսված միջոցների 95.9%-ը՝ պայմանավորված խնամվող երեխաների քանակով: Նախորդ տարվա նույն ժամանակահատվածի համեմատ «Ընտանիքի անդամներ և զավակներ» խմբի ծախսերն աճել են 8.6%‑ով` հիմնականում պայմանավորված մայրության նպաստի և երեխայի ծննդյան միանվագ նպաստի ծախսերի աճով: Մասնավորապես՝ մայրության նպաստները 80.6%-ով գերազանցել են նախորդ տարվա նույն ժամանակահատվածի ցուցանիշը՝ հիմնականում պայմանավորված «Պետական նպաստների մասին» ՀՀ օրենքում կատարված փոփոխությամբ, որի համաձայն 2016 թվականի հունվարի 1-ից մայրության նպաստ ստանալու իրավունք են ձեռք բերել նաև չաշխատող անձինք:

 Սոցիալական պաշտպանության ոլորտում 1.4 մլրդ դրամ տրամադրվել է *գործազրկության* խմբին, որը կազմել է իննամսյա ծրագրի 82.4%-ը: Շեղումը հիմնականում պայմանավորված է աշխատաշուկայում անմրցունակ անձանց փոքր ձեռնարկատիրական գործունեության աջակցության տրամադրման, գործազուրկների և աշխատանքից ազատման ռիսկ ունեցող` աշխատանք փնտրող անձանց մասնագիտական ուսուցման կազմակերպման և ձեռք բերած մասնագիտությամբ մասնագիտական աշխատանքային փորձ ձեռք բերելու համար գործազուրկներին աջակցության տրամադրման միջոցները պակաս օգտագործելու հանգամանքով, որոնք կազմել են նախատեսված միջոցների համապատասխանաբար 13.1%-ը (9.2 մլն դրամ), 58.5%-ը (66.6 մլն դրամ) և 66.6%-ը (89.2 մլն դրամ): Գործազրկության խմբի ծախսերը 2015 թվականի նույն ժամանակահատվածի համեմատ աճել են 33.7%-ով` հիմնականում պայմանավորված շահառուների թվի աճի արդյունքում սեզոնային զբաղվածության խթանման միջոցով գյուղացիական տնտեսություններին աջակցության ծախսերի աճով:

Նախատեսված ողջ ծավալով իրականացվել են *բնակարանային ապահովման* խմբին հաշվետու ժամանակահատվածում ՀՀ պետական բյուջեից տրամադրված հատկացումները, որոնք կազմել են 374.8 մլն դրամ: Միջոցներն ուղղվել են զոհված (մահացած) և առաջին, երկրորդ և երրորդ կարգի հաշմանդամ զինծառայողների անօթևան ընտանիքներին բնակարանով ապահովմանը և բնակարանային պայմանների բարելավմանը: 2015 թվականի ինն ամիսների համեմատ նշված ծախսերն աճել են 14.8%-ով կամ 48.4 մլն դրամով:

*Այլ դասերին չպատկանող սոցիալական հատուկ արտոնություններին* անցած ինն ամիսներին տրամադրվել է 10.3 մլրդ դրամ` ապահովելով ծրագրի 98.7% կատարողական: Խմբի ծախսերի գերակշիռ մասը` 8.7 մլրդ դրամը, բաժին է ընկել ՀՄՊ մասնակիցներին, ՀՄՊ և այլ պետություններում մարտական գործողությունների ընթացքում զոհված զինծառայողների ընտանիքներին տրվող և 25.11.1998թ. ՀՕ‑258 օրենքի 34.1 հոդվածով սահմանված դրամական օգնության ծախսերին, որոնք կատարվել են 98.9%-ով և նախորդ տարվա նույն ժամանակահատվածի համեմատ աճել են 7.7%-ով կամ 621.5 մլն դրամով: Վերջին հանգամանքով է հիմնականում պայմանավորված 2015 թվականի նույն ժամանակահատվածի համեմատ տվյալ խմբի ծախսերի 6.5%-ով աճը: Նախատեսված ողջ ծավալով իրականացվել են «ՎՏԲ-Հայաստան» ՓԲԸ-ում ավանդատու հանդիսացող քաղաքացիների, որպես նախկին ԽՍՀՄ Խնայբանկի ՀԽՍՀ հանրապետական բանկում մինչև 1993 թվականի հունիսի 10-ը ներդրված դրամական ավանդների դիմաց փոխհատուցման ծախսերը, որոնք կազմել են 1.1 մլրդ դրամ:

*Այլ դասերին չպատկանող սոցիալական պաշտպանության* խմբի ծրագրերին հաշվետու ժամանակահատվածում ՀՀ պետական բյուջեից հատկացվել է ավելի քան 13.6 մլրդ դրամ` կազմելով իննամսյա ծրագրի 85%-ը: Շեղումը հիմնականում պայմանավորված է պետական հիմնարկների և կազմակերպությունների աշխատողների սոցիալական փաթեթով ապահովման ծախսերի 80.9% կատարողականով, որոնք հաշվետու ժամանակահատվածում կազմել են շուրջ 6.4 մլրդ դրամ, ինչպես նաև կենսաթոշակային ապահովության, ծերության, հաշմանդամության, կերակրողին կորցնելու դեպքում սոցիալական նպաստների, պարգևավճարների, պատվովճարների և այլ ծրագրերի վճարման հետ կապված ծառայությունների գծով ծախսերի կատարողականով, որը կազմել է 86.3% կամ շուրջ 1.1 մլրդ դրամ: Չեն օգտագործվել սոցիալական ոլորտի բարեփոխումների դրամաշնորհային ծրագրի շրջանակներում նախատեսված 265.6 մլն դրամ միջոցները: Տվյալ խմբին հատկացված միջոցներից 2.8 մլրդ դրամն ուղղվել է գործադիր իշխանության, պետական կառավարման հանրապետական և տարածքային կառավարման մարմինների (ներառյալ նախարարությունների աշխատակազմերի) պահպանմանը, որը կազմել է նախատեսվածի 91%-ը: 2015 թվականի նույն ժամանակահատվածի համեմատ այլ դասերին չպատկանող սոցիալական պաշտպանության խմբի ծախսերը գրեթե չեն փոփոխվել:

 2016 թվականի ինն ամիսներին *ՀՀ կառավարության պահուստային ֆոնդի* միջոցներից նախատեսված 11.3 մլրդ դրամից օգտագործվել է 8.5 մլրդ դրամը կամ 75.9%-ը` 2015 թվականի նույն ժամանակահատվածի 14.1 մլրդ դրամի դիմաց: Տրամադրված միջոցներից 8.1 մլրդ դրամն ուղղվել է ընթացիկ ծախսերի, 401.1 մլն դրամը` ոչ ֆինանսական ակտիվների գծով ծախսերի ֆինանսավորմանը:

***ՀՀ ՊԵՏԱԿԱՆ ԲՅՈՒՋԵԻ ՊԱԿԱՍՈՒՐԴԸ***

2016 թվականի ինն ամիսներին ՀՀ պետական բյուջեն կատարվել է 144.5 մլրդ դրամ պակասուրդով` 12.7%-ով զիջելով ծրագրով սահմանված ցուցանիշը: Շեղումը մեծ մասամբ պայմանավորված է ծախսերի կատարողականով, ինչի արդյունքում բյուջեի պակասուրդի ֆինանսավորման ներքին աղբյուրներում ձևավորված ազատ միջոցներից (ներառյալ ժամանակավոր ազատ միջոցները) օգտագործումը կազմել է 58.8 մլրդ դրամ` ինն ամսվա ծրագրով նախատեսված շուրջ 145 մլրդ դրամի դիմաց, իսկ արտաքին աղբյուրներում դրամաշնորհային և վարկային միջոցների մնացորդից նախատեսված 2.1 մլրդ դրամ օգտագործման փոխարեն դրանք ավելացել են 25.7 մլրդ դրամով: 2016 թվականի ինն ամիսների պետական բյուջեի պակասուրդը 33.6%-ով գերազանցել է նախորդ տարվա նույն ժամանակահատվածի ցուցանիշը: Պակասուրդի մեծության աճը պայմանավորված է ինչպես նախորդ տարվա նույն ժամանակահատվածի համեմատ բյուջեի եկամուտների նվազմամբ, այնպես էլ ծախսերի աճով:

Հաշվետու ժամանակահատվածում ներքին աղբյուրներից պակասուրդի ֆինանսավորումը կազմել է 133.8 մլրդ դրամ` կազմելով ծրագրված ցուցանիշի 89.9%-ը: Շեղումը, ինչպես նշվեց, հիմնականում առաջացել է բյուջեի ազատ միջոցների պակաս օգտագործման արդյունքում:

2016 թվականի ինն ամսում պակասուրդի ֆինանսավորման ներքին աղբյուրներում շուրջ 104.8 մլրդ դրամ են կազմել փոխառու զուտ միջոցները, որոնք ստացվել են պետական գանձապետական պարտատոմսերի տեղաբաշխումից` 4.2 անգամ գերազանցելով իննամսյա ծրագրային ցուցանիշը և 2.5 անգամ՝ տարեկան ցուցանիշը: Դա պայմանավորված է ներքին պետական պարտքի շուկայում առաջացած ավելցուկային պահանջարկի պայմաններում իրականացված գանձապետական պարտատոմսերի լրացուցիչ տեղաբաշխումներով: Շարունակվել են պետական խնայողական արժեկտրոնային պարտատոմսերի թողարկումներն՝ ընդհանուր 2.2 մլրդ դրամ ծավալով: Տեղաբաշխվել են 1,405.4 մլն դրամի պարտատոմսեր, որից մուտքը կազմել է 1,409.5 մլն դրամ:

Պետական պարտատոմսերի թողարկման ծրագրի իրագործման արդյունքում 2016 թվականի ինն ամիսների ներքին պետական պարտքը բնութագրող հիմնական ցուցանիշները հետևյալն են. 2016 թվականի սեպտեմբերի 30-ի դրությամբ շրջանառության մեջ եղած պետական պարտատոմսերի ծավալն անվանական արժեքով կազմել է 441.5 մլրդ դրամ (2015թ. սեպտեմբերի 30-ի դրությամբ` 298.4 մլրդ դրամ): Պարտքի միջին ժամկետայնությունը կազմել է 2202 օր (2015թ. սեպտեմբերի 30-ի դրությամբ` 1915 օր), շրջանառության մեջ եղած ներքին պարտքի եկամտաբերությունը՝ 13.68% (2015թ. սեպտեմբերի 30-ի դրությամբ՝ 13.83%): 2016 թվականի սեպտեմբերի 30‑ի դրությամբ շրջանառության մեջ գտնվող կարճաժամկետ պարտատոմսերի ծավալը կազմել է 54.6 մլրդ դրամ կամ 12.4% (2015թ. սեպտեմբերի 30-ի դրությամբ՝ 20.4 մլրդ դրամ կամ 6.8%), միջին ժամկետայնության պարտատոմսերինը` 193 մլրդ դրամ կամ 43.7% (2015թ. սեպտեմբերի 30-ի դրությամբ՝ 149.6 մլրդ դրամ կամ 50.2%), երկարաժամկետ պարտատոմսերինը` 192.2 մլրդ դրամ կամ 43.5% (2015թ. սեպտեմբերի 30-ի դրությամբ՝ 127.4 մլրդ դրամ կամ 42.7%), խնայողական պարտատոմսերինը` 1.7 մլրդ դրամ կամ 0.4% (2015թ. սեպտեմբերի 30-ի դրությամբ՝ 1.0 մլրդ դրամ կամ 0.3%), մարման բեռի բաշխվածությունը մինչև 2036 թվականն է:

Ներքին պետական պարտքն անվանական արժեքով 2016 թվականի սեպտեմբերի 30-ի դրությամբ կազմել է 476.6 մլրդ դրամ, այդ թվում`

* ռեզիդենտների կողմից ձեռքբերված պետական գանձապետական պարտատոմսերի ծավալը կազմել է 435.1 մլրդ դրամ,
* ռեզիդենտների կողմից ձեռքբերված արտարժութային պետական պարտատոմսերի ծավալը կազմել է 38.26 մլրդ դրամ (80.63 մլն ԱՄՆ դոլար),
* ՀՀ կառավարության կողմից տրամադրված ներքին երաշխիքների ծավալը կազմել է 3.32 մլրդ դրամ (7 մլն ԱՄՆ դոլար):

Մուրհակների մարման նպատակով իննամսյա ծրագրով նախատեսված վճարումները կատարվել են ամբողջությամբ և կազմել շուրջ 17.6 մլն դրամ:

Հաշվետու ժամանակահատվածում պետական բյուջեի պակասուրդի զուտ ֆինանսավորումը ներքին ֆինանսական ակտիվների հաշվին կազմել է 29 մլրդ դրամ կամ նախատեսված ցուցանիշի 23.4%-ը:

Բաժնետոմսերի և կապիտալում այլ մասնակցության ձեռքբերմանն ուղղվել է ավելի քան 4 մլրդ դրամ՝ կազմելով ծրագրի 78.1%-ը: Մասնավորապես՝ 1.6 մլրդ դրամ տրամադրվել է «Արարատ-Ռեստորան» ՍՊԸ-ի, 1.8 մլրդ դրամ` «Երևանի ջերմաէլեկտրակենտրոն» ՓԲԸ-ի, 460.1 մլն դրամ՝ «Հայաստանի հեռուստատեսային և ռադիոհաղորդիչ ցանց» ՓԲԸ-ի, 204.7 մլն դրամ` «Ռադիոիզոտոպների արտադրության կենտրոն» ՓԲԸ-ի, 100 հազ. դրամ` «Էներգաիմպեքս» ՓԲԸ-ի բաժնետոմսերի ձեռքբերմանը, որոնք կատարվել են նախատեսված ծավալով: Հաշվետու ժամանակահատվածում չի իրականացվել «Նոյան Տապան 1» ՍՊԸ-ի և «ԱՂԺ» ՍՊԸ-ի բաժնետոմսերի ձեռքբերումը, որի համար նախատեսված էր համապատասխանաբար 904.4 մլն դրամ և 250.3 մլն դրամ:

2016 թվականի ինն ամսվա ընթացքում ՀՀ ռեզիդենտներին պետական բյուջեից տրամադրվել են 40.1 մլրդ դրամի վարկեր` կազմելով ծրագրված ցուցանիշի 102.9%-ը: Վարկավորման ծրագրից շեղումը հիմնականում պայմանավորված է արտաքին աջակցությամբ իրականացվող վարկային ծրագրերի շրջանակներում նախատեսվածից 6.6%-ով ավելի վարկային միջոցների տրամադրմամբ, որոնք կազմել են 20.1 մլրդ դրամ: Ծրագրից ավել վարկավորումն արձանագրվել է Վերակառուցման և զարգացման միջազգային բանկի աջակցությամբ իրականացվող էներգետիկայի ոլորտի ֆինանսական առողջացման ծրագրում, որի շրջանակներում տրամադրվել է 11.2 մլրդ դրամ կամ նախատեսվածից 66.1%-ով ավելի միջոցներ: 2.7 մլրդ դրամ տրամադրվել է Վերակառուցման և զարգացման միջազգային բանկի աջակցությամբ իրականացվող էլեկտրամատակարարման հուսալիության ծրագրի, 3.7 մլրդ դրամ` ՌԴ աջակցությամբ իրականացվող Հայկական ԱԷԿ-ի N2 էներգաբլոկի շահագործման նախագծային ժամկետի երկարացման ծրագրի շրջանակներում, որոնք ծրագրված ցուցանիշների նկատմամբ կազմել են համապատասխանաբար 75.9% և 71.9%: Վերակառուցման և զարգացման միջազգային բանկի աջակցությամբ իրականացվող էլեկտրամատակարարման հուսալիության ծրագրի լրացուցիչ ֆինանսավորման շրջանակներում նախատեսված 3.4 մլրդ դրամի միջոցներն օգտագործվել են 72.4%-ի չափով և կազմել 2.5 մլրդ դրամ, իսկ Դանիական թագավորության աջակցությամբ իրականացվող Գյուղական կարողությունների ստեղծման դրամաշնորհային ծրագրի շրջանակներում նախատեսված 814.2 մլն դրամի միջոցներն օգտագործվել են 88.8%-ի չափով՝ կազմելով 722.8 մլն դրամ: Ռեզիդենտներին տրամադրված վարկային միջոցներից 3.8 մլրդ դրամը (նախատեսվածի 100%‑ը) հատկացվել է «Բերրիություն» ԱՄ-ի Մասիսի շրջանային միավորում» ՍՊԸ-ին, 162.4 մլն դրամը (100%)` «Հրաշք այգի» ՍՊԸ-ին, 167.4 մլն դրամը (96.8%)` Հայաստանում գյուղական տարածքների տնտեսական զարգացման հիմնադրամին: 80.7 մլն դրամ (99.6%) է կազմել կայունացման դեպոզիտային հաշվի միջոցներից վարկի տրամադրումը «Ռադիոիզոտոպների արտադրության կենտրոն» ՓԲԸ-ին: 15 մլրդ դրամ են կազմել այլ ներքին վարկերը, որոնք տրամադրվել են նախատեսված ծավալով:

Նախկինում տրամադրված ներքին վարկերի վերադարձից հաշվետու ժամանակահատվածում պետական բյուջե է մուտքագրվել շուրջ 14.3 մլրդ դրամ կամ նախատեսվածի 62.4%-ը, որից, մասնավորապես, 3.2 մլրդ դրամը վճարվել է ՀՀ կենտրոնական բանկի, 3.9 մլրդ դրամը` «Երևանի Ջերմաէլեկտրակենտրոն» ՓԲԸ-ի կողմից: «Հայաստանի ՓՄՁ ԶԱԿ» հիմնադրամին տրամադրված և այլ վարկերի գծով նախատեսված համապատասխանաբար 2.4 մլրդ և 8.1 մլրդ դրամի միջոցները չեն ստացվել՝ պայմանավորված ՀՀ կառավարության կողմից նշված վարկերի վճարման ժամկետների հետաձգմամբ:

2016 թվականի ինն ամիսներին պետական բյուջեի օգտագործված 58.8 մլրդ դրամ ազատ միջոցներից 15.1 մլրդ դրամը ներգրավվել է կայունացման դեպոզիտային հաշվից, որն օգտագործվել է նախատեսված ծավալով:

Հաշվետու ժամանակահատվածում ՀՀ պետական բյուջեի պակասուրդի արտաքին ֆինանսավորումը կազմել է 10.7 մլրդ դրամ` նախատեսված 16.6 մլրդ դրամի դիմաց, որը հիմնականում պայմանավորված է վարկային և դրամաշնորհային միջոցների տարեսկզբի մնացորդը չօգտագործելու և վերջինիս ավելացման հանգամանքով:

Արտաքին փոխառու միջոցների հաշվին պակասուրդի զուտ ֆինանսավորումը հաշվետու ժամանակահատվածում կազմել է 73.4 մլրդ դրամ` նախատեսված 52.7 մլրդ դրամի դիմաց: Հաշվետու ժամանակահատվածում միջազգային կազմակերպությունների, օտարերկրյա պետությունների և օտարերկրյա առևտրային բանկերի կողմից տրամադրվել են 99 մլրդ դրամի վարկային միջոցներ` 24.7%-ով գերազանցելով իննամսյա ծրագիրը, ինչը պայմանավորված է նշված միջոցներով իրականացվող ծրագրերի կատարման աստիճանով: Մասնավորապես՝ 24 ծրագրերի շրջանակներում ստացվել են նախատեսվածից 42.4 մլրդ դրամով ավել միջոցներ, իսկ ինն ամսվա բյուջեով չնախատեսված 2 ծրագրերի շրջանակներում ստացվել է 322.2 մլն դրամ: Ծրագրվածից զգալիորեն ավել են ստացվել հետևյալ ծրագրերի շրջանակներում նախատեսված միջոցները. Վերակառուցման և զարգացման միջազգային բանկի աջակցությամբ իրականացվող էներգետիկայի ոլորտի ֆինանսական առողջացման վարկային ծրագրի շրջանակերում ստացվել է 11.2 մլրդ դրամ` նախատեսված 6.8 մլրդ դրամի դիմաց, Եվրոպական ներդրումային բանկի աջակցությամբ իրականացվող Մ6 Վանաձոր-Ալավերդի-Վրաստանի սահման միջպետական նշանակության ճանապարհի վերականգնման և բարելավման ծրագրի շրջանակներում` 7.9 մլրդ դրամ` նախատեսված 1 մլրդ դրամի դիմաց, ՕՊԵԿ զարգացման միջազգային հիմնադրամի աջակցությամբ իրականացվող «Ենթակառուցվածքների և գյուղական ֆինանսավորման աջակցություն» ծրագրի շրջանակներում` 4.7 մլրդ դրամ` նախատեսված 71.7 մլն դրամի դիմաց, Ֆրանսիայի Հանրապետության կառավարության աջակցությամբ իրականացվող Վեդու ջրամբարի կառուցման ծրագրի շրջանակներում` 5.3 մլրդ դրամ` նախատեսված 2 մլրդ դրամի դիմաց և Ասիական զարգացման բանկի աջակցությամբ իրականացվող Հյուսիս-հարավ տրանսպորտային միջանցքի զարգացման ծրագրի (Տրանշ 2) շրջանակներում` 9.2 մլրդ դրամ` նախատեսված` 5.9 մլրդ դրամի դիմաց: Նշենք նաև, որ 19 ծրագրերի շրջանակներում նախատեսված շուրջ 8.9 մլրդ դրամի միջոցներ հաշվետու ժամանակահատվածում չեն ստացվել: Ծրագրվածից զգալիորեն պակաս են ստացվել հետևյալ ծրագրերի շրջանակներում նախատեսված միջոցները. ՌԴ աջակցությամբ իրականացվող Հայկական ԱԷԿ-ի N2 էներգաբլոկի շահագործման նախագծային ժամկետի երկարացման ծրագրի շրջանակներում ստացվել է 2.6 մլրդ դրամ` նախատեսված 3.9 մլրդ դրամի դիմաց, Գերմանիայի զարգացման վարկերի բանկի (KFW) աջակցությամբ իրականացվող «Կովկասյան էլեկտրահաղորդման ցանց I» Հայաստան-Վրաստան հաղորդիչ գիծ/ենթակայանների ծրագրի շրջանակներում` 325.1 մլն դրամ` նախատեսված 6.4 մլրդ դրամի դիմաց, Ասիական զարգացման բանկի աջակցությամբ իրականացվող ջրամատակարարման և ջրահեռացման ծրագրի երկրորդ փուլի շրջանակներում` 1.3 մլրդ դրամ` նախատեսված 3.2 մլրդ դրամի դիմաց և Ասիական զարգացման բանկի աջակցությամբ իրականացվող դպրոցների սեյսմիկ պաշտպանության ծրագրի շրջանակներում` 81.4 մլն դրամ` նախատեսված 1.3 մլրդ դրամի դիմաց:

2016 թվականի ինն ամիսների ընթացքում արտաքին վարկերի գծով պարտավորությունների մարմանն ուղղվել է 25.6 մլրդ դրամ կամ ծրագրվածի 95.7%-ը, որից շուրջ 18.4 մլրդ դրամը տրամադրվել է միջազգային կազմակերպությունների, 7 մլրդ դրամը՝ օտարերկրյա պետությունների, 231.4 մլն դրամը՝ օտարերկրյա առևտրային բանկերի նկատմամբ պարտավորությունների մարմանը:

Հաշվետու ժամանակահատվածում արտաքին ֆինանսական զուտ ակտիվների հաշվին պակասուրդի ֆինանսավորման ցուցանիշը կազմել է ‑62.8 մլրդ դրամ՝ նախատեսված ‑36.2 մլրդ դրամի փոխարեն: Հաշվետու ժամանակահատվածում ԼՂՀ-ին միջպետական վարկի գծով նախատեսված շուրջ 37 մլրդ դրամն ամբողջությամբ տրամադրվել է: Վրաստանի կողմից Հայաստանի նկատմամբ ունեցած վարկային պարտավորությունների գծով նախատեսված վճարումը նույնպես ամբողջությամբ կատարվել է` կազմելով 402.8 մլն դրամ: Միջազգային ֆինանսական կազմակերպությունների կապիտալում մասնակցության գծով ստանձնած պարտավորությունների կատարմանն ուղղվել է 546.8 մլն դրամ` կազմելով ծրագրի 31.5%-ը, ինչը պայմանավորված է նրանով, որ ՀՀ կառավարության խնդրանքով Համաշխարհային բանկի կողմից ՎԶՄԲ-ի կապիտալին բաժանորդագրության ժամկետները երկարաձգվել են մեկ տարով:

2016 թվականի սեպտեմբերի 30-ի դրությամբ Հայաստանի Հանրապետության արտաքին պետական պարտքը կազմել է 2,179.2 մլրդ դրամ (4,592.0 մլն ԱՄՆ դոլար): Պարտքի հիմնական մասը` 1,938.9 մլրդ դրամը (4,085.6 մլն ԱՄՆ դոլարը) ՀՀ կառավարության պարտավորություններն են, 240.3 մլրդ դրամը (506.4 մլն ԱՄՆ դոլարը)` ՀՀ կենտրոնական բանկի վարկային պարտավորությունները:

1. Այսուհետ ներկայացված են ճյուղերի համախառն թողարկումների ցուցանիշները: [↑](#footnote-ref-1)
2. Պղնձի գները նվազել են 17.3%-ով, աղբյուրը՝ http://www.imf.org/external/np/res/commod/index.aspx [↑](#footnote-ref-2)
3. Աղբյուրը՝ աշխատուժի հետազոտություն: [↑](#footnote-ref-3)
4. 2016թ. հունվար-սեպտեմբեր ամիսների միջին ամսական անվանական աշխատավարձի ցուցանիշները նախնական են: Ներառված չեն փոքր և գերփոքր կազմակերպությունների ցուցանիշները: [↑](#footnote-ref-4)
5. Համախառն պահանջարկի ցուցանիշները ՀՀ ֆինանսների նախարարության գնահատականներն են: [↑](#footnote-ref-5)
6. Ներդրումների ճյուղային կառուցվածքի ցուցանիշները վերաբերում են ներդրումների կապիտալ շինարարությանն ուղղվող մասին: Ավելի մանրամասն տե´ս Շինարարություն հատվածում: [↑](#footnote-ref-6)
7. Արտահանումը ՖՕԲ, ներմուծումը` ՍԻՖ գներով: [↑](#footnote-ref-7)
8. Արտաքին առևտրի հաշվեկշիռը` արտահանումը և ներմուծումը հաշվարկած ՖՕԲ գներով 2016 թվականի ինն ամիսներին կազմել է 648.5 մլն ԱՄՆ դոլար: [↑](#footnote-ref-8)
9. Ապրանքների լայն տնտեսական դասակարգմամբ (BEC) խմբավորումները` ՀՀ ֆինանսների նախարարության գնահատականներն են: [↑](#footnote-ref-9)
10. Ընթացիկ տարվա ինն ամիսների ծառայությունների մասին տեղեկատվության բացակայության պատճառով ողջ շարքը ներկայացված է ապրանքների արտահանման և ներմուծման հարաբերակցությամբ (ՖՕԲ գներով` Վճարային հաշվեկշիռ\_6, «Ապրանքների առևտուրն ըստ վճարային հաշվեկշռի հիմքի» հոդված): 2016 թվականի ցուցանիշը նախնական գնահատական է: [↑](#footnote-ref-10)
11. Փողի ագրեգատներում ոչ ռեզիդենտների ավանդները չեն ընդգրկվում: [↑](#footnote-ref-11)
12. Ընդգրկված չեն կուտակված տոկոսները: Վարկերի մեջ ներառված են նաև ֆակտորինգային, լիզինգային գործառնությունները և ռեպո համաձայնագրերը: [↑](#footnote-ref-12)
13. «Հայաստանի Հանրապետության 2016 թվականի պետական բյուջեի կատարումն ապահովող միջոցառումների մասին» ՀՀ կառավարության դեկտեմբերի 24-ի 2015 թվականի N1555-Ն որոշման 4-րդ կետի 26-րդ ենթակետի համաձայն, ներառված չեն ՀՀ կառավարությանն առընթեր պետական եկամուտների կոմիտեի հարկային ծառայության մարմնի համակարգի և մաքսային ծառայության նյութական խրախուսման և համակարգի զարգացման ֆոնդի միջոցները: [↑](#footnote-ref-13)
14. «Հայաստանի Հանրապետության 2016 թվականի պետական բյուջեի կատարումն ապահովող միջոցառումների մասին» ՀՀ կառավարության դեկտեմբերի 24-ի 2015 թվականի N1555-Ն որոշման 4-րդ կետի 26-րդ ենթակետի համաձայն, ներառված չեն ՀՀ կառավարությանն առընթեր պետական եկամուտների կոմիտեի հարկային ծառայության մարմնի համակարգի և մաքսային ծառայության նյութական խրախուսման և համակարգի զարգացման ֆոնդի միջոցները: [↑](#footnote-ref-14)